| 


| 


' —- 
: | 
“ —— A — 
——-—7722————-——-—2———1 


Tiu =i ATI: 


| (rr " 
al ad 4 


| "00001 101 


2 


"224422 4 4 


922317 


SKOMANTO KNYGOS 


Belaisvis 
Vilkė 
Atpildo strelė 
Jundo lemtis 
Plėšikų pilis 
Užkeiktas lobis 
Dievų valia 
Mėlynojo varno paslaptis 
Ventės kalvis 
Šarvai Naugarduko kunigaikščiui 
Mindaugo sūnus 
Liepsnojantis bokštas 
Įėtono legatas 
Saulės mūšis 
Ilga kelionė namo 


Du kalavijai 


SKOMANTO KRONIKOS 


AKMENS 
KALBA 


Apysaka 


M . 
bonus animus 


UDK 888.2-3 
Sk46 


Knygos išleidimą parėmė 
Lietuvos Respublikos kultūros ministerija 


O Skomanto kronikos, 2007 
ISBN 978-9955-754-01-5 O VšĮ „Bonus animus“, 2007 


| skyrius 


NAKTIS PRIEŠ KELIONE 


Brolių nuotaika buvo surūgusi. 

Ir ne dėl pirmos pavasario liūties. Įsisiautėjusio vėjo svaidomos 
čiurkšlės vis daužė ir daužė pilies sienojus. Kartas nuo karto į galvą 
kalantį jų triukšmą nustelbdavo kurtinantis perkūno trenksmas, su- 
drebindamas plonas lango angą dengusias lysteles. Lyg jo išsigandu- 
si, židinyje šokteldavo liepsna. Ji ryškiai nušviesdavo prie stalo įsi- 
tempusių ir akis į lubas pakėlusių Uvio bei Einiaus figūras. Jie tarsi 
laukdavo, kada smogs Perkūno kalavijas, bet, dundesiui ritantis to- 
lyn, abu vėl sukumpdavo virš stalo, o jų milžiniški, ant sienų išsikrai- 
pę šešėliai vel susiliedavo su sienas skandinusia tamsa. 

— Bjaurus oras vyrams bokštuose, — tarstelėjo Uvis, gurkštelėjęs 
midaus iš taurės. 

— Baisi kupeta, — sutiko Einius, delnais gniaužydamas savo nu- 
gertą taurę. 

Gerti ir norėjosi, kad nuplautų krūtinėj nugulusias drumzles, bet 
midus sykiu ir nelindo: 

— Kai toks oras, tai visada, jei tik neužklumpa keliaujant, džiau- 
giuosi, kad nebereikia budėti bokšte, - pridūrė pakėlęs akis į Uvį. 

Broliai liūdnai šyptelėjo vienas kitam, atsiminę vaikystės naktis, 
kai tėvas, senasis Ventės rikis Žybartas, juos pernakt statydavo į sar- 
gybą bokštuose, nebodamas nėi koks metų laikas, nei koks oras. Jiems 
kitąsyk net atrodydavo, kad tėvas tyčia parinkdavo kuo bjauresnes 
naktis — kai įsisukdavo pūga ar liūtis, kaip šią naktų. 


Uvis vėl gurkštelėjo midaus, skandindamas atsiminimą, kad jau 
ketvirti metai jis — Ventės rikis. Regis, ne tiek jau daug, bet spėjo 
suprasti, jog tėvas buvo teisus, kartodamas, kad geru rikiu gali būti 
tik tas, kas pats pabuvo kario kailyje. Ventės rikis dažniausiai atsi- 
mindavo tėvo žodžius stebėdamas, kaip trejų metų sulaukęs ir sene- 
lio garbei Žybartu pavadintas jo sūnus tiesia rankas į ant sienų paka- 
bintus ginklus, ir jau skaičiavo, kada ateis metas siųsti jį į sargybą. 

— Jeigu ir rytoj bus toks oras, keliauti bus sunku, - jo mintis vėl 
sutrikdė Einius. 

Uvis linktelėjo ir vėl pakėlė taurę, stebėdamas, kaip brolis, nors ir 
bjaurėdamasis, bet taip pat gurkšteli. 

Bet ne vien kelionės sunkumai jiems gadino nuotaiką. 

Kiek kartų, brolių atmintyje, Ventės vyrai, taip pat ir jie, palikda- 
vo pilį. Vieni pirmųjų brolių atsiminimų buvo tokie vakarai prieš 
žygį. Paprastai prie stalo susirinkdavo šeima ir žymesni pilies žmo- 
nės, valgydavo, gerdavo ir šnekėdavo iki išnaktų. 

Ber tada jie vos tilpdavo už maistu ir gėrimais nukrauto ilgo, ko- 
ne per visą menę nusitęsusio stalo. O dabar sėdėjo tik jie dviese ir — 
prie tuščio. Virtuvės moterys pamažu pradėjo nurinkti stalą, kai mo- 
tina Medeinė, pasijutusi blogai, pirmoji paliko juos. Beveik iškart po 
jos atsistojo ir Junda, išsivesdama savo vyrą Merkų. Tiksliau, ji išėjo, 
kartu išsivesdama savo vyrą Merkų tik šiek tiek pasėdėjusi žiūrėti jų 
kelių mėnesių sūnaus Grauslio. Berniukas karščiavo jau keletą die- 
nų, ir broliai abejojo, ar ji sutiks, kad Merkus keliautų su jais, bet kai 
Uvis pasakė, jog būtų labai gerai, Junda nesiginčijo — išleido. 

Paskutinė nuo stalo pakilo Uvio žmona Karilė. Ji nunešė į lovą 
apsnūdusį sūnų, ir, nors neužsiminė, jog negrįš, Uvis pasakė mote- 
rims nunešti nuo stalo viską, ko dar nebuvo spėjusios nurinkti, tik 
midų palikti, ir pačioms eiti ilsėti. Jis žinojo, kad Karilė negrįš. Mat 
jaunoji moteris jau kelias savaites vis stengėsi likti viena ar bent su 
vaiku. Tik su juo kiek lengviau pasijusdavo, o jeigu būtų grįžusi, tai 
vėl būtų kentusi nuo minties apie vyrų kelionės tikslą. 

Kiek kartų broliai palikdavo Ventę ir dėl įvairiausių tikslų. Bet 
Uviui, perrenkant atmintyje paskutiniųjų metų žygius, vis atrodė, 


jog jų — trumpesnių ar ilgesnių — vis daugėjo. Per tas išvykas ir visus 
kitus rūpesčius nuolat stigo laiko pabūti su sūnumi. Uvis tegalėjo 
džiaugtis, kad ištaikė vieną kitą akimirką pamokyti Žybartą sėdėti 
ant žirgo, bei tikėtis, kad jo paprašyti du daug šilto ir šalto per ilgą 
gyvenimą regėję kariai pamokys jo sūnų ginklo valdymo paslapčių. 
Tačiau kartu vis perštėjo krūtinę atsiminus, kad visko, kas svarbiau- 
sia, jį patį išmokė tėvas. Visko, kas padėjo, sulaukus vos dešimties, 
išgyventi nelaisvės metus Rygoje ir pabėgus rasti kelią į Žemaitiją, 
Ventę!. 

Tiesa, paprastai tokiu atveju Uvis visada skubėdavo teisintis, kad 
tevo gyvenimas buvo kitoks. Aišku, kupinas įvairiausių rūpesčių, ku- 
rie visada tenka rikiams, bet ne toks. 

Viską pakeitė Ryga ir iš jo lyg gyvatė nuolat taikęs atšliaužti bei 
įkasti Ordinas. Tėvo valdymo metais ši grėsmė dar buvo tolima. Tik 
paskutiniais jo gyvenimo metais virto kasdieniu rūpesčiu, o galop at- 
ėmė gyvybę didžiajame Šiaulių mūšyje. Žybartas išėjo su pergale, bet 
sūnui kartu su pilimi atiteko ir Ordino grėsme. Lyg koks plėšrūnas, 
nuolat tykojęs pasaloje patogios akimirkos šokti ir suleisti dantis. 

Broliai puikiai atminė dar tokius, regis, nesenus laikus, kai nakti- 
nei sargybai užtekdavo dviejų karių aukščiausiame bokšte. Dabar, be 
šių, dar statė ir kituose trijuose žemesniuose bokštuose po patyrusį 
karį ir pridėdavo po jaunylį. Taip viena strėle taikydavo pakloti du 
kiškius — tiek sargybos priešas nepastebėtas nelikviduos, o jauni ka- 
riai pasisemdavo patirties leisdami laiką su patyrusiais. 

Žinia, aštuonių vyrų sargyba — varginantis dalykas trijų dešimčių 
nuolatinei pilies įgulai, bet ką padarysi. Teko taikytis, o kai prireik- 
davo — dažniau pasitelkti vyrus iš kaimų pilies tvarkymui ar jos ap- 
saugai, ypač Uviui kur nors su būreliu vyrų išjojus ar juos vienus su 
užduotimi pasiuntus. Maža kur, rūpesčių buvo per akis. Sakysim, 
kad ir į Ordino užgrobtas žemgalių žemes, pašniukštinėti — ar tas 
nekyla į žygį, ir pergabenti seno Uvio draugo Zervio Ordiną sekti 
surastų žemgalių surinktas žinias. 

Apie Uvio nuorykius nelaisvėje skaitykite knygose „Belaisvis“ ir „Vilkė“. 


Ordinas! Uviui atrodė, kad jis kas rytą su viena ir ta pačia minti- 
mi pabusdavo — ką vėl sumanė tie baltaapsiausčiai riteriai. Po Šiaulių 
mūšio buvo pritilę, bet praėjo keletas metų — vėl bruzda. Vel slenka, 
vėl savo siekia tikslo. 

Uviui, kaip ir kitiems Žemaitijos rikiams, jau nebuvo paslaptis, 
jog Rygos riteriai susijungė šu kitu ordinu. Tik apie šį nedaug teži- 
nojo — kad iš kažkur atsikraustė ir įsikūrė pačiame lenkų — prūsų 
žemių pasienyje ir brovėsi į prūsų valdas, jas pasiglemždamas ir sku- 
bėdamas statyti savo pilis. Tiesa, girdėjo, kad dar ne tokias, kaip mū- 
rinė Rygos, tad lyg ir ne taip baisiai atrode. 

Bet taip galvoti galėjo tik mažiau patyrę. Vyresniems ir šių pabirų 
žinių užteko susiprotėti, kad susijungę ordinai sieks sujungti ir savo 
žemes. O tai, ypač Rygos riteriai, galėjo padaryti tik pakeliui, vėl iš 
naujo palenkę po Saulės mūšio atsimetusius paskutinius laisvus palei 
jūrą gyvenusius kuršius ir užkabinę bent jau dalį žemaičių. Reikėjo 
laukti, kada Ordinas pajudės, ir tam nuolatos rengtis. Tuo labiau, 
kad žvalgai iš žemgalių žemės atnešė žinių, jog Rygoje pasirodė nauji 
riterių būriai iš Vokietijos, kuriuos atvedė ir liko vadovauti Ordinui 
kažkoks Balkas, tik, laimei, ne tiek daug, kad pakiltų į žygį. Broliai 
Žybartaičiai spėjo, jog lūkuriavo, laukdami, kur pasuks iš rytų pasi- 
rodę grėsmingieji mongolai. Žvalgai kalbėjo, kad riteriai rūpinosi stip- 
rinti Rygą ir kitas pilis, tad buvo vilties, kad šiuos metus pavyks ra- 
miai pragyventi. 

— Žinai, aš nelabai beatsimenu, kada paskutinį kartą ilgiau pali- 
kau Ventę ne dėl Rygos riterių — visada, atrodo, tai prieš juos eida- 
mas, tai nuo jų gindamasis, tai juos šnipinėdamas, - ištarė Uvis, įsi- 
pylęs midaus ir sverdamas rankoje ąsotį: tuštokas. 

— Tai rytoj pagaliau bus toks kartas, - apsnūdęs Einius, sekdamas 
brolio judesius, tik pasakęs susigriebė, kad, ko gero, prašovė. 

— Bijau, kad ne. Labai bijau, — Uvis gurkštelėjo iš taurės ir su- 
kumpo virš jos. 

Uvis pats savimi bjaurėjosi, pagalvojęs, kiek per vakarą išgerė, bet 
vis neįstengė liautis. O juk iš pat ryto laukė ilga kelionė. Jau jautė, 


kaip rytoj plyš galva, bet dar bjauriau maudė krūtinę. 


Puikiai atminė, kiek laiko su tuo maudimu gyveno. Porą mėne- 
sių. Nuo tos dienos, kai į Ventės vartus pasibeldė žygūnas iš Kre- 
tingos. 

Jo atnešta žinia kirto kaip kalavijas: visa uošvio Sareikos šeimyna 
— jis pats, žmona, du paaugliai sūnūs ir keli juos lydėję kariai - buvo 
nužudyti pakeliui iš netoliese gyvenusio kuršių rikio Lokero sūnaus 
vestuvių. 

Žygūnas daugiau nelabai ką turėjo pridurti. Mat gyvų liudininkų 
neliko. Žiauriai sukapotus nelaimingųjų kūnus rado kiti į namus su- 
sirengę vestuvių svečiai. Lokeris, iš jų išgirdęs apie nelaimę, kaip mat 
pakėlė savo vyrus ir su prisidėjusiais kai kuriais svečiais puolė gaudyti 
žudikų. 

Iš pirmo žvilgsnio nusikaltimo vietoje galėjo pasirodyti, jog tai — 
plėšikų darbas. O ką daugiau gali pagalvoti pamatęs, kad nuo žaiz- 
dotų kūnų nuplėšti gausūs papuošalai, dingę puikūs ginklai ir šarvai, 
kuriais žuvusieji puikavosi vestuvėse. 

Tačiau atidžiau apsidairius kilo kitokių įtarimų. Matėsi, kad už- 
puolikų būta patyrusių, nes pasirinko pasalai labai tinkamą vietą. 
Žuvusieji neturėjo jokių vilčių apsiginti, tad jautėsi gero kario ranka. 
Taipogi nemenkas žuvusiųjų skaičius liudijo, jog užpuolikų turėjo 
būti daug, o tai buvo nebūdinga plėšikams, be to, jie turėjo būti ir 
įžūlūs kaip reta. Juk niekas iki tol negirdėjo, kad plėšikai būtų už- 
puolę ir išžudę rikio šeimą. 

Keistai atrodė ir tai, kad kūnuose nesimatė strėlių žymių, nors 
visi požymiai rodė, jog rikio šeimyna buvo iššaudyta nespėjusi pasi- 
priešinti. Jos buvo prapuolusios po daugybės kalavijų kirčiais, ir tai 
vėlgi buvo nesuprantama — kam kapoti negyvus? Ar ne tam, kad no- 
rėta paslepti strėlių pėdsakus? 

Dar sunkesnę mįslę užminė pėdsakai. Jie vedė į Žemaitijos pusę. 
Sekti buvo nelengva, nes užpuolikai sumaniai mėtė pėdsakus, kol 
galų gale juos prapuldė paskutinė besitraukusios žiemos pūga. Perse- 
kiotojams teko pasukti namo kaip musę kandus. 

Lokeris gaudynėms sugaišo tris paras. O kai grįžo, kartu su kaimy- 
nais pasirūpino žuvusiųjų laidotuvėmis ir pasiuntė žygūną į Ventę. 


Kai žygūnas dėstė atneštas liūdnas žinias, menėje, be Uvio, jo 
žmonos Karilės bei sūnaus, sėdėjo dar keli vyresni, dar Žybartui tar- 
naudami daug visko patyrę Ventės kariai. 

Žygūnas buvo be galo pavargęs. 

— Nemiegojau, —- paaiškino, beveik be paliovos gerdamas paslau- 
giai tarno į taurę pilamą vandenį, bet jo ranka drebėjo tarsi vėjo dras- 
komas lapas ir vanduo liejosi per smakrą, plaudamas kelio dulkes ir 
varvėjo ant purvinų rūbų. 

Uvis bijojo pažvelgti į žmoną. Jis dar puikiai atminė skausmą, 
kurį pergyveno matydamas mirštantį tėvą. Bet turėjo padėti žmonai, 
nes ta, vos žygūnas ištarė baisią žinią — visus išžudė, — kaip pakilo 
nuo krėslo, taip ir stovėjo, prispaudusi kumščius prie po gimdymo 
likusios putnokos krūtinės, kol žygūnas kalbėjo. Uvis, išsigandęs, kad 
ji tuoj tuoj kaip pakirsta kris, išsitempė šalia, pasiruošęs akimoju ją 
pagauti, o paskui vos nulaikė prie savęs priglaudęs jos tramdomos 
raudos tampomą kūną. Karilė buvo veik jo ūgio, bet Uviui atrodė, 
kad ji vis mažėja ir mažėja, slysdama iš jo rankų, o dar susikaupti 
trukdė tas sugrįžęs skausmas, kurį juto žvelgdamas į mirštantį tėvą. 
Ir dar didesnis dėl užuojautos žmonai - koks turi būti žmogaus skaus- 
mas, kai vienu ypu netenka keturių brangių žmonių! Koks baisus 
turi būti vienišumo jausmas! 

Ventės rikis dar stipriau spaudė prie savęs žmonos kūną, kabantį 
tik ant jo rankų, jausdamas, kad tas vis labiau pasiduoda raudai ir 
glemba. Jis kažką kuždėjo jai į ausį, pats nelabai suprato ką, bet sten- 
gėsi rasti žodžius, kurie nors kiek paguostų žmoną, kol ūmai dingte- 
lėjo mintis, jog seniai besulaukė žygūno su geromis žiniomis. Vis su 
kokiomis negandomis, viena už kitą prastesnėmis. Kaip buvo su ži- 
nia apie į rusų kniaziaus nelaisvę papuolusį Jundos mylimąjį Grauslį, 
kurią atnešė su šio, išsiruošusio į rusų žemes pasimedžioti kraičio, 
jotimi išjojęs Kantivas. Mylimojo gelbėti puolusi Junda išsivedė rink- 
tinius vyrus. O grįžo tik po poros metų viena, lydima golindo Mer- 
kaus, už kurio veikiai ištekėjo, ir dabar jie abu stovėjo vienas šalia 
kito, ir Junda sūpavo ant rankų mažąjį Grauslį. 


2 Apie šią Jundos kelionę skaitykite knygoje „Ilga kelionė namo“. 

Ventės šeimininkas vis spaudė Karilės kūną. Regis, jis jautė kiek- 
vieną savo moters krūptelėjimą, bet vis dėlto tik paskutinę akimirką 
suspėjo pagauti galutinai stiprybę praradusią ir ant žemės besmun- 
kančią žmoną. 

Uvis manė jau kitą rytą su šeima leistis į Kretingą. Reikėjo pasi- 
žiūrėti, kokie ten reikalai, ir spręsti, ką daryti su taip netikėtai atite- 
kusiu palikimu, kam pavesti tvarkyti pilį. O tai nebuvo taip papras- 
ta, nes niekada apie tai negalvojo. Net mintis nebuvo užklydusi, kad 
toks palikimas gali lyg iš dangaus nukristi. Juk Karilė turėjo du bro- 
lius. 

Tačiau kitą dieną sielvarto pakirsta žmona nepakilo iš patalo. Ją 
krėtė karštis, ir Medeinai teko pavargti traukiant iš ligos gniaužtų 
marčią. Bet vos tik Karilė atsistojo ant kojų — susirgo sūnus, ir Karilė 
nė už ką nesutiko palikti jį uošvės globai. Uviui teko pasitenkinti 
pasiuntus atgal į Kretingą tą patį žygūną su žinia, kad kol kas paveda 
pilį prižiūrėti Gulbiui. Jį — ilgus metus ištikimai Sareikai tarnavusį 
karį — Uviui pasiūlė Karilė, Žmona Gulbį nuo vaikystės atminė kaip 
sumanų karį ir gerą šeimininką, kuris paprastai pavaduodavo Serei- 
ką Kretingoje jam kur nors iškeliavus. 

Uvis įsidėmėjo Gulbį per pirmą apsilankymą Kretingoje ir vestu- 
ves. Senasis karys ir jam paliko gerą įspūdį, tad sutiko su žmona, kad 
tas puikiai susitvarkys, kol jie atvyks ir, vietoje apsižiūrėję, nutars, ką 
toliau su Kretinga daryti. 

Žinia, po daugelio metų pilis turės tekti mažajam Žybartui, o gal 
kitam Uvio ir Karilės sūnui, kurių vylėsi turėti ne vieną. Iki tol Kre- 
tinga būtų tekę rūpintis kuriam nors iš patikimų ir artimų Uvio žmo- 
nių. Ventės rikis mintyse visaip svarstė, kas būtų tinkamiausias, bet 
dažniausiai jam atrodydavo, jog būtų geriausia Kretingoje pasodinti 
Jundą su Merkumi. Tiesa, balsu neskubėjo pasakyti, nors buvo tik- 
ras, kad golindas sutiks. Juk ne veltui vis užkliuvęs atsimindavo, jog 
privalo pats šeima pasirūpinti ir turėtų pasiūlyti savo kardą žymiau- 
siam žemaičių rikiui Vykintui, kad galop iš jo už tarnybą kaip tėvo- 
niją gautų kokią pilį. 

Teisingas noras, bet iki tol būtų reikėję kaip reikalas pamosikuoti 
kalaviju. Ir dar neaišku, ar būtų gyvas sulaukęs tos tėvonijos. O pri- 
žiūrėdamas Sareikos pilį Merkus būtų turėjęs daugiau progų iš geros 
pusės pasirodyti Vykinto akyse. Vis tik pilis stovėjo pačiame pasie- 
nyje su kuršių žemėmis. O kas ten dėjosi, tik dievai galėjo pasakyti. 
Gyvendamas toli Uvis nebelabai išmanė, kurios kuršių žemės po at- 
simetimo nuo Ordino išliko laisvos, o kurias kryžiuočiai jau buvo 
susigrąžinę. Kai Uvis paskutinį kartą lankėsi pas uošvius, Sareika pats 
nelabai ką daug galėjo papasakoti, kas dedasi kaimyninėse į šiaurę 
nuo Kretingos kuršių žemėse. Jose dar nestovėjo Ordino pilys, nebu- 
vo ir jo vietininkų, tačiau girdėjo, kad kai kurie anksčiau krikštą pri- 
ėmę kuršių rikiai vėl mokėjo Rygai duoklę ir turėjo, Ordinui susi- 
ruošus į žygį, duoti savo vyrus į pėstininkus. 

Tokioje neaiškioje padėtyje atsidūrusioje pilyje reikėjo stiprios 
rankos, bet jokių didesnių bėdų bent jau artimiausioje ateityje Uvis 
nelaukė. 

Tačiau apsiriko. Pilį vėl aplankė žygūnas. Tiesa, šiuokart ne iš 
Kretingos, o atsiųstas paties Vykinto, stipriausio žemaičių rikio. 

Žinia buvo pritrenkianti: Kretingoje apsireiškė naujas šeiminin- 
kas. Tiksliau, į ją savo teises pareiškė Strangulis, Sausugalės pilies, kuri 
stovėjo į šiaurę nuo Kretingos gulėjusiose neaiškiose kuršių žemėse, 
rikis. Jis pasirodė Kretingoje, lydimas nemenkos kariaunos ir krivio, 
kuris viešai patvirtino Strangulio teises į pilies valdymą, pasiremdamas 
bendro Sareikos žmonos Karilės ir Strangulio protėvio valia. 

Vykinto žygūnas perdavė rikio valią: tuojau pat keliauti į Kretin- 
gą ir kuo greičiau viską ten išsiaiškinti. Viską, bet svarbiausia, kaip 
ten bebūtų, - pilis turi likti žemaičio rikio rankose, o ne atitekti kaž- 
kokiam įtartinam kuršių rikiui. 

Reikėjo keliauti, tuo labiau, kad mažasis Žybartas pagaliau pa- 
sveiko ir nebeliko kliūčių kelionei. Tačiau Uvis persigalvojo — padė- 
tis Kretingoje buvo neaiški ir jis nutarė nerizikuoti. Vaiko neimsim, 
pasakė žmonai ir užsispyrė, jai pabandžius ginčytis. Nerizikuosiu sū- 
naus gyvybe, atkakliai kartojo, atmindamas paslaptingą Sareikos šei- 
mos likimą. 

Uvis mielai būtų ir Karilę Ventėje palikęs, tačiau ši nė girdėti 
nenorėjo. Vyras iškart pajuto žmonos balse plieną ir nebandė jos per- 
kalbėti. Žinojo, — jei jau dėl sūnaus nusileido, rai daugiau nė per 
sprindį nesitrauks. Teliko rinkti būrį kelionei, didesnį nei paprastai 
imdavo keliaudamas per Žemaitiją. 

Tačiau dėl vieno dalyko buvo nutaręs daugiau nenusileisti — be 
Karilės, daugiau moterų neimti. Mat bijojo, kad Junda, išgirdusi, jog 
kalbins Merkų, ims pirštis kartu keliauti, bet ji net nebandė. Puikiai 
nutuokė, jog su kūdikiu ant rankų ne pagalba — tik našta, o palikti jį 
Medeinės priežiūrai nesiryžo. Užteko, juk šiai teko rūpestis mažuoju 
Žybartu. Galų gale viską išsiaiškinti ir sutvarkyti buvo vyrų reikalas, 
ir ji nesiginčydama išleido Merkų, pati apsiėmusi prižiūrėti Ventę. 

Jau susiruošus į kelionę pilyje pasirodė Einius. Tą vasarą jis ren- 
gėsi keliauti į Rytus, bet kelionę privertė atidėti žinios apie po rusų 
žemes besitrankančius mongolus. Per daug rizikinga, tad nusprendė 
net iki rudens paviešėti pas artimuosius. Išgirdęs apie Uvio bėdas 
pasišovė palydėti brolį ir užsikrėtė jo nerimu: Sareikos šeimos žūties 
istorija tikrai keistai skambėjo, kaip ir niekieno nelaukto Kretingos 
įpėdinio pasirodymas. 

Kuo labiau artėjo kelionės diena, tuo labiau nerimo broliai. Ir 
midus neįstengė įveikti krūtinės maudulio. O juk, atrodė, kone pa- 
čią paskutinę akimirką dar vienas didelis akmuo nuo pečių nusirito 
— Karilė, visą vakarą nuo rankų nepaleidusi sūnaus, prieš išvesdama 
jį migdyti ūmai pareiškė, kad nekeliaus. Nekeliaus, ir baigta, ir Uvis 
nedrįso klausti, kodėl. Nekeliaus — ir gerai. 

Žybartaičiai prasėdėjo iki paryčių, kol audra kiek aprimo ir virto 
monotonišku lietumi. Tik tada pakilo nuo stalo. Galvojo šiek tiek 
pailsėti prieš kelionę, bet, kaip vėliau išsiaiškino, nė vienas, kol atėjo 
metas keltis, nesudėjo bluosto. 

Ir iškeliavo — ne nuo pagirių, o nuo nerimo skylančiomis galvo- 
mis. 

2 skyrius 


KRIVIŲ GINCAI 


— Ir atplaukė iš už jūrų marių nesuskaičiuojama daugybė žuvėdų lai- 
vų. Ir vedė juos jų rikis, narsusis Svenas, vadintas Raudonveidžiu. O 
Raudonveidžiu dėl to, kad pirmas įsiveržęs į vieną iš nesuskaičiuoja- 
mų savo užkariautų pilių apdegė veidą, nešdamas iš jos grobį. Ir atsi- 
vedė jis daugybę narsių karių. Ir puolė jie kuršius, kaip audros debe- 
sys apgulė. Ir pakilo jų atremti didžio rikio Dorno vedami kuršiai, ir 
kovėsi kaip sužeisti lokiai, tačiau žuvėdų buvo daugiau. Ir ėmė jie pilį 
po pilies, kol rikis Dornas sukryžiavo savo kalaviją su paties Sveno 
Raudonveidžio kalaviju. Didi buvo jų kova. Abu karžygiai buvo ne- 
regėti galiūnai, bet dievai buvo palankesni Svenui. Jis užmušė Dor- 
ną, vedė jo našlę, sujungė nukariautas kuršių žemes į vieną ir ėmė ją 
valdyti. Ir turėjo jis su Dorno našle du sūnus. Vyresnįjį Svenas Rau- 
donveidis apvesdino su kuršių rikio Daubo dukra, ir po Daubo mir- 
ties Sveno sūnus ėmė valdyti jo žemę. O jaunesniajam sūnui Sveinui 
Svenas Raudonveidis paliko savo žemę. Sveinas turėjo tris sūnus. Vie- 
nas žuvo, o kitiem dviem Sveinas, sulaužęs tėvo Sveno Raudonvei- 
džio priesaiką nedalinti žemės, paliko ją perpus perplėštą. Vienam — 
Steikuliui — atidavė Kretingą, o kitam - Pikuliui — pastatė naują pilį, 
Vartą. Bet Pikulis greitai žuvo, su savo narsiais vyrais išplaukęs ka- 
riauti už jūrų marių. Jis paliko dvi mažas dukras. Steikulis pasirūpi- 
no jomis, užaugino ir išleido už vyrų, o Pikulio žemę, atsiminęs sene- 


lio valią, prijungė prie savosios. Juk dievai už jos sulaužymą prapuldė 

už jūrų marių ir Pikulį, ir jo karius. Tad Steikulis ir pats nedalino 
sujungtos žemės, ir savo sūnui, irgi pavadintam Steikuliu, liepė gerb- 
ti protėvio valią. Bet šiam neteko — visi trys jo sūnūs žuvo jauni, ir 
Kretingos pilis liko jo dukrai Karilei, kuri ištekėjo už Sareikos. O 
Karilės ir Sareikos dukra Karilė — tiesioginė Sveino, kurį Svenas Rau- 
donveidis skyrė valdyti Kretingą, palikuonė, ir Kretinga dabar turi 
priklausyti jos šeimai, antraip dievai mus visus nubaus už protėvių 
valios paniekinimą. 

Krivis Preikus buvo toks senas, kad niekas net negalėjo bent apy- 
tiksliai pasakyti kiek jam metų. Einius vėliau mėgino išklausti kre- 
tingiškius, bet visi jį jau seną atminė, ant pečių krintančiomis reto- 
mis visiškai baltomis plaukų sruogomis. Matėsi, kad krivis kažkada 
buvo kaip reta aukštas, nes ir kone perpus amžiaus sulenktas buvo 
lygus su vidutinio ūgio vyru. Ir jėga, matyt, kažkada nesiskundė, bet 
amžius atsiėmė savo ir Preikui net sėdėti buvo sunku. Jis vis kumpo 
ir sviro į priekį, prieš save tiesdamas iš plačios rankovės slystančią 
ploną, išsaususią ranką ilgais, plonais, lyg paukščio lenktais pirštais. 
Atrodydavo, dar kiek, ir būtų nuslydęs nuo suolo ir kritęs nosimi 
žemyn ant grindų lentų, bet jį vis laiku spėdavo sugriebti šalia sėdėjęs 
daug jaunesnis krivis Kabrelis. Šis irgi buvo aukštas ir liesas kaip kar- 
tis, bet taipogi kumpo kaip senolis, žiūrint iš šono atrodė, kad nuo 
nuolatinio linkimo prie jo. 

Mat jaunasis krivis ne tik nuo kritimo saugojo Preikų. Metai be- 
veik buvo atėmę ir senojo krivio balsą, vos besigirdėjo. Visiems, susi- 
rinkusiems menėje, teko sėdėti ištempus ausis, kad nė žodžio nepra- 
leistų. Kai senolis nutildavo, atrodydavo, kad gali apkursti nuo įtempto 
susirinkusiųjų kvėpavimo. Tačiau nors ir kaip besistengdavo, karts 
nuo karto ne viską išgirsdavo ir neretai senolio žodžius, prieš tai su- 
linkęs prie jo ir išklausęs, persakydavo Kabrelis. Tokiais atvejais, Prei- 
kui baigus šnibždėti, Kabrelis atsukdavo į susirinkusius savo išsausu- 
sį, asketišką veidą ir visus nužvelgdavo piktu žvilgsniu iš po tankių 
antakių. 

Menėje grūdosi beveik trisdešimt vyrų. Be Uvio, Einiaus, Mer- 
kaus, kelių jų palydos vyrų, Gulbio bei keleto ilgus metus Sareikai 

tarnavusių vyrų, ant suolų dar sėdėjo Strangulis su keliais savo ka- 
riais. Pačios garbingiausios vietos atiteko kriviams. Preikų, gyvenusį 
alkoje šalia Kretingos, be Kabrelio, į pilį atlydėjo dar vienas jo padė- 
jėjas — Dabris. Dėl senumo Preikus be abiejų savo jaunųjų pagalbi- 
ninkų nekeldavo kojos iš alkos. 

Dar vienas maždaug pusamžis, bet gilių raukšlių išvagoto veido 
krivis - Gaudrus — buvo atkeliavęs kartu su Stranguliu. Gaudrus kal- 
bėjo pirmas ir nuo jo žodžių, kol šnekėjo Preikus, Uvis neįstengė 
atsitokėti. 

Buvo ko stebėtis. 

Gaudraus žodžiai neretai sutapo su Preikaus. Išskyrus vieną svar- 
bią detalę - anot Gaudraus, Sveno Raudonveidžio valia skelbė, jog 
Kretinga gali atitekti tik jo tiesioginiams vyriškos lyties palikuonims. 
Šnekėdamas Gaudrus net kelis kartus pakartojo, jog, girdi, protėvio 
valiai jau sykį nusižengta. Pilis kaip kraitis teko kitos giminės atsto- 
vui, beje, ir dar žemaičiui (mat, Sareika į Kretingą atėjo užkuriom). 
Dievai užsirūstino, ir nevalia daugiau jų rūstinti, atiduodant pilį pa- 
šaliečio dukrai, o iš tikro — jos vyrui žemaičiui iš pačios Žemaitijos 
gilumos. Net baisu pagalvoti, koks gali būti dievų kerštas, jei protė- 
vio valia dar sykį bus paniekinta. Žiūrėkit, grūmojo Gaudrus, Sarei- 
ka, nors atėjo iš Žemaitijos, nors ir turėjo kuršių kraujo — jo motina 
buvo kuršė, nors ir stengėsi laikytis kuršių papročių, bet dievai vis 
vien buvo negailestingi... 

Kriviai susiėmė Preikui pabaigus savo šneką, nes senolis kelis kar- 
tus pakartojo — Svenas Raudonveidis paliko pilį savo jaunesniojo sū- 
naus palikuonims, nežiūrint jų lyties. Gaudrus laikėsi savo. Jam, jau- 
nesniam, buvo nesunku peršaukti senolį, bet Preikui talkino jo padė- 
jėjai. Jie vienas po kito, palinkę prie senojo krivio, garsiai kartojo jo 
žodžius, o kol Gaudrus pakeltu balsu dėstydavo jo istoriją palaikiu- 
sius argumentus, Dabris ir Kabrelis, vėl sukumpę prie Preikaus, lyg 
kempinės sugerdavo jo žodžius, pasiruošę juos pagarsinti pasitaikius 
menkiausiai galimybei. 

Menėje ir taip buvo tvanku nuo susirinkusių vyrų kvėpavimo. Jie 
sėdėjo nuo ankstyvo ryto, o saulė jau buvo persiritusi į antrą dienos 

kelionės pusę ir vyrų veidais bliaukte bliaukė prakaito upeliai. Kai 
kurie iš jų jau žiopčiojo tarsi į krantą išmestos žuvys. Negelbėjo nei 
atlapotos durys, nei nuo langų nuimtos juos dengusios plonos lente- 
lės. Pro langų akiduobes į menę liejosi vienos danguje viešpatavusios 
saulės spinduliai ir atrodė, kad karštis ir vėją nuvargino, ir tas kaupė 
jegas kažkur pasislėpęs. Uvis, atžagaria ranka vis braukdamas nuo 
kaktos prakaitą (tik tas menkai gelbėjo, linines marškinių rankoves 
jau galėjai gręžti), su ilgesiu atsiminė lietų, kuris merkė pirmas dvi 
kelionės dienas, palikus Ventę. 

Nujautė, kad bus nelengva, bet taip... Tikrai ne. Strangulis Kre- 
tingoje kaip savo kieme jautėsi. Iš pradžių net nenorėjo žemaičiams 
atverti pilies vartų. Gulbis vėliau pasakojo, jog, iš sargybinių išgir- 
dęs, kas į pilį prašosi įleidžiami, prieš lipdamas į bokštą pats su atvy- 
kėliais pasikalbėti, šūkčiojo prieš kieme susirinkusius karius, girdi, 
nėra ko į kuršių pilį įsileisti kažkokių svetimų žemaičių. Bet Gulbis, 
nors ir kuršis, nepaklausė. Jį palaikė ir kiti Sareikai ir jo dukrai ištiki- 
mi pilies vyrai, kurių buvo daugiau nei Strangulio atsivestų karių, be 
to, tarp jų ir žemaičių buvo. O dar kretingiškiams Strangulis nuo pat 
pasirodymo nepatiko. Labai jau įžūliai elgėsi, visur kaišiojo nosį ir 
šūkaliojo, kaip viskas apleista, blogai jus Sareika prižiūrėjo, tuojau 
parodysiu, ką reiškia tikras šeimininkas. Tad niekas nesiskubino jo 
klausyti. 

Uvis su savo bendrakeleiviais pateko į Kretingą, bet vis jautėsi 
tarsi būtų šturmu paėmę priešišką pilį. Kaip uždėjo rankas ant kala- 
vijų rankenų prie vartų trypdami, taip ir nenuleido, į kiemą jodami 
ir budriai aplinkui dairydamiesi, pasiruošę, vos pajutę pavojų, aki- 
moju apnuoginti ginklų metalą. Strangulis, nuo bokšto nusileidęs, iš 
kur žemaičiams šūkčiojo, kad nėra ko lįsti į svetimą pilį, kuri jam 
priklausė garbingo protėvio Sveno Raudonveidžio valia, laukė, į šo- 
nus įsispendęs, kiemo viduryje, apsuptas savo palydos karių. Kretin- 
gos vyrai stengėsi laikytis atokiau. Jie daugiau spietėsi palei sienas, 
bet jų veidai nieko gero nežadėjo. Einius, nužvelgęs juos, spėjo, kad 
jeigu būtų užvirusi košė, nemažai jų būtų nė vienos pusės nepalaikę, 
tik laukę, kieno bus viršus. 

Atrodė, jiems neilgai teks laukti. Vos Uvis spėjo nušokti nuo žir- 
go ir žengti Strangulio pusėn, šis vėl praplyšo šūksniais apie savo tei- 
ses į pilį. Žybartaitis iš pradžių mėgino ramiai atsakinėti, bet jo vei- 
das iš lėto ėmė rausti, nes kuršis iš paskutiniųjų stengėsi išprovokuoti 
jį ištraukti ginklą, kad paskui galėtų apkaltinti pradėjus kirstynes. 

Ir gal jam būtų pasisekę, nes galiausiai pradėjo atvirai tyčiotis iš 
žemaičio ir jį įžeidinėti, jeigu ne Einius. Kol vyresnysis brolis dar 
žodžiais kirtosi su netikėtu įpėdiniu, jaunesnysis, pasivedėjęs į šalį 
Gulbį, akis į akį su juo šnektelėjo. Šis ir patarė pasikviesti iš alkos 
senolį Preikų, kuris iš ankstesnių krivių buvo perėmęs ir saugojo ži- 
nią apie Sveno Raudonveidžio palikimą. Ir - skubiai. 

— Kuo greičiau, - kuždėjo senis, stengdamasis nugara laikytis į Stran- 
gulį. — Tas Strangulio krivis čia kasdien pliurpia apie mūsų kaltę prieš 
dievus dėl pažeistos Sveno Raudonveidžio valios, tas vyrus labai veikia. 
O kai išgirdo, kad atjosite, dar labiau užsivedė — o kas bus, jei pilis teks 
žemaičiams? Tam žiauraus jų vyresniojo Vytenio, kuris talkina dar žiau- 
resniam lietuviui Mindaugui, šuneliui Uviui? Kas dabar bus: tikrai Per- 
kūnas savo ugninėmis ietimis ne tik Kretingą — visus aplinkinius kai- 
mus išsmaigstys, nes Vytenis talkina Mindaugui, o šis eina prieš dievų 
nustatytą tvarką ir įvedinėja savo. Greičiau kvieskit! 

— Ne! — užriaumojo Strangulis, kai Uvis, nenuleisdamas nuo jo 
akių, į brolį pakreipęs galvą ir išklausęs jo skubrią šneką, pasiūlė kviesti 
krivį Preikų išaiškinti, kieno tiesa. 

— O kodėl ne? —- Uvis bandė kalbėti ramiai. 

— Ne! - Strangulis jau baubte užbaubė ir išlupo kalaviją. 

Jau, regis, būtų puolęs į priekį, bet paskutinę akimirką susilaikė, 
pamatęs, kad žemaičiai kaip vienas akimoju apnuogino savo ginklus, 
o nė vienas iš kretingiškių net nekrustelėjo. 

— Ne! — jis toliau baubė, taškydamasis seilėmis ir savo žodžius 
palydėdamas grėsmingais kalavijo svaičiojimais, bet iš vietos nesiju- 
dino. — Svenas Raudonveidis aiškiai pasakė — jo palikimas priklauso 
vyriškos giminės palikuonims. Jo vyriausio sūnaus! Mano protėvio! 
Man! O aš atiduosiu Kretingą savo jaunesniajam sūnui! O vyresnia- 


jam paliksiu savo pilį. 

Kuršis triukšmavo ir vis aplink žvairavo, bet tik jo atsivesti vyrai 
pritardami linksėjo. Kretingiškiai niauriai tebetylėjo, iš padilbų sek- 
dami ginčą. 

— O kas čia tokio, jei išklausysime, ką pasakys krivis Preikus, — 
ūmai jį pertarė Gulbis. — Jis juk saugo Sveno Raudonveidžio valią. 

Atrodė, Strangulis tuoj ant jo užbaubs - atsisuko į kretingiškį iš 
nuostabos trumpam apstulbęs ir vienai kitai akimirkai nutilęs, kad 
įkvėptų ir praplyštų, — bet vėl paspringo, nes iš pasienio, kur stypsojo 
gausiausias kretingiškių būrys, atskriejo piktas šūksnis: 

— Tikrai, kodėl nepasikvietus Preikaus? Kas čia tokio? 

— Tikrai... tikrai... tikrai... — lyg banga nusirito per Kretingos 
vyrų būrelius. 

— Tikrai! — dar kažkas riktelėjo iš kito kampo, negu šaukė pirma- 
sis, nepastebėtas likęs kretingiškis. — Kaip Preikus pasakys, taip ir 
bus. Pasakys, kad Strangulis sako teisybę - jo pilis ir bus! 

Strangulis nebeturėjo kur trauktis, nebent tik vilkinti laiką: 

— Gerai, rytoj susirinksime ir išklausysime krivį. Jūs per tą laiką 
po kelionės atsigausite, galvos bus šviesesnės. 

Uvis, nors pats sau ir nusistebėjo, kokio dar galvos šviesumo 
reikia krivį išklausyti, bet jau buvo besutinkąs, tačiau pastebėjo, 
kaip Einius; stipriai suspaudęs lūpas, vos pastebimai papurtė galvą, 
ir kirto: 

— Ne, šiandien! Tuojau pat! 

Kirto, ir lengviau pasijuto vėl išgirdęs pritariant kretingiškių mur- 
mesį. 
vyrai, susėdę menėje klausėsi krivių ginčo. Ir juo toliau, tuo labiau 
atrodė, kad tik jų ginklai galės išspręsti, kas teisus. O kas toliau? — 
rikiavo mintis Einius. Gerai, regis, išmesti Strangulį su jo vyrais iš 
pilies nebus labai sunku. Nors savo žemėje jis ir gali surinkti nemen- 
ką kariauną, bet Kretingos pilis per kieta jo dantims. Bet jeigu Stran- 
gulis Ordino vasalas — nors ir neišsiduoda, nes tada su juo būtų trumpa 


kalba, tai tada gali įsikišti vokiečiai... 

Nežinia, kuo viskas būtų pasibaigę, jeigu ne krivis Gaudrus, tiks- 
liau, jei jis būtų susivaldęs ir nepratrūkęs: 

— Nebeklausykit to senio! Argi nematote, kad dievai ant jo užsi- 
rūstinę? Visai jam protą sumaišė. Pats nebesupranta, ką šneka! 

Krivis taip riktelėjo, kad visi menėje iš netikėtumo krūptelėjo. O 
Preikus dar labiau sukumpo ir vienas iš jį prilaikiusių krivių, Dabris, 
net nuo suolo nuslydęs bei ant vieno kelio priklaupęs, laikė senolį, 
kad ant grindų nekristų, kartu, beveik palindęs po Preikumi, klausė- 
si, ką jis šnibždėjo. 

— Klausykite! - šūktelėjo, senoliui pabaigus ir, vis dar priklaupęs, 
iškėlė ranką, kad atkreiptų visų dėmesį. — Krivis Preikus sako, kad jis 
sakė tai, ką byloja Sveno Raudonveidžio akmuo! 

„— Koks akmuo?! - pirmas, pats to nepajutęs, iš netikėtumo pašo- 
ko Uvis ir beveik tą pačią akimirką — ir Strangulis, o po jų — ir visi 
kiti, kas tik buvo menėje. 

— Koks dar bylojantis akmuo?! — visus savo išlavintu balsu per- 
šaukė krivis Gaudrus. - Juk sakiau: dievai už bausmę sumaišė jam 
protą! Koks dar gali būti bylojantis akmuo?! Nesąmonė! 

Strangulis su savo žmonėmis pratrūko kvatoti: 

— Gerai sakai, Gaudrau! Teisybė! Kokie dar kalbantys akmenys?! 
Sumaišė dievai seniui protą, — bet jautėsi, jog per jėgą ir juokėsi, ir 
šaukė, tik kad palaikius savo krivį. 

— Tylos! — kiek tik gerklė išnešė riktelėjo Uvis ir, ranka pagavęs 
kalavijo rankeną, vos ne vos nukentė jo neišsitraukęs, tad pasitenki- 
no tik garsiai treptelėjęs koja į grindų lentą ir pakartojo. — Tylos! 
Pasakok, Preikau, koks ten dar akmuo! 

— Tylos! - pakartojo vėl treptelėjęs ir perspėjančiai ištiesė ranką į 
bandžiusį išsižioti Strangulį. - Sakiau: tylos, dabar Preikus kalbės. 

Padėjo — nei kuršių rikis, nei kas nors kitas nebedrįso ką nors 
pasakyti. Visi kaip vienas pasisuko į senąjį Kretingos krivį, kuris vie- 
nas buvo likęs ant suolo. Jis vėl prabilo, bet, uždėjęs ranką ant prie jo 
palinkusio Dabrio peties, neleido šiam atsitiesti, kol nebaigė. Kitiems 
teko apsišarvuoti kantrybe, nes senolis užgaišo. Matėsi, kad seko pas- 
kutinės krivio jėgos tr jis sunkiai dėjo žodį prie žodžio. 

Bet vis tik pagaliau Preikus pabaigė, ir Dabris atsistojo, palikęs 
Kabreliui saugoti senolį: 

— Krivis sakė, jog rikis Svenas Raudonveidis prieš mirtį surašė 
savo valią ant akmens ir jį liepė saugoti alkoje, kad šis visada bylotų 
jo valią krivių lūpomis. Jis liepė kriviams mintinai išmokti tai, ką jis 
parašė, ir perduoti kitiems kriviams, kurie po jų saugos šventą ugnį. 

— Kažkoks kliedesys! — vis dar mėgino triukšmauti krivis Gaud- 
rus, bet dabar pirmąsyk nenukentė Dabris: 

— Tai tiesa! Akmuo yra alkoje ir krivis Preikus išmokė mus ant jo 
surašytą Sveno Raudonveidžio valią. 

— Netikiu! — iškvėpė Strangulis, akimis ieškodamas savo vyrų pa- 
ramos, bet tie suko į šoną akis. Vis tik krivio, ir dar dviejų, žodis yra 
krivio žodis, tuo labiau, kad Dabris nepasidavė: 

— Akmuo yra! 

— Gerai! Nėra ko tuščiai aušinti burnas. Nueisime ir pasižiūrėsi- 
me, — įkišo savo trigrašį Einius. 

— Teisingai, — pritardamas sududeno Merkus, nespėjus Strangu- 
liui išsižioti. — Ko čia gaišti laiką. Eime! 

— Kokias blėnis jie čia šneka?! - dar bandė triukšmauti Strangulis. 
— Nera jokio akmens! 

— Yra toks akmuo, sakau — yra! — atitarė Gulbis. 

— Ir girdėjai, ką jis šneka? — pasiryžo įgelti vienas iš Strangulio 
vyrų. 

— Ne, nei girdėjau, nei patį akmenį mačiau, bet man senelis pasa- 
kojo, — atkirto Gulbis. 

— Gerai. Tikrai užteks šnekų. Eikime ir pasižiūrėkime! - nukirto Uvis. 

— Eime, eime, eime, — nusirito per menę ir Stranguliui teko nusi- 
leisti. Jis su savo vyrais susimetė į būrelį ir, kažką skubriai apsitarę, 
beveik paskutiniai nusileido į kiemą. 

Alka buvo netoli pilies, ir vyrai nebalnojo žirgų. Tik vieną Preikų 
užsodino ant ramios kumelės, ant kurios jis, iš abiejų pusių lydimas 
pėsčių jaunųjų krivių, atjojo į pilį. Ir atgal keliaujant vienas krivis 
vedė kumelę už apynasrio, o kitas ėjo greta Preikaus dešinės kojos, 
uždėjęs ranką ant senolio šono ir pasirengęs prireikus jį sugriebti. 

Eisena, kur jaunieji kriviai su ant kumelės kaip nendrė vėjyje siū- 
buojančiu senoliu rodė kelią, o kiti sekė iš paskos, savaime subyrėjo į 
tris grupeles. Tuojau už kumelės žingsniavo kretingiškiai, už jų — 
broliai Žybartaičiai su savo kariais, o gale — Strangulis ir jo kuršiai. 

Ties alkos riba jaunieji kriviai nusodino Preikų ir, prilaikydami 
už parankių, nuvedė jį į švento miško gilumą. Eiti teko iki pat auku- 
ro, bet senolis iškentė, jis tik trumpam stabtelėjo nusilenkti šventai 
ugniai, o paskui vėl tęsė savo sunkų kelią. 

— Štai jis, — galop pasakė, pasukęs prie vieno iš aukuro aikštelę 
supusių didelių ąžuolų. 

Pasakė ir virpančia ranka parodė į pusiau į žemę sulindusį plokš- 
čią akmenį. Paskui jį atsekę vyrai ratu apsupo akmenį. 

— Tikrai kažkas yra, — ištarė Uvis, lyg per stalą delnu braukdamas 
per akmens paviršių, ir puolė plėšti jį paslėpusius gausiai nuėjusius 
samanų kuokštus. 

Jam į pagalbą puolė žemaičiai, ir veikiai visi jau galėjo įžiūrėti 
akmens paviršiuje atsivėrusius ženklus. Vyrai kone nosis prikišę juos 
apžiūrinėjo, bet jautėsi kaip niekad neregėtą nesuprantamą daiktą 
užtikę vaikai. 

— Kas čia parašyta? — Uvis su viltimi pažvelgė į brolį, bet tas ap- 
gailestaudamas gūžtelėjo pečiais: 

— Aš tik truputėlį pažįstu raštą, kuriuo rašo rusai ir vokiečiai. Pats 
juk žinai, kad ir jie skirtingai rašo. O čia žuvėdų raštas. Aš jo visai 
nepažįstu. O tie žuvėdų pirkliai, su kuriais turėjau reikalų, rašo vo- 
kiškai. Žinau, kad jie turi savo raštą, bet jo nemačiau. Ne, palauk, — 
Einius trumpam nutilo, kažką stengdamasis prisiminti, ir Uvis trum- 
pam atgavo vilų, tačiau brolis veikiai jį nuliūdino. — Meluoju, aš 
mačiau tokį raštą. Mačiau, atrodo, Visbyje, ant akmenų. Panašus, 
kaip ir šitas, bet kad, regis, ir patys žuvėdai jo nebenaudoja. O gal aš 
klystu. Nežinau, nepaklausiau, nepamaniau, kad man to reikės. 

— Tai niekas negali pasakyti, kas čia parašyta? — nei tai paklausė, 
nei tai patvirtino Uvis, nužvelgdamas aplink akmenį sustojusius vy- 
rus, ir krivis Dabris žengė į priekį. 

— Čia parašyta tai, ką sakė krivis Preikus: rikio Sveno Raudonvei- 
džio valia. Tie žodžiai, kuriuos mus išmokė krivis Preikus. 

— O gal kuris nors krivis prieš Preikų ką nors supainiojo ar tyčia 
iškraipė, kad įtiktų kokiam rikiui, kuris gviešėsi Kretingos, pavyz- 
džiui, Sareikai, —- nerimo krivis Gaudrus. 

— Galvok, ką kalbi! — šūktelėjo Uvis ir jam aidu atsiliepė kretin- 
giškiai. Jie žengė kuršių būrelio pusėn, ieškodami kalavijų rankenų ir 
juos traukdami iš makščių. Saulė jau žaidė ant apsinuoginančių kala- 
vijų metalo. Kuršiai irgi suskato traukti savuosius, bet į vidurį tarp 
vyrų šaukdami metėsi abu jaunieji Kretingos kriviai: 

— Atsipeikėkite, bepročiai! Čia juk alka! Slėpkite ginklus, slėpki- 
te, greičiau! 

Jiedu šaukė vienu balsu, vienas atsisukęs į Strangulio karius, kitas 
— į kretingiškius ir žemaičius. 

Krivių žodžiai padėjo — džergžtelėjo į makštis krintančių kalavijų 
metalas ir vyrai, vis tebešnairuodami vieni į kitus, vėl apsupo akme- 
nį. Jie vėl tylomis apžiūrinėjo jo paviršių ir jautėsi visiškai bejėgiais. 

— Palaukite, — ūmai tylą nutraukė Merkus ir visi atsisuko į jį. 

— Čia Sveno Raudonveidžio rašyta? 

— Sveno, - patvirtino kažkuris iš jaunųjų krivių. 

— O Svenas buvo žuvėdas? 

— Žuvėdas. 

— Tai reikia paklausti žuvėdų, kas čia parašyta. 

— O kur mes tau paimsime žuvėdų? — gūžtelėjo pečiais Uvis. 

— Tai jeigu čia jų nera, tai reikia nukeliauti pas juos ir paklausti. 

— Nukeliauti! - nusikvatojo Einius. — Reikės per jūrą plaukti. 

— Jūrą? — Merkus lyg užsikirto ir Žybartaičiai pralinksmėję vienas 
kitam tarsi sąmokslininkai mirktelėjo. 

Merkus labai mėgo klausytis Einiaus pasakojimų apie jo kelio- 
nes, bet labiausiai — jūromis. Nuo vaikystės buvo girdėjęs į pasakas 
panašių istorijų apie tokius didelius ežerus, kur vanduo sūrus ir kur 
atsistojęs ant vieno kranto kito nematai, maža to —- dienų dienas turi 
iki jo keliauti tokiomis didelėmis valtimis, kokias jam teko matyti 
Dniepru plaukiant, bet negalėjo patikėti, kad tai tiesa. Ir į Kretingą 

keliaudamas vis nerimo, kad nuo jos iki jūros — vienas žingsnis, vis 
norėjo į ją žvilgtelti. 

— Taigi vis norėjai pamatyti jūrą, o dabar galėsi ir paplaukioti, — 
tarė Uvis, slėpdamas šypseną. 

— Jei reikia, tai reikia, —- apsimestinai nerūpestingai numojo Mer- 
kus. — Reikia vieną kartą išsiaiškinti, ką čia Svenas Raudonveidis 
surašė, — jis linktelėjo į akmenį. Strangulis nusiviepė: 

— Norėčiau pamatyti, kaip tu, įsidėjęs šitą akmenėlį į kišenę, sėsi 
į valtelę ir irkluosi iki žuvėdų žemės. Nuo kranto nespėsi nuplaukti, 
kai nuburbuliuosi, — kirto, nutaręs, kad žemaičiai nieko neišmano 
apie keliones jūra. 

— Nuirkluoti tai nuirkluosime, tik kad tas akmenukas... — atsilie- 
pė Einius, bet nespėjo baigti savo minties. Vel įsikišo Merkus, kurį 
pritariančiai stebėjo Uvis: 

— O kam mums tą akmenį vilkti? Paimsime beržo tošies, ant jos 
perpiešime šituos ženklus, nusivešime pas žuvėdus, parodysime jiems 
ir paklausime, kas parašyta. Viskas labai paprasta, ar ne? 

— O kodėl gi ne? Galime pamėginti, - pritarė Uvis. 

— O iš kur laivą paimsite? — nerimo Strangulis. — Maniškis tai 
dabar ant kranto. Vėjas ant akmenų užnešė. Reikia dugną tvarkyti. 
Užtruks. Gal iki rudens. Man taip meistras sakė prieš išjojant. 

— Nieko, laivą rasime, - nukirto Einius, negirdomis nuleidęs Stran- 
gulio užsipuolimą, kur. — Reikia susitarti, kada plaukiame ir kur plau- 
kiame, o tada aš parūpinsiu laivą. 

— Gerai, tai kaip tariamės? — Uvis įrėmė žvilgsnį į Strangulį. 

— Čia? — nustebo tas. 

— O kuo bloga vieta? — Uvis irgi nustebęs kilstelėjo antakius. — 
Mano galva pati ta. Susitariame — ir lai kriviai paaukoja dievams, 
kad mums kelionėje sektųsi. 

— Teisingai, — vienas po kito pritardami ėmė linksėti galvomis 
kretingiškiai ir žemaičiai. 

Stranguliui nebebuvo kur trauktis. Jis nužvelgė savo palydovus — 
žvilgsnis ilgiau užkliuvo už vieno, vyrėlesnio nei kiti ir vis besitaikiu- 
sio užsiglausti už kitų kuršių, pliktelėjusiais smilkiniais ir medžiagos 

skiaute apvyniotu kaklu, jam į ausį vis kažką šnibždėdavo vienas iš 
Strangulio vyrų, — ir linktelėjo: 

— Gerai, tebūnie. Tiktai man reikia pasitarti su savo vyrais, kurie 
iš jų plauks. 

Strangulis pasakė ir pasitraukė su savo kuršiais už ąžuolo, kur su- 
simetė į būrelį ir ėmė šnibždėtis, sukišę galvas. 

Uvis nulydėjo juos nustebusiu žvilgsniu — kas per rikis, jeigu turi 
su savo žmonėmis tokį menką dalyką aptarinėti. Juk ne koks karo 
žygis ar pilies šturmas. Tiesiog pasakei — tu, tu ir tu plauki, ir baigta. 

Uvis taip ir padarė. Be žodžių buvo aišku, kad plauks abu Žybar- 
taičiai. Uvis bakstelėjo į krūtinę dar vienam žemaičiui — Trakiui: tu 
plauksi, o tada ir į plačią Merkaus krūtinę įrėmė pirštą: 

— Ir tu plauksi. Reikia tau jūrą iš arčiau pažinti. Plaukti juk moki. 

— Moku, - užtikrintai atrėmė Merkus. - Mūsų upę nesustodamas 
perplaukdavau pirmyn ir atgal. 

— O kokio platumo ta tavo upė buvo? — susidomėjo Einius, nebe- 
labai atsimindamas, kurios kelionės metu matė Dnieprą, prie kurio 
užaugo Merkus, ir kokio jis pločio toje vietoje buvo. 

— Kaip penkios Ventos. 

— Taaaaaaaaaaip... Didooooooka... — vienu balsu nutęsė broliai 
Žybartaičiai. — Gaila, jūra truputėlį platesnė. Tikėkimės, kad jeigu 
kas, nereikės pačiam toli plaukti. 

— Baikit! — nukirto įsitempęs Merkus, ir broliai, atmindami jo 
jėgą, nutarė nebeerzinti likimo. 

Dar vienu keliautoju tapo Dabris. 

— Tegul plaukia, — tarė Preikus, savo padėjėjų privestas prie Žy- 
bartaičių. — Gal ir tikrai nebe viską tiksliai atmenu. O gal kiti kriviai 
ką sumaišė. Nuplauks — viską tiksliai išmoks. 

Taip ir sutarė. 

Strangulis irgi pagaliau apsisprendė, kad plauks pars, lydimas dvie- 
jų savo vyrų, o kitus pasiųs namo. Atseit, nėra ko jiems tuščiai laiko 
Kretingoje gaišti. 

Kai pagaliau baigė aiškinti, kas plaukia, o kas ne, vyrai nusekė 


paskui senąjį krivį prie šventosios ugnies aukoti dievams. 

— Tai paplaukiosime! — Uvis vėl nenukentė neprisigretinęs prie 
Merkaus. 

— Paplaukiosime! — tvirtai nukirto tas ir daugiau į kalbas nebesi- 
leido. 

— Paplaukiosime, — darsyk, bet jau sau pačiam subambėjo Uvis, 
grumdamasis su vėl jį apėmusiu nerimu. 


3 skyrius 


JŪROJE 


— Nujaučiau, kad nebus lengva, bet kad taaaaaip... Ochhhhhhh, oi, 
kaip man blogaaaa... — dejavo ant gulto išsitiesęs Merkus. Jis atrodė ir 
gailiai, ir juokingai, bet galėjo nesibaiminti dėl Uvio patyčių. Mat Ventės 
rikis pats kankinosi ant gretimo gulto ir ne ką mažiau gailiai dejavo. 

— Negaaaliu! — šiaip ne taip išsunkė vyresnysis Žybartas, kai į 
kajutę nusileidęs jaunesnysis brolis su ąsočiu šilto viralo prisėdo šalia 
ir prisispyręs ėmė siūlyti gurkštelti. 

— Reikia, — nenorėjo pasiduoti Einius. — Arba kitaip ir tu, ir Mer- 
kus ant kranto nepavilksite kojų. 

— Ne-aaaa... — prie Uvio aimanos prisijungė ir Merkus. — Nė už 
ką. Nors tu mane pjauk. Nors ant kuolo sodink. Kada pasibaigs šita 
siaubinga audra? 

— Audra? Kur tu matai audrą? — nuoširdžiai nustebo Einius. — 
Čia ne audra. Čia tik lietutis su vėju. Ir su visai mažomis bangelėmis. 

Einius tikrai buvo ne tokių audrų prisižiūrėjęs. Jam toks oras at- 
rodė visai ramus. Būta ko — tiesiog debesys užtraukė dangų, lietus 
įsismagino, įsisuko šioks toks vėjas, bet jo užteko, kad gan smagiai 
danguje temptų apsunkusius švininius lietaus debesis, o jūroje jauk- 
tų bangas. Tiesa, laivui nepavojingas, bet su kiekvienu jo kryptelėji- 
mu ir Uvis, ir Merkus dar labiau nublykšdavo, susirūpinę dėl jo sau- 
gumo - neišlaikys! 

— Išlaikys! — užkimdamas šaukė Einius, apsikabinęs ąsotį. - Ne 
pirmos jaunystės, bet patvarus, ne tokias audras atlaikė. 

Bet šauk nešaukęs! Jūros ligos nukamuoti keliauninkai tik vieną 
tegirdėjo — ne pirmos jaunystės, reiškia - senas! Sukiužęs! Tuoj į dugną 
keliausime! Nenusikapstysime iki Visbio! Dar iki tos nelemtos Got- 
lando salos plaukti ir plaukti! Paskęsime! Dievai, leiskite iki Gotlan- 
do nusigauti, viską paaukosime! 

Iki Gotlando, nes tikėjosi, jog toliau nereikės keliauti. Juk Got- 
landas - žuvėdų žemė, bus, kas perskaito paskutinę Sveno Raudon- 
veidžio valią. Sutarė į jį plaukti iškart po to, kai alkoje baigė aukoti 
dievams, kad kelionėje lydėtų sekmė (oi, per mažai aukojome, sude- 
javo atsiminęs Merkus ir Uvis jam pritarė). 

Tiesa, nedaug trūko, kad vėl būtų su Stranguliu susiėmę, šįkart — 
dėl kelionės, tiksliau, iš kur plaukti pas žuvėdus. Atrodė, ko čia gin- 
čytis — Palanga ranka pasiekiama, o Einius ten žinojo trejetą laivus 
turėjusių kuršių pirklių. Jis balsu išvardijo jų vardus, bet čia pat su- 
abejojo, ar kurį nors ras namuose. Nėra ko stebėtis: vasara — pats 
geriausias metas pirklio kelionėms, ypač keliaujantiems jūra. 

— O tai ką tada darysime, jeigu nerasime? — susirūpino Uvis. 

— Tada reikės į prūsų pusę keliauti, gal kokiame jų pakrantės kai- 
me pasiseks užtikti kokį pirklį su laivu, bet tada nežinau kiek dienų 
sugaišime, gal dvi, o gal ir daugiau reikės, — abejodamas atsiliepė 
Einius ir tuo iškart pasinaudojo Strangulis: 

— O ko pas tuos prūsus? Kam tokią tolybę trenktis, kai Grobinė 
čia pat. Ir laivų ten visada galima rasti. 

Rasi, tikrai, kam? Iš pirmo žvilgsnio Strangulis lyg ir teisybę sakė. 
Grobinė nuo seno buvo didžiausias 1r garsiausias kuršių uostas, bet ji 
stovėjo tose kuršių žemėse, ant kurių savo leteną jau buvo uždėjęs 
Ordinas ir, greičiausiai, būtų tekę susidurti su vokiečiais. Kuršių ri- 
kis jų nebūtų sudominęs, bet va žemaičių, ir dar su kriviu ginkluoto- 
je palydoje... Būtų tekę apsimetinėti taikiais pirkliais, bet tokiam 
nemenkam būriui tai ne taip jau paprasta. 

— O kas, kas čia tokio? Vokiečiams nerūpi pirkliai, — nudavė ne- 
suprantąs Strangulis. — O taigi po tą prūsų krantą, žiūrėk, reikės ke- 
lias dienas bastytis, kol laivą surasime, kam laiką gaišti? 

— Ne, per daug rizikinga, — nepasidavė Uvis. 

Matėsi, kad ir Strangulis nenusileis. Jis su Uviu vėl sukryžiavo 
piktus žvilgsnius, uždėję rankas ant kalavijų rankenų, bet įsimaišė 
Einius: 

— Nepradėkime iš naujo. Matysime, kaip pasiseks Palangoje. Jei- 
gu nieko ten nepešime, tada iš naujo galvosime. 

Taip ir baigė, kretingiškiams pritariančiai murmant. O iškeliavo 
kitą rytą. Broliams ir Merkui su Trakiu net neprireike daiktų išsipa- 
kuoti, tik atsirinko savo ryšulius, kad per klaidą nepaimtų vyrų, lie- 
kančių laukti jų Kretingoje, daiktų. 

Iki Palangos greitai nusigavo, nors net ir nelabai skubėjo. Tik 
kartas nuo karto žirgus pavarydavo ristele, nenorėdami jų be reikalo 
nuvarginti. Mat diena pasitaikė giedra ir karšta, ir nors joti daugiau- 
sia teko per mišką, buvo ne ką vėsiau, nei menkose plynėse aplink 
retus kaimus. Kaltas buvo miškas — vien pušynai, kur lyg žvakės į 
dangų šovusios aukštys pušys stovėjo atokiai viena nuo kitos ir šešėlis 
tik vietomis dengė kanopų ir ratų išmaltą siauro keliuko smėlį. 

Tiesa, nors miškas buvo retas, bet nieko, be begalinių pušų gretų, 
keliauninkai nematė, ir juo toliau keliavo, tuo labiau nerimo Mer- 
kus. Jam vis labiau nedavė ramybės su kiekvienu žingsniu vis stiprė- 
jęs nesuprantamas garsas. Lyg ir vėjas, bet pušys stovėjo kaip žvakės, 
net viršūnės nejudėjo. Golindas vis dairėsi ir dairėsi, net balne pasi- 
stiebdavo, bene ką pamatys, bet taip nieko nerasdavo, tik pušys ir 
pušys, ir be paliovos prunkščiantys šalia joję broliai Žybar- 
taičiai. 

— Kas čia dedasi? Atrodo, kad koks milžinas kvėpuoja, — neapsi- 
kentęs paklausė jų, bet broliai tik nusikvatojo: 

— Oi, koks milžinas! Pats tikriausias! Pats didžiausias! 

Jie juokėsi, nebodami, kad Merkus taip sukando dantis, jog net 
skruostikauliai iššoko, paskui nublyško ir uždėjo ranką ant kalavijo 
rankenos, nes garsas vis stiprėjo ir stiprėjo, visai užguldamas nepra- 
tusias ausis. 

Atrodė, kad golindas, nukamuotas nežinios, jau netgi buvo pasi- 
ryžęs sparčiau pavaryti savo žirgą, kad tik greičiau patirtų, kas kaltas 

dėl to triukšmo, nesvarbu, kad ir kaip tai būtų pavojinga. Bet vis tik 
nukentė ir sulaukė, kol, pušims pradėjus toliau vienai nuo kitos bėg- 
ti, keliukas pagaliau nuvinguriavo plyne pro smėlio kalvas, apsikai- 
šiusias šiurkščios, plono durklo ašmenis primenančios žolės kuokš- 
tais. Raiteliams išnirus į pamiškę garsas lyg smogte smogė, bet kas 
buvo jo kaltininkas, Merkus pamatė tik jų gretai pakilus ant pirmos 
pakeliui pasitaikiusios kalvelės. 

— Kiek vandens! — apstulbęs iškvepė ir liko be žado sėdėti balne, 
nejausdamas, kaip instinktyviai timptelėjo pavadžius ir nepaleido, 
nebodamas, kad žirgas trepsi kanopomis. 

— Kiek vandens! - pakartojo, neatplėšdamas akių nuo horizonto, 
kur tarsi pieva, tik akinančiai melsva, driekėsi rami jūra. 

„— Tai čia jūra? — atsuko į brolius išpūstas akis. 

— Jūra, jūra, - kvatodamas patvirtino Uvis ir taukštelėjo golindui 
per nugarą. — Jojam, iš arčiau pažiūrėsi. 

Smagiai taukštelėjo, net nuskambėjo, bet Merkus, regis, vis dar 
sapnuodamas pavarė žirgą, neatplėšdamas akių nuo vandens mels- 
vumo. Užsižiūrėjęs į jūrą, golindas, ko gero, paskutinis pamatė jų 
kelionės tikslą, kur juos vedė Einius. 

Žybartaitis ne kartą buvo lankęsis Palangoje. Čia, kaip ir kitus 
pirklius, jį traukdavo garsūs turgūs. Vienas vykdavo pavasarį, per 
Jorės dieną?, kitas — vasaros pabaigoje“, šalia alkos, kuri buvo ant 
aukščiausio Palangos pakrantės kalno. Jų laikas labai tiko jūra 
keliaujantiems pirkliams. Prieš Jorės dieną jūroje baigdavosi pavasa- 
rio audros, o antrojo turgaus metu dar nebūdavo spėjusios įsisukti 
rudeninės. Be to, prieš pirmąjį turgų palangiškiai per audras būdavo 
per akis prisirinkę savo svarbiausios prekės — gintaro, o taip pat pri- 
kaupę per žiemą sumedžiotų žvėrių kailių. 

Pati Palanga, skirtingai nei jūra, Merkų nuvylė. Prisiklausęs kal- 
bų apie jos turgus ir pirklius, golindas laukė bent jau nemenko mies- 
telio, jei ne su mūro, tai bent jau su stipriais mediniais įtvirtini- 


3 Balandžio 23 dieną. 
* Rugpjūčio 23 dieną. 

mais. Bet prieš akis pelkėtos, smėlingomis kalvomis (čia ne kalvos, 
čia - kopos, pataisė jį Einius paklaustas, ko tie kalnai tokie smėlėti, 
beveik be žolės) nuėjusios pievos krašte, palei jūros krantą tesimatė 
trys vienas nuo kito atskiri kaimai. Vienas, didesnis, apjuostas sta- 
tinių tvora, glaudėsi, kaip paaiškino Einius, prie alkos, jame ir vyk- 
davo turgus. Kitame, mažesniame, bet su turtingomis sodybomis, 
anot Einiaus, gyveno svetimšaliai pirkliai — frizai, vokiečiai, rusai ir 
kiti. 

Jaunesniojo Žybartaičio vedamas būrys pasuko į trečią, kur gyveno 
kuršių pirkliai. Ir čia juos lydėjo sskmė. Maryt, dievams tiko auka Kre- 
tingos alkoje. Pirmasis kuršių pirklio kiemas, prie kurio sustojo atvy- 
kėliai, priklausė Gaveidžiui. Jis pats —- pusamžis, mažiukas, kažkada 
buvęs stotingas, bet dabar aptekęs lašiniais, atrodė, diržas ant pilvo 
tratete tratėjo, grasindamas tuoj tuoj trūkti, o kalavijas lyg pagaikštis 

— Susiruošiau į Sigtūnę, — paaiškino Einiui pasilabinus ir pasmal- 
savus, ką čia daro. — Geležies keliauju, — pridėjo, braukdamas prakai- 
tą nuo raudono, kiek padribusiais skruostais, apvalaus veido. 

Sigtūnė, kaip Einius skubiai išdėstė savo bendrakeleiviams, buvo 
vienas iš didžiausių žuvėdų miestų kitame jūros krante, o Visbis be- 
veik pakeliui į jį. Na, šiek tiek į šoną, bet ne tiek, kad Gaveidis labai 
spardytųsi, išgirdęs, jog nelauktiems svečiams reikia į Visbį, tuo la- 
biau, kad Einius užsiminė, jog jie neliks skolingi. 

— Trupuų į šoną, bet nieko. Labai nesugaišiu, - geraširdiškai šyp- 
telėjo Gaveidis, be paliovos braukdamas prakaito karoliukus, nes juos 
vis varė ir varė įsismaginusi saulė. Žiūrėdamas į Einių pridūrė: - O 
tu žinok, kad man gintaro neužteks, kad laivą pilnai pakraučiau gele- 
žimi. 

Pasakė ir mirktelėjo, ir Žybartaitis kaip mat suprato užuominą. 
Pirkliai leidosi aptarinėti savo pirkliškus reikalus, ir Uvis nustėro, 
išgirdęs, kad brolis jau rimtai šneka, jog iš dar vieno jų su Gavei- 
džiu bendro pažįstamo, Palangos pirklio, skolon paims gintaro — 
tiek, kad užtektų įsigyti tiek geležies, kiek dar galėtų tilpti Gavei- 
džio laivo triume. 

— Palauk, Einiau, prilaikyk žirgą. Ką čia šneki? Kokia dar geležis?! 
Tu ką, susiruošei iki kito kranto plaukti?! Mes juk tarėmės, kad tik 
iki Visbio, o paskui tiesiai atgal. 

— Gerai jau, gerai, baisi kupeta. Nesikarščiuok, - numojo Einius, 
ir negalėjai suprasti, ar nuo brolio gindamasis, ar nuo uodų, kurių 
nemažai dūzgė kieme, sulėkusių iš aplinkinių pelkių: - Dar neaišku, 
ar rasime, kas Visbyje mums perskaitys Sveno Raudonveidžio pas- 
kutinę valią. O jei toks mokytas žmogus ir atsiras, tai vel - patikek, 
nebus taip lengva rasti laivą, kuris plauktų į Palangą. O jei ir pasi- 
seks, tai gali užsimanyti toooookio užmokesčio, baisios kupetos. Jau 
daug pigiau būtų iki Sigtūnės nuplaukti. Jeigu jau taip nenorite, tai 
galite kelias dienas palaukti Visbyje, mes su Gaveidžiu atgal plauk- 
dami jus paimtume. 

— Gerai jau, gerai, — vėl numojo Einius, išgirdęs nepritarianų, 
ypač kuršių, murmėjimą. — Norėsite - galėsite plaukti, kur norėsite. 
Kam aš jums būsiu reikalingas po to, kai išsiaiškinsime Sveno Rau- 
donveidžio valią. 

— O kiek tu dar čia sugaiši, kol gausi gintaro? — bandė kandžiotis 
kuršių rikis. 

— Tiek, kiek man reikės baigti ruoštis kelionei, — nukirto surimtėjęs 
Gaveidis (matėsi, kad rikis jam nelabai patiko). — Išplaukiu poryt ryte. 

Kaip tare, taip ir padarė. Trečią dieną po aukojimo Kretingos 
alkoje Gaveidžio „Sakalu“ vadintas laivas paliko Palangą. Viskas bū- 
tų buvę labai gerai, jeigu ne oras. Kai išplaukė iš Palangos, saulė dar 
rasdavo tarp vėjo neštų debesų plyšį kartas nuo karto iškišti savo vei- 
dą. Tačiau kai krantas prapuolė iš akių, debesys aklinai užtraukė dangų 
ir vėjo sujauktą jūros paviršių ėmė kapoti stambūs lietaus lašai. Vei- 
kiai lietus pavirto ištisine, iš visų pusių laivą apsupusia užuolaida. 
Merkus, įsikabinęs į bortą, sukiojo galvą į visas puses išpūtęs akis ir 
vis negalėjo suprasti, kaip Gaveidis tokiu oru randa kelią, o Einius 
niekaip negalėjo įtikinti jo, kad čia nieko nuostabaus. 

Tiesa, Žybartaičiui neilgai teko liežuviu darbuotis. Greitai Mer- 
kų ir Uvį pradėjo kamuoti supimas. Einių ir juokas, ir gailestis ėmė 
regint jų iškankintus, pažaliavusius veidus, o jo guodimas, kad audra 

neįsisiautėjo ir nežadėjo, skambėjo kaip pasityčiojimas iš jų. Maty- 
damas, kad žodžiai nepadeda, Einius patarė jiems leistis į triumą. 
Abu vyrai iš paskutiniųjų kone šliaužte nusigavo iki liuko ir kaip 
maišai nusirito į apačią per kelis laiptelius. 

Kai Einius su ąsočiu aplanke abu ligonius, diena, kada „Sakalas“, 
išplaukęs iš Palangos, šokinėjo per bangas, ėjo į pabaigą, ir kitą rytą, 
jeigu oras nebūtų galutinai subjuręs, keliautojai turėjo pasiekti Got- 
lando salą. Einius nieko daugiau negalėjo padaryti, tik rūpintis ken- 
čiančiais bendrakeleiviais, kurie vis nepasidavė jo įkalbinėjimams pa- 
ragauti karštimo nors gurkšnelį. 

— Nevalgysiu, ne! Nekišk, visus vidurius lauk verčia! — vienas per 
kitą dejavo Uvis ir Merkus, sukdami į šalį nosis nuo Einiaus bruka- 
mo ąsočio, ir nepaisė jo aiškinimo, kad šiltas viralas kaip tik gerai jų 
iškankintiems pilvams, o ir jėgas sykiu atgausią. 

— Kam man tos jėgos, — dejavo net neįstengdamas pajudėti Mer- 
kus. — Jūs tik mane iki Visbio nugabenkite, o ten aš ant žolytės pagu- 
lėsiu — kaip mat atsigausiu. Tik man žolytės duokit pauostyti... 

Einiaus vargus nutraukė galvą į triumą įkišęs vienas iš „Sakalo“ 
jūreivių: 

— Laivas! — iškvėpė jis, braukdamas nuo veido lietaus lašus. Matė- 
si, kad kūlvirsčia lėkė ir iš susijaudinimo neįstengė atgauti kvapo. 
Jūreivis buvo dar visai jaunutis. Einius atsiminė Gaveidį minėjus, 
jog tam tai jo gyvenime pirma tolimesnė kelionė. 

— Na, tai kas, kad laivas? Baisi kupeta, - vis dar neatsitokėjęs nuo 
kovos su ligoniais dėl valgymo Einius nesumojo, koks čia įvykis pra- 
silenkti jūroje su kitu laivu. 

— Paskui mus plaukia, — vis tebeduso vaikinas. — Mus vejasi! 

— Vejasi? — Einius pagaliau atitoko. — Koks laivas?! Kieno? 

— Neaišku. Šiaip panašus į kuršių karo laivą. 

Tai nieko gero nežadėjo. Einius apsčiai žinojo istorijų apie Balti- 
joje siautusius piratus, tačiau iki šiol jį dievai saugojo nuo susitikimų 
su jais. 

— Gerai, einu pažiūrėti, — ištarė, statydamas ant grindų ąsotį, ku- 
ris tuojau pat nuriedėjo, išlaistydamas viralą. Einius pakilo nuo gulto 

ir jau norėjo svyruoti link liuko, bet jį sulaikė iškankinti Uvio ir Mer- 
kaus balsai: 

— Aš irgi einu. Ir aš. 

Atsisuko. Abu vyrai svirduliuodami sunkiai ropštėsi nuo gultų. 
Laivui pakrypus nuo eilinės bangos jie instinktyviai puldavo remtis į 
sieną, bet vis vien atkakliai ieškojo diržų su prie jų prisegtais kalavi- 
jais ir plūkėsi, taikydami juos apsijuosti. 

Jiedu taip pat sunkiai, bet neleisdami Einiui padėti, nusigavo į 
denį. Tiksliau, keturpėsti šiaip ne taip ant jo užsiropštė, įveikę tuos 
kelis triumą nuo denio skyrusius laiptelius. Vyrai kabarojosi keikda- 
miesi ir dejuodami, bet vos denyje pamėgino atsistoti, jų balsus nu- 
stelbė vėjo kauksmas. Einius vos susilaikė nenusikvatojęs, stebėda- 
mas, kaip jie tai žiopčiodami, tai keliaklupsčia, tai vieną kitą žingsnį 
žengdami, sulinkę tarsi palūžę medžiai, taikėsi nusigauti iki borto, 
pakeliui ieškodami į ką įsitverti. 

Nenusikvatojo. Vis iš galvos neišėjo paslaptingas laivas. Einius 
greičiau už brolį ir Merkų nusigavo iki borto, kur su kuršiais kanki- 
nosi ir Trakys. Jis svyravo, abiem rankomis įsitvėręs į bortą, ir vis 
gaikščiojo, nukoręs virš vandens galvą, skrandyje nebeturėdamas nieko 
tokio, ko galėtų atsikratyti. Per tą kančią žemaitis nepastebėjo, kaip 
už jo nugaros atsirado Uvis ir, laivui šoktelėjus ant bangos, užgulė jo 
pečius, kad nenusiristų į vandenį. Jie abu užvirto ant borto krašto. 

— Pala, pala, — Einius iš pradžių arplešė brolį ir padėjo jam įsikibti 
į bortą, o tada pagelbėjo ir Trakiui šiek tiek atsitiesti. — Stovėkite ir 
laikykitės! 

— Stoviu! Ne mažas, - suirzo Uvis. — Kur tas laivas? Nematau! 

— Ten, va, - Trakys ištiesė virpančią ranką. Broliai Žybartaičiai, 
pasekę akimis, kur Trakys rodė, vargais negalais įžvelgė tai iš lietaus 
marškos išnyrančio, tai vėl prapuolančio laivo kontūrus. 

— Kieno jis? — kiek išgalėdamas riktelėjo Einius prie šturvalo su 
vėju besigalinėjusiam pirkliui. 

— Nežinau, — Gaveidis irgi negailėdamas plėšė gerklę, nors juos 
skyrė gal ketvertas metrų. — Galvą dedu - kuršių darbo! Karo laivas, 
bet priklausyti bet kam gali — jūrų plėšikams, kuršių rikiui, spjovu- 

siam į Ordino draudimą plaukioti be jo leidimo, ar tam pačiam Or- 
dinui. O jeigu taip, pats žinai, kokie pyragai laukia mūsų, — palangiš- 
kis iš pykčio užsimiršęs nusispjovė, bet vėjas tuoj pat tėškė seiles jam 
į veidą ir pirklys vėl prapliupo keiktis, nes neturėjo rankų nusivalyti. 

Einius pritardamas linktelėjo — tikrai, kad ir ką Strangulis šnekė- 
jo, kad Ordinui nerūpi pirkliai, kryžiuočiams labiau tiko, kad jūra 
plaukiotų tik jo globoti ir Hanzos pirkliai. Su pagautais pagonių pirk- 
liais jų kalba paprastai būdavo trumpa — tokių laivai prapuldavo jū- 
ros platybėje... 

— Iš pradžių maniau, kad tai koks savo reikalais plaukiantis laivas, 
bet kai jis mus pamatė, tai kaip šašas prikibo. Neatsilieka. Blogiau- 
sia, kad artėja. Jo burė didesnė. Bandau išlaikyti atstumą ir išsisuki- 
nėti. Gal pasiseks pasiekti Visbį, kol jis mus pavys. Neškit lankus! — 
Gaveidis šūktelėjo savo jūreiviams ir tie puolė į laivo apačią ginklų. 

Netrukus apsiginklavę vyrai stovėjo palei bortą, atsisukusį į artė- 
janų laivą, o keli jūreiviai, paklusdami Gaveidžio įsakymams, tvar- 
kėsi su bure. Tačiau nors ir kaip mikliai jie sukosi, nežinomas karo 
laivas iš lėto artėjo. 

— Kad taip iki tamsos prasilaikius! Tada mes išgelbėti, - nerima- 
vo Gaveidis, su viltimi dairydamasis į dangų, tačiau iki sutemų dar 
buvo kelios valandos. 

O persekiotojai vis artėjo ir artėjo. Jeigu anksčiau jų laivas tai 
prapuldavo, tai vėl išnirdavo iš už lietaus širmos, tai vėliau norint jį 
įžiūrėti nebereikėdavo varginti akių. Dar po kiek laiko galėjai atskirti 
už borto kyšojusias šalmuotas galvas. 

— Nieko gero, — Gaveidis nervingai aplaižė lūpas. - Nieko, — pa- 
kartojo, dirstelėjęs į dangų ir vėl atsisukdamas į artėjantį laivą. 

Einius puikiai suprato, ką jis turėjo omenyje. Nors pro lietaus 
miglą ir galėjai jausti, kad pradeda temti, bet persekiotojai artėjo grei- 
čiau. 

— Matot?! — pirklys riktelėjo Einiui ir Uviui. — Jo bortas aukštes- 
nis už mano. Jie pasistengs nuvaryti jus nuo borto, tada priartės, už- 
kabins kabliais mano bortą ir po to peršoks į „Sakalą“, o tada... — 
Gaveidis išraiškingai mostelėjo, vaizduodamas kirtį kalaviju. 

Mostelėjo ir, slystelėjęs ant šlapių lentų, sumosikavo rankomis, 
bandydamas ir pats išsilaikyti, ir sutramdyti vėjo plėšiamą apsiaustą, 
nes paskutinę akimirką spėjo sugriebti atsisegusią didelę lankinę segę 
aguoniniais galais. Jam teko pavargti, kol pagaliau atgavo pusiausvy- 
rą. Vos atsistojęs pamatė, kur per tą laiką atsidūrė persekiotojų lai- 
vas, ir pradžioj griebėsi savo ilgojo peilio, įkišto į puošnias, žalvariu 
kaustytas makštis, o vėliau ir kalavijo rankenos, bet tuoj, atsiminęs 
savo pareigas, puolė atgal prie vairo. 

- Ką mums daryti? — riktelėjo Uvis, iš paskutiniųjų stengdamasis 
peršaukti vėjo kauksmą ir sukdamas veidą nuo bloškiamų lietaus šuo- 
rų. Einiui pasivaideno, kad susmarkėjo ir vėjas, ir lietus. 

— Darykit viską, kad tik jie neužsikabintų! Kapokit jų kablius, o 
aš stengsiuos išsisukinėti! Žiūrėkit! — mostelėjo į orą, patvirtindamas 
Einius spėjimą. — Vėjas keičiasi, gal tai mums padės! 

Lenktynės tęsėsi. Gaveidis, kaip ir sakė, vis stengėsi manevruoti, 
išnaudodamas besikeičiantį vėją, tačiau persekiotojai artėjo ir artėjo, 
ir galop iš jų laivo pasipylė pirmosios strėlės. Tiesa, ir persekiotojų 
šauliai, ir nuo strėlių išsisukinėję „Sakalo“ vyrai, — susikūprinę už 
borto įdėdavo į lanką strėlę, įrempdavo templę, atsitiesę per akimir- 
ką nusitaikydavo ir iššaudavo, o tada vėl nerdavo už borto rengtis 
kitam šūviui, — suprato, kad jų vargas daugiau tik pagąsdinimui. Vė- 
jas kaip šapus blaške strėles, bet kur jas nešė, tik ne ten, kur norėjo 
šauliai. 

— Kad taip čia Jundą su jos arbaletu! - riktelėjo Uvis Einiui, reng- 
damasis eiliniam šūviui. 

Einius linktelėjo ir, stebėdamas kaip brolis atsitiesęs paleidžia strėlę, 
nusistebėjo, kaip jis pasikeitė pavojaus akimirką. Ir jis, ir Merkus, ir 
Trakys, regis, visai pamiršo savo nesenas kančias ir tik vieną tikslą 
teturėjo. 

Temo. Atrodė, Gaveidžio sumanymas bandyti išlaikyti atstumą 
tarp laivų manevruojant galėjo padėti jiems pasislėpti sutemose. Kai 
jau visi buvo tuo patikėję, staiga kažkas nutiko burei. Visi, net ir 
žemaičiai, pajuto kaip „Sakalas“ stabtelėjo ir lyg žirgas ėmė trypti 
vietoje. 

— Kas atsitiko?! — riktelėjo Einius, atsisukęs į Gaveidį, kuris su 
savo vyrais šokinėjo aplink stiebą, ant kurio bejėgiškai plakė burės 
skiautė. 

— Kas?! — jis vel riktelėjo, bet Gaveidis neišgirdo per vėjo kauks- 
mą, o Einius nedrįso atsitraukti nuo borto. 

— Šaudyk! — užbaubė jam į ausį Uvis ir atsitiesęs paleido strėlę. 

Einius irgi akimirkai išsitiesė, beveik nesitaikęs iššovė ir jau norė- 
jo nerti atgal, bet kažkas jį sulaikė. Kažką pamatė už juos persekioju- 
sio laivo borto ir liko stovėti, siūbuodamas bei prisilaikydamas už 
„Sakalo“ borto. Jis mėgino susigaudyti, ką pamatė, kol ūmai šalia 
rankos suvirpėjo į medį įstrigusi strėlė. Einius lyg pabudo ir vėl nėrė 
už borto. 

— Nevėpsok! — sušnypštė Uvis, dėdamas į lanką strėlę, ir Einius 
puolė graibyti tarp jų gulėjusioje dėklinėje strėlę. Pirštais pajuto, kad 
dėklinė jau buvo pustuštė, ir jaunesnysis Žybartaitis susirūpino, kas 
bus, kai strėlės baigsis. Atsargos gulėjo laivo apačioje, o kelią iki triu- 
mo liuko žymėjo į denį susmigusios persekiotojų strėlės. 

Bet atrodė, kad strėlių greitai nebereikės. Atėjo akimirka, kai Mer- 
kus, čiupęs iš prie borto gulėjusios trumpų iečių krūvos vieną ietį, 
atsivėdėjęs švystelėjo ją į persekiotojus. Tuojau pat sviedė ir antrą, ir 
trečią, o po to palinkęs už borto ėmė lupti iš makščių kalaviją. 

— Jie jau čia! — iškvėpė. — Mačiau kablius. Tuoj mėgins užsikabinti. 

Ir tikrai - netrukus per vėjo kauksmą Einius išgirdo, kaip vienas 
po kito į medį trinktelėjo kabliai, o tada, užsimojęs kalaviju, pašoko 
Merkus. 

— Aaaaaaa! — jis tarsi išprotėjęs šaukė ir, žaibiškai šoktelėjęs palei 
bortą, vieną po kito nukirto tris kablius. Vos įveikė paskutinįjį, į 
bortą trinktelėjo dar vienas, bet jį nukirto Uvis. 

Tačiau už persekiotojų laivo borto siūbavo dar keli kabliai, kurie 
anksčiau ar vėliau būtų trinktelėję į „Sakalo“ bortą. 

— Blogai, oi, blogai! - kartojo Uvis, trumpam palinkęs už borto. 
Jis vis kaišiojo galvą, kad nepražiopsotų krintančio naujo kablio, o 
Einius, priklaupęs ant denio, ir taip matė persekiotojų laive kyšoju- 
sius kablius. 

Atrodė, jau jau jie kris iš viršaus ir surakins abu laivus, o tada į 
„Sakalą“ kaip rudenį nuo medžio vėjo nešami lapai pabirs persekio- 
tojai. Matėsi, kad jų daug daugiau nei vyrų „Sakale“. O gal ir ne. Gal 
pirmiau kaip zuikius iš viršaus iššaudys visus, kas tik buvo ant „Saka- 
lo“ denio. Kaip ten bebūtų, nė viena iš šių galimybių nieko gero ne- 
žadėjo. Išgelbėti tegalėjo dievai. 

Ir išgelbėjo. Jau leidosi kabliai, kai staiga „Sakalas“ šoktelėjo tarsi 
botagu peršniotas nartus žirgas ir gerokai atsiplėšė nuo persekiotojų. 
Šių laivas pranėrė prošal ir ėmė suktis tik per strėlės skrydį nutolęs 
nuo „Sakalo“, o Gaveidis per tą laiką stengėsi kuo toliau atsiplėšti. 

— Jeeee! — Einius pasidavė bendram šėlui ir pašoko, kratydamas 
virš galvos lanką, pamatęs pagaliau išsiskleidusią „Sakalo“ burę. 

— Palaukit! — pirmas atsipeikėjo Merkus, pastebėjęs, kad perse- 
kiotojų laivas apsisuko ir vėl leidžiasi paskui „Sakalą“. — Dar anksti 
džiaugtis! 

Vyrai vėl išsirikiavo palei bortą, į kurį taikėsi persekiotojai, tačiau 
dievai šiuokart „Sakalui“ buvo malonūs. Nežiūrint visų persekiotojų 
pastangų sumaniai manevruodamas Gaveidis išsaugojo saugų atstu- 
mą nuo jų laivo. Nė viena iš jo paleista viena strėlė nebepasiekė „Sa- 
kalo“, be to, išganingosios sutemos tiek sutirštėjo, kad paslėpė vieną 
nuo kito abu laivus. 

— Pagaliau! - nuilsę vyrai susmuko palei bortą. 

Bet, regis, vos tik klestelėjo, Uvį ir Merkų vėl pasiglemžė jūros 
liga. Einius ir tamsoje įstengė įžiūrėti, kad jų veidai vėl ėmė žaliuoti. 
Teko jam su Gaveidžiu aiškintis užpuolimo pasekmes. 

Bet šios nebuvo tokios baisios, kaip galėjo pasirodyti. Tik tris 
vyrus lengvai sužeidė užkabinusios strėlės. 

— O kas buvo nutikę burei? — pasmalsavo Einius, atsiminęs di- 
džiausio išgąsčio kaltininką. 

— Virvė nutrūko. Per vėją niekaip negalėjome greitai pagauti ir pri- 
rišti. Vis per tą nelemtą Ordiną! Negali žmogus, kaip anksčiau, kur 
nori keliauti, su kuo nori prekiauti. Paseno mano „Sakalėlis“, o naujo, 
jau, ko gero, nebeišgalėsiu įsigyti. O kai daiktas senas, tai pats supran- 
ti, koks jo patvarumas... — Gaveidis vėl apmaudžiai nusispjovė. 

— Kaip sakai, iki ryto pasieksime Visbį? — nerimo Einius, jaudin- 
damasis, kad jeigu persekiotojai užsikeps, gali iki Gotlando sekti, nes 
puikiai žinojo, kad šioje jūros vietoje laivai paprastai taikosi į salą. 

— Suspėsime, — užtikrintai atsiliepė pirklys, prieš tai kilstelėjęs galvą, 
kad įvertintų vėjo stiprumą. 

Gaveidžio apramintas Einius atsiminė Uvį ir Merkų. 

— Eime į apačią, — ir kvietė, ir ragino, ir net keikė, bet tiedu nepa- 
sidavė. Girdi, o kas, jeigu persekiotojų laivas vėl pasirodys. Kartojo ir 
kartojo, lyg negirdėdami Einiaus žodžių, jog tamsoje, o dar labiau 
lietingą naktų niekas jų neras, nebent susidurtų. O jeigu taip, tai tada 
nieko nepadarysi - teks „Sakalui“ į dugną keliauti, tikrai neatlaikytų 
karo laivo smūgio. 

— O tada ir mes tikrai kartu su juo, nes aš tikrai iš tos statinės 
neišsikapstysiu, — nepasidavė Uvis, atmindamas savo kančias triu- 
me. — Ne, aš jau geriau kaip nors čia iki ryto palauksiu, - jis atsilošė 
į bortą, prisitraukė prie krūtinės kelius, pastatė tarp jų kalaviją ir 
sustingo, apsikabinęs kelius. 

Merkus pasekė jo pavyzdžiu. Šalia įsitaisė Trakys. Einius, apmau- 
džiai numojęs, prisėdo šalia jų ant šlapių denio lentų, puikiai supras- 
damas, kaip jie jaučiasi. Vėjas tarsi pliauskelę tebesupo laivą, košė 
peršlapusius rūbus, skaudžiai kapojo veidus. Šaltis iki pat kaulų smel- 
kėsi, danties ant danties nenulaikė, bet šiek tiek gelbėjo Gaveidžio 
paliepimu jūreivių iš triumo atnešti kailiai. Ir nuovargis dar savo da- 
rė — vyrų galvos ėmė kapsėti, svirti. Dar kurį laiką jie įstengdavo jas 
atlošti, įsmeigti akis į tamsą, bet lietus tuoj priversdavo užsimerkti ir 
nuleisti galvas. Veikiai dauguma taip ir sustingo, susigūžę į kamuo- 
liukus. Tiktai jūros ligos užkamuoti Uvis ir Merkus vis atsitiesdavo, 
pašokdavo ir gaikščiodavo, persisvėrę per bortą, o po to vėl susmuk- 
davo. Einius tik porą kartų buvo prabudęs nuo jų sukelto triukšmo, 
bet ne daugiau. 

Miegojo, o laivas, vedamas Gaveidžio, tamsoje skriejo Visbio 
pusėn. 

4 skyrius 


NERAMIOS DIENOS 


— Ir vėl! — sudejavo Merkus, pajutęs po kojomis siūbuojantį denį ir, 
užsikniaubęs ant borto, ilgesingai žvelgė į tolstančius Visbio mūrus. 

— Kad tik tiek tos bėdos būtų! — piktai atsiliepė Uvis. Jis įstengė 
laikytis ant kojų, tačiau tai nė kiek nedžiugino Ventės rikio. Einius 
puikiai suprato brolį. 

Iškeliaudami jie buvo beveik sutarę, kad jeigu Visbyje suras, kas 
perskaito Sveno Raudonveidžio valią, daugelis liks laukti, kol Gavei- 
dis su Einiumi nuplauks iki žuvėdų kranto ir grįš, sutvarkę savo pre- 
kybinius reikalus, arba, jeigu pasiseks, įsiprašys į laivą, plaukiant; Pa- 
langos pusėn. 

Tačiau tęsti kelionę teko visiems. 

Einius Gotlande ne vieną pirklį žinojo, tačiau negalėjo pasigirti, 
kad labai artimai, tad jų viltis buvo Gaveidis. Palangiškis daug metų 
nuolat lankėsi Visbyje ir tarp vietos pirklių turėjo ne vieną gerą 
draugą. 

Gotlandas keliautojams po įtemptų lenktynių su paslaptingu per- 
sekiotojų laivu atrodė tikra užuovėja. Per naktį, kol daugelis lyg zui- 
kiai snaudė ant denio, lietus liovėsi, o vėjas kiek aptyko. Pradėjus 
brekšti keliautojai pamatė, kad vėjo nešti debesys buvo nebe juodi, 
kaip išvakarėse, o pilkšvi. Tačiau jūros liga nenorėjo paleisti iš glėbio 
savo aukų ir tik vieno jūreivio šūksnis - žemė! — privertė atsistoti Uvį 


bei Merkų. 

— Kur? — nerimo abu, niekaip akimis nerasdami išsiilgtos žemės. 

— Ten! Ten! - kelis kartus nesėkmingai parodęs ranka į, regis, 
niekuo tarp pilkų debesų neišsiskiriantį kupstą, Einius delnais suėmė 
brolio galvą ir pasuko į reikiamą pusę. 

— Tikrai - žemė! Žiūrėk, Merkau - žemė! — pagaliau išvydęs Uvis 
nudžiugo lyg mažas vaikas ir ėmė kumščiuoti Merkų. Tas, vis nie- 
kaip neužtikdamas salos, jau įpykęs sukosi atsikirsti, bet pagaliau akies 
kraštu užkabino kažkokį blyksnį tolumoje (matyt, pro debesis pra- 
smukęs saulės spindulėlis atsitrenkė į, greičiausiai, bažnyčios bokšto 
kryžių). 

— Žemė... — milžinas akyse subliūško. Jis užvirto ant borto ir ka- 
bojo ant jo, neatplėšdamas žvilgsnio nuo vis artėjančios salos. Golin- 
do veide vis žaidė palaiminga šypsena; ir ji dar plačiau išplito, kai jau 
galėjai geriau atskirti salos fone ryškėjančias akmenines Visbio sie- 
nas, uosto prieplauką, bažnyčios bokštą. 

— Žolytė! — iškvėpė Merkus. - Žiūrėkit - žolytė! 

Visi, kas tik jį girdėjo, nejučia šyptelėjo iš jo džiaugsmo, bet ir 
jiems širdis glostė artėjančios žalumos vaizdas. O, svarbiausia, nie- 
kur horizonte nesimatė juos gaudžiusio laivo. 

— Pasisekė, labai pasisekė. Dievai gelbėjo, — ir Gaveidis neatsi- 
džiaugė, Einiui atsiminus paslaptingą laivą. 

Pasisekė! Jie pasidžiaugė ir pamiršo. Dabar tik rūpėjo kuo grei- 
čiau pasiekti Visbį ir rasti, kas perskaitys Sveno Raudonveidžio va- 
lią. 

Pagaliau laivas įplaukė į uostą. Gaveidis tarp daugybės prie prie- 
plaukos stovėjusių laivų rado laisvą tarpą ir mikliai įvairavo į jį „Sa- 
kalą“. Pora jūrininkų, nušokę ant prieplaukos lentų, pagavo kitų mes- 
tas virves ir pririšo laivą. Tada nuleido iš poros plačių lentų sukaltą 
trapą ir, visiems užleidus, pirmas juo nusileido Merkus. 

Bildėte nubildėjo, bet nė akimirkai nestabtelėjo pasidžiaugti tvir- 
tu prieplaukos pagrindu po kojomis, kaip kad darė paskui jį išlipę 
Žybartaičiai ir kiti keleiviai. Merkus tarsi įkirptas pasileido į krantą. 
Jis vinguriavo tarp uosto pastatų, prekių krūvų, kol pagaliau rado 
pirmą pasitaikiusį pievos lopinėlį ir krito lyg pakirstas. 

— Žolytė! — tebesidžiaugė, pirštais glostydamas žolę Einiui prisiar- 
tinus. | 

— Užteks jau, pasidžiaugei. Eime, — paragino pirklys, tačiau Mer- 
kus nepasidavė: 

— Ne, niekur neisiu. Arba galite nešti. Aš čia pagulėsiu. O jūs 
darykit, ką tik norite. 

Einius tikėjosi, kad Merkus atsipeikės, kol Gaveidis uoste susi- 
mokės mokesčius už laivo stovėjimą ir muitą. Tai turėjo kažkiek už- 
trukti, Einiaus galva, tiek, kad Merkus spėtų atsigauti. 

Tačiau apsiriko. 

— Niekur neisiu! - Merkus mojo ir purtėsi, apsivertęs ant nuga- 
ros, kai šalia jo sustojo visi į Visbį išsirengę vyrai: Gaveidis, Einius, 
Uvis, Strangulis ir Dabris. - Kam aš jums ten reikalingas. Aš geriau 
čia pabūsiu. 

— Lai lieka, — nusileido Uvis, ir vyrai nužingsniavo į miestą, tikė- 
damiesi neilgai užtrukti. 

Ir neapsigavo, tačiau vėliau, atsimindami, visi daug ką būtų ati- 
davę, kad būtų buvę kitaip. Gaveidis nusivedė vyrus pas arčiausiai 
uosto gyvenusį savo draugą pirklį Gustavą. Jį rado sandėlyje. Pirklys, 
visiška priešingybė Gaveidžiui — aukštas ir kaip smilga liesas, — rau- 
sėsi po ryšulius, tikrindamas prekių atsargas. 

Vyrai labai nekantravo - jie tik leido pirkliams vokiškai pasisvei- 
kinti po ilgo nesimatymo, ir Uvis iškart timptelėjo už rankovės Ga- 
veidį: 

— Negaišk, sakyk, ko mums reikia. 

Nieko nesuprasdamas ilgšis norėjo kviesti nelauktus svečius į na- 
mą, bet palangiškis, matydamas, kad jeigu vyrai atsisės už stalo, tai 
lyg ant žarijų šokinės, pasivedėjo šeimininką prie durų, arčiau švie- 
sos, ir išklojo savo bendrakeleivių rūpestį. Jis dar aiškino, o Uvis, 
ištraukęs iš maišelio vieną iš beržo tošies gabalų su dalimi Sveno Rau- 
donveidžio rašmenų, jau tiesė Gustavui. 

Tačiau šis, pabaigęs klausytis Gaveidžio kalbos, įdėmiai apžiūrė- 
jo tošį, po to pakėlė galvą ir, papurtęs ją, ištarė: 

— Aš nesuprantu, kas čia parašyta. 

— Betgi čia žuvėdų rašyta? — nerimo Uvis. 

— Taip, čia runos, bet ne mūsų. 

— Kaip tai ne jūsų? 

— Pas mus rašo, tiksliau, rašydavo kitokiomis runomis, o dabar 
mes rašome taip pat, kaip vokiečiai, tomis pačiomis raidėmis. 

— O tai kaip su šiomis, kaip ten sakai — runomis? Niekas negali 
jų perskaityti? — Uvio balse dar pleveno vilties šešėlis, bet pirklio at- 
sakymas jį nuginė: 

— Nežinau. Bijau, kad pas mus saloje jau niekas seniai tokių runų 
nematė. Nors gal... — Gustavas susimąstė, lyg durklas ilgu ir siauru 
pirštu kapstydamas pakaušį. 

— Kas „gal“? - viltingai sukluso svečiai. 

— Kalvio Juhansono tėvas, buvęs pirklys Johanas, garsėjo ne tik 
kaip mūsų, bet ir kaip aname krante gyvenančių svejų runų išmany- 
tojas. Bet jis labai senas, prastai mato ir ligotas, visą laiką guli lovoje. 

— O daugiau tikrai niekas? — dar pasitikslino Einius ir, kai pirklys 
papurtė galvą, nedrąsiai paklausė: - O gal galima pamėginti pasikal- 
bėti su tuo seniu? Gal jis vis tik žinos... 

— Pamėginti galima, bet kad jam jau ir su galva ne visai gerai, kar- 
tais senis su senaisiais dievais dienų dienas šnekasi. Kunigas vis jį bara, 
o senis aiškina, atseit, amžius kaltas, bet aš manau, kad jis nori pas 
senuosius dievus keliauti. Jam Toro karalija mielesnė už Kristaus rojų. 

— O kas tas Toras? 

— Mūsų tamsoje gyvenę seneliai tikėjo, kad Toras — griaustinio, 
audros ir derliaus dievas, dievų dievas, kuris saugojo kitus dievus ir 
žmones nuo milžinų ir visokiausių pabaisų. Jis pats buvo rudabarz- 
dis milžinas, važinėdavo dviejų ožių traukiamais ratais ir turėjo ko- 
vos kūjį Mjolnį. Į ką tik jį mesdavo, visada patraikydavo ir kūjis pats 
grįždavo pas Torą. O tie jo ožiai, Tangnjostas ir Tangrisnis, irgi bu- 
vo nuostabūs: kai Toras kur nors keliaudamas sustodavo nakvynei, 
tai juos papjaudavo ir iškepdavo vakarienei, o ryte sudėdavo kaulus 
atgal į ožkenas ir atgaivindavo ožius, bet kartą... 

— Gerai, užteks tų šnekų, — nutraukė nenukentęs Strangulis. Uvis 
krūptelėjo nuo tokio jo ūmumo, bet pritarė: 

— Gal tikrai, eikime ir pabandykime? 

— Pabandyti galima, — pirklys nesiginčijo. 

Gustavas uždarė sandėlį, vienam iš savo padėjėjų paliepė tvarkytis 
parduotuvėje ir leidosi būrelio priekyje siaura gatvele, vinguriuodamas 
tarp savo reikalais skubančių praeivių, kurių visai nedomino svetimša- 
liai. Daug tokių užklysdavo į Visbį ir nebuvo kokia naujiena. 

Ėjo sparčiai. Atvykėliai, po lietingos nakties nerimdami kuo grei- 
čiau išsiaiškinti Sveno Raudonveidžio valią, nepasirūpino pasikeisti 
rūbus, o saulė pagaliau rado kur iškišti savo veidą ir kepino, o plyšys 
danguje vis plėtėsi. Šlapi rūbai pradėjo garuoti, o vyrai — kaisti. Jie 
tik galėjo džiaugtis, kad kalvis gyveno netoli pirklio. 

Netrukus pasivaideno, kad nuo vilko ant meškos pataikė. Kalvio 
namelis buvo nedidukas. Menku stotu atvykėlius nustebinęs kalvis 
išgirdęs, ko jie ieško, nuvedė į kambarį, kur gulėjo jo tėvas. Kamba- 
rys atrodė lyg kišenė. Didesnę jo dalį buvo užtūpusi lova. Joje tarp 
patalų buvo beveik prasmegęs mažytis, išdžiūvęs senukas ilgais, nuo 
žilumo net baltais plaukais ir, regis, ne ką trumpesne, ant antklodes 
pasklidusia barzda. Susigrūdę svečiai užėmė visą likusią kambario 
dalį. Stovėjo petis petin ir beveik uždengė mažyų langelį, pro kurį 
vidun krito šviesa, tad sugarmėjus ateiviams kalvio žmonai teko at- 
nešti žvakidę su trimis žvakėmis. Tačiau nuo jų ėmė stigti oro, todėl 
reikėjo skubėti, kol senukas dar gana šviesiomis akimis smalsiai nu- 
žiūrinėjo nematytus žmones. 

Visbio pirklys skubiai išklojo užjūrio svečių rūpestį ir, paėmęs iš 
Einiaus rankų tošies gabalą, atsargiai prikišo prie senuko akių. T'as 
prisimerkė kiek tik galėjo, bet, regis, nieko neįžiūrėjo. Einius, atsimi- 
nęs, kas buvo sakyta apie senio amžių ir sveikatą, jau puolė neviltin, 
bet senolis pamojo savo anytai arčiau paduoti žvakes. 

Kai ši pakluso, senolis Einiui pasirodė panašus į senąjį Kretingos 
krivį Preikų. Senolis ilgai, neatplėšdamas akių, apžiūrinėjo ženklus 
tošyje, O visi įtemptai laukė. Kambaryje tesigirdėjo tik neramus visų 
alsavimas ir žvakių traškėjimas. 

— Taip, — pagaliau iškvėpė senukas, ir visi kaip vienas palinko 
arčiau, kad nepraleistų nė žodžio. - Čia senosios runos. Jas mokėjo 

mano senelio senelis. Man senelis sakė, kad jų buvo dvidešimt ketu- 
rios. O mano senelio tėvas mokėsi jau kitas — jaunesniąsias runas. Jų 
buvo šešiolika. Sako, jos buvo ne tokios patogios kaip senosios, nes 
viena runa iškart reikšdavo keletą ženklų. O dabar mes rašome pana- 
šiais ženklais kaip ir vokiečiai. Sako, juos atnešė iš Romos dvasinin- 
kai tais laikais, kai iš ten mums atnešė ir Kristų. 

— O kas čia parašyta? — pagaliau išdrįso pasmalsauti Uvis. 

— Nežinau. Aš ir anksčiau šitų runų gerai nežinojau, o dabar visai 
užmiršau. Nebe tie metai. 

— O tai kas gali žinoti? — mygo Uvis, tikėdamasis išgirsti, kad 
Visbyje yra toks žmogus, bet nesulaukė. 

— Pas mus tai tikrai niekas. Nebent kas nors Svejalande, aplink 
Sigtūnę, - senis mostelėjo ton pusėn, į kurią buvo susirengęs Gaveidis. 

Sigrtūnė — miestas, kurio daugelis iš keliauninkų labai nenorėjo pa- 
matyti, nes ten būtų tekę keliauti nepasisekus Visbyje. Tiesa, kai kurie 
kitąsyk padūsaudavo, kad būtų neblogai pasižiūrėti kaip atrodo gyveni- 
mas žuvėdų krante. Bet vienas dalykas liežuviu pliaukšti, o kitas — iš 
tikro keliauti, ir žemaičiai su kuršiais nuliūdę susižvalgė. 

Teks plaukti — ir vyrai, stovėję prie durų, pirmieji ėmė pro jas 
atbuli trauktis, palikę priekyje stovintiems atsisveikinti bei padėkoti 
senoliui už jo vargą. 

— Dėkui, - už visus kalbėjo Gaveidis, o šalia stovėję Žybartaičiai 
linksėjo pritardami. Uvis atsargiai išėmė iš virpančių senolio rankų 
tošies gabalą ir paslėpė ją maišelyje. 

Jie jau irgi taikėsi trauktis prie durų, kai senolis ūmai įbedė akis į 
jaunąjį krivį ir pirštu sunkiai pamojo jam prieiti. 

— Jis klausia, ar tu Perkūno tarnas, — Gaveidis išvertė Dabriui 
senolio šnabždesį. 

— Iš kur jis žino? — nusistebėjo Dabris, vilkėjęs tokiais pat rūbais, 
kaip ir jo kelionės draugai, ir Gaveidis vėl palinko prie senolio. 

— Sako, kad pažino. Jis ne kartą lankėsi mūsų krante. Tai ar pasa- 
kyti, kad toks esi? 

— O nemalonumų neturėsime? - susirūpinęs Dabris nužvelgė Žy- 
bartaičius ir Gaveidį. 

— Nieko, nesijaudink, nors čia gyvena daug vokiečių ir jų žodis 
daug ką reiškia, bet jie nespės sužinoti ir sukelti triukšmą. Mes juk 
tuoj išplaukiame, — nuramino Einius, spėdamas, kad visbiečiai ne- 
bėgs jų vokiečiams skųsti. Tuo labiau, kad krikščionių dievas pas 
juos dar neseniai viešpatavo ir dėl jo toli gražu dar ne kiekvienas būtų 
dėjęs galvą, o kad dar įskųsti užjūrio svečius... Tai galėjo atsiliepti 
prekybai, kuri maitino nemažai salos gyventojų 

Gaveidis, vel palinkęs prie senolio, patvirtino jo spėjimą ir šis 
patenkintas šyptelėjo bei pamojo savo marčiai. Ta irgi, pasilenkus: 
prie senolio, išklausė, ką šnibždėjo uošvis, ir, kai atsitiesė, atrodė ge- 
rokai nustebusi. Ji dar sykį klausiamai žvilgtelėjo į senolį, bet šis pa- 
tvirtindamas užmerkė akis, ir anyta pritūpusi pasilenkė po lova. 

Iš ten moteris ištraukė sunkią, metalu apkaustytą skrynelę. Ji atsi- 
stojo ir sustingo, neišmanydama, ką toliau daryti. Senolis ženklu paro- 
dė pastatyti skrynelę prie jo. Kai marti pakluso, senolis išsaususia, re- 
gis, permatoma ir vis labiau virpančia ranka išsitraukė iš po marškinių 
grandinėlę, ant kurios šalia kryželio kabėjo raktelis. Juo atrakinęs skry- 
nelės spyną, pakėlė dangrį. Išvydę, kad ji beveik su kaupu pilna sidab- 
rinių ir net auksinių monetų, svečiai nusuko į šoną akis ir laukė klausy- 
damiesi, kaip skambčioja senolio perrenkamų pinigų metalas. 

Jie vėl pažvelgė tik sulaukę, kada skambčiojimas nutilo, ir Gavei- 
dis, paklusęs senolio mostui, pasilenkė prie jo. Išklausęs, ką šnabždė- 
jo senasis pirklys, atsitiesė ne ką mažiau nustebęs negu neseniai seno- 
lio marti, kažką spausdamas delne. Jis pasisuko į Dabrį ir, padavęs 
sidabrinį ilgąjį, tarė: 

— Jis aukoja šį pinigą, kad tu paprašytumei, jog jo kelionė į dausas 
būtų lengva. 

Krivis irgi gerokai nustebo: 

— Betgi jis krikščionis. 

— Tačiau jis taip nori, — atsiliepė Gaveidis, ir senolis, tarsi supras- 
damas, ką sako Palangos pirklys, užsimerkė ir atsimerkė, o po to vėl 
įsmeigė į Dabrį maldaujantį žvilgsnį. 

— Gerai, — galop pasidavė tas. — Pasakyk senoliui, kad padarysiu 
taip, kaip jis prašo. 

Senolis patenkintas linktelėjo ir užsimerkė, išsyk dar labiau suma- 
žėdamas ir prasmegdamas pataluose. Marti, taisydama kiek nuslinku- 
sią antklodę, užtraukė ją uošviui iki pat pasmakrės. Vyrai išslinko iš 
kambario kone ant pirštų galų, kad nesutrikdytų jo ramybės. 

Kieme atvykėliai atsisveikino su abiem visbiečiais — pirkliu ir kal- 
viu — ir sparčiai leidosi į uostą. Gaišti nebebuvo ko - iki tamsos buvo 
galima įveikti nemenką kelio iki Sigtūnės dalį, o jeigu pasitaikys pa- 
lankus vėjas, tai gal ir pasiseks pasiekti ją ryte. 

— Oi, ne! Tik ne dabar! — sudejavo vis ant žolės drybsojęs Merkus, 
apstotas grįžusių vyrų ir išklausęs jų atneštas prastas žinias. — Argi 
negalima rytoj? Aš dar žmogumi nepasijutau! 

Bet jo maldavimų niekas nepaisė. 

— Be ginčų! Jeigu tau tai taip nepatinka, mes tave ant rankų į laivą 
nunešime, — juokais pagrasino Uvis. Merkus, dejuodamas bei niur- 
nėdamas, sunkiai atsistojo, paskutinį kartą pirštais perbraukė žolę ir, 
lėtai dėliodamas kojas, kad tik kuo ilgiau užtęstų tvirtos žemės malo- 
numą, nukrypavo į laivą. 

Golindas paskutinis, jei neskaičiuoti virves atrišinėjusių jūreivių, 
pakilo ant denio, o tada stipriais pirštais įsikirto į bortą (tie net paba- 
lo) ir stovėjo, nė iš vietos nepajudėdamas, kol Gotlandas ištirpo hori- 
zonte. 

Bet ne tik jis iki akių skausmo žvelgė į tą pusę, kur prapuole sala. 
Šalia Merkaus stovėjo Žybartaičiai ir kretingiškiai. 

Ilgiausiai denyje liko krivis Dabris. Jis sulaukė, kol Merkus pas- 
kutinis pasidavė įkalbamas nusileisti į laivo apačią ir ten pailsėti, kol 
jo vėl nepasigavo jūros liga. Saulės veidas jau skendo jūroje. O kai 
paskutiniai jos spinduliai nurausvino horizonte dangų ir tą raudoną 
drobulę ėmė dengti sutemos, krivis iškėlė virš vandens ranką su kumš- 
tyje suspaustu sidabriniu ilguoju ir prabilo, užvertęs į dangų galvą: 

— O Praamži, priimk pas tave keliaujančią sielą... 

Kai krivis baigė savo maldą, atgniaužė kumštį, ir sidabrinis ilgasis 
tyliai pliumptelėjo į iš po laivagalio virstančias bangeles. 

Tuo metu Visbyje, silpnai šyptelėjęs, visam laikui akis užmerkė 
senasis pirklys Johanas. 

Atrodė, dievai, lyg atsilygindami už nesėkmes Visbyje, atsiuntė 
„Sakalui“ palankų vėją. Kai žemaičiai ryte išsikrapštė ant denio, ho- 
rizonte jau ryškėjo tarytum drebančia ranka brūkštelta kranto linija. 

— Sigtūnė, — pamatęs ją Gaveidis bakstelėjo pirštu kažkur į hori- 
zonto vidurį. | 

Žemaičiai, nusigavę iki borto, pabandė rasti jo rodytą vietą, bet 
jiems visas krantas atrodė vienodai - dantyta miško viršūnė ir lyg be 
tvarkos suverstos akmenų krūvos. 

— Akmeniniai šlaitai, — paaiškino Einius, sutikęs brolio ir Mer- 
kaus žvilgsnius. — Mūsų pusėje esu matęs Saaremo saloje. Greitai 
būsime. 

— O man pradeda patikti plaukti, - su nuostaba pasirąžė Merkus. 
— Nebe taip bloga, kaip vakar. Aš, ko gero, galėčiau priprasti prie 
tokių kelionių. 

— Aš, matyt, irgi, - pritarė Uvis, ir Einius pratrūko kvatotis: 

— Tik paklausykite, kaip šie šaunuoliai pragydo. Vėjas aprimo, 
bangos — irgi, ir jiedu jau tikri jūrų sakalai. O kas bus, kai vėl prasi- 
dės lietus ir pakils vėjas? O jei tikra audra... 

— Gal nepradėk, o tai prišauksi Patroklio rūstybę, — nenukentė 
Uvis. 

Jie pliauškė liežuviais apie šį bei tą, trumpindami laiką, o krantas 
vis artėjo. Siaurą jo juostą, regis, grasino užvirsti medžiais apaugę 
akmeniniai šlaitai. Tik miestas buvo išsidėstęs didesnėje lygumoje ir 
uolos jį siautė iš vienos pusės, o iš kitų trijų — vanduo. Tiesa, vėliau 
įsižiūrėjo, jog dar vienoje pusėje nuo Sigtūnės driekėsi siauras, krū- 
mokšniais apaugęs žemės ruoželis, bet, žvelgdamas iš laivo, negalėjai 
suprasti, ar ten žemė, ar pelkė. 

— Pelkė, - Einiaus paklaustas, kas ten, atkirto Gaveidis, neatplėš- 
damas akių nuo artėjančio uosto. — Ten, kitoje jos pusėje, anksčiau 
buvo įlanka, o dabar ji pavirto ežeru. Sako, anksčiau miestas buvo 
toliau, ant įlankos kranto, o dabar persikėlė čia, prie jūros. 

Vyrai nė neklausė, kodėl. Matant kiek laivų grūdosi Sigtūnės uoste, 
buvo aišku, kad miestas didžiąja dalimi gyveno iš prekybos, tad ne- 

galėjo likti atskirtas nuo jūros. Rasti vietą uoste Gaveidžiui buvo daug 
sunkiau negu Visbyje. Vienas prie kito spaudėsi ir karo, ir prekybi- 
niai tiek vietinių, tiek vokiečių, tiek rusų ir kitų tautų pirklių laivai. 

Šiuokart Gaveidis daug ilgiau užgaišo tvarkydamas uosto bei mui- 
tinės reikalus. Skirtingai nei Visbyje, teko lukterti, kol pora muiti- 
ninkų kruopščiai apšniukštinėjo „Sakalo“ triume sukrautas prekes. 
Kadangi tarp šių buvo ir Einiaus gintaras, Žybartaičiui irgi teko įkiš- 
ti savo trigrašį palangiškiui derantis dėl muito dydžio. 

Galop suderėta suma prapuolė muitininkų piniginėse ir buvo ga- 
lima keliauti į miestą. Vyrai sutarė, kad pirma pamėgins išsiaiškinti 
dėl runų, o jau po to leis Gaveidžiui ir Einiui imtis jų prekybinių 
reikalų. Vis pleveno viltis, kad jiems pasiseks ir greitai ras runas iš- 
manantį žmogų. 

Tačiau pradėjus žygį netrukus paaiškėjo, kad jie klydo. Jau pats 
pirmasis Gaveidžio pažįstamas arčiausiai uosto gyvenęs Sigtūnės pir- 
klys Gundrichas Jensenas, pas kurį vyrus nuvedė palangiškis, vien 
išgirdęs, ko ieškojo atvykėliai, net nedirstelėjo į tošį: 

— Tas senolis Visbyje jums sakė teisybę: mūsų, Svejalando, krante 
žmonės jau seniai pamiršo runas ir, kaip ir Gotlande, naudoja vokiš- 
kus rašmenis. Aš net nežinau, kur jums ieškoti žmogaus, kuris net ir 
naujas runas žinotų, o ką čia bekalbėti apie senąsias... 

Jensenas buvo panašaus amžiaus ir ūgio su Gaveidžiu, tik perpus 
plonesnis. Šnekėdamasis jis vis nejučia taikėsi atsistoti ant pirštų ga- 
lų, o tada taip ir likdavo sustingęs, kol mėgindavo atsiminti, kas ga- 
lėtų padėti svečiams. Jis kelis sykius buvo taip sustingęs ir žvelgė iš 
viršaus į Gaveidį. Šį toks šeimininko „padidėjimas“ erzino, bet kentė 
tikedamas, kad Jensenas pagaliau atsimins ką nors jiems naudingo, 
tačiau po paskutinio tokio pasistiebimo žuvėdui bejėgiškai skėstelė- 
jus rankomis, Gaveidis pamojo saviškiams keliauti toliau. 

Tik penktasis keliautojų aplankytas Sigtūnės pirklys išmanė nau- 
jąsias runas, bet, žvilgtelėjęs į tošį, vėl patvirtino, kad jame senosios 
runos. 

— Aš jų neišmanau ir nežinau, kas galėtų žinoti, — skėstelėjo ran- 
komis pirklys. 

Ber toks atsakymas netenkino keliautojų. Jie tol nenurimo, kol 
galop pirklys abejodamas atsiminė vieną savo pažįstamą, kuris gal ir 
galėjo žinoti. Ką gi, tai buvo vis geriau negu nieko ir keliautojai, 
palikę pirklio parduotuvę, leidosi jo nurodytu adresu. Tačiau ir susi- 
radę jį, vėl nieko nepešė. 

Vėliau, atsiminus'tą dieną, visiems atrodydavo, kad tai buvo ne 
diena, o tikros sūpuoklės: jie leidosi į miestą kupini vilčių, bet vos 
tiktai susirasdavo reikalingą žmogų — skaudžiai trenkdavosi į žemę: 
nežinau tokių runų, bet tuojau vėl mėgindavo kilti aukštyn — o gal 
tas ar anas gali žinoti, žuvėdas atsimindavo kokį nors savo pažįstamą. 
Aukštyn - ir keliautojai vėl skubėdavo Sigtūnės gatvėmis. Nesido- 
mėdavo nei gausiomis parduotuvėmis, nei palei jų duris išdėliotomis 
prekėmis ir negirdėdavo, ką šaukė užeiti kvietę pirkliai. Jiems tik rū- 
pėdavo rasti nurodytą žmogų, kad vėl skaudžiai trenktųsi į žemę. 

Ir taip iki pat sutemų. Nors, žvelgiant iš jūros, miestas atrodė 
visai nedidelis, įspraustas tarp mūrinių sienų, bet, vis sukant ir su- 
kant siauromis, žmonių prisigrūdusiomis gatvelėmis, atrodė, kad joms 
nebus pabaigos. 

Į uostą sugrįžo pasišviesdami deglais, vos pavilkdami kojas ir nuka- 
binę nosis: diena baigėsi eiliniu smūgiu į žemę. Ir, kas blogiausia, grįžo 
nebeturėdami jokio žmogaus, kuris galėtų išmanyti runas, vardo. O ir 
Gaveidžio pažįstamų, į kuriuos dar būtų galėję kreiptis, ratas jau buvo 
veik išsekęs. Palangos pirklys, eidamas, balsu svarstė, pas ką būtų verta 
rytoj iš pat ryto eiti, kol galop nutarė, kad nebeverta rinktis, teks trauk- 
ti pas visus iš eilės, tik svarstė, nuo kurio būtų geriau pradėti. 

— Er, ko tu čia vargsti, baisi kupeta. Pradėkime nuo to, kuris gy- 
vena arčiausiai uosto, — pertarė Einius. — Paskui matysime. 

Taip ir sutarė, nors iš veidų galėjai atspėti, kad nelabai kuris tikė- 
josi rasti reikalingą žmogų. 

Žybartaičiai su ta menka viltimi ir gulėsi, ir kėlėsi, kaip ir kiti jų 
kelionės bendrai. Matėsi, kad daugelis pusryčiavo nejausdami mais- 
to skonio. 

Vyrai jau buvo beveik susirengę keliauti į miestą, kai susirinkę 
palei ant prieplaukos nuleisto lieptelio pamatė atskubantį pirklį Jen- 

seną. Jis iš tolo mojo ir tarsi spyruokliuodamas ėjo, vis akimirkai 
kitai pakildamas ant pirštų galų. Pamatęs, kad laive jį jau išgirs pro 
prieplaukoje nerimstančią minią (vieni krovikai tempė iš laivų atga- 
bentas prekes, kiti krovė nupirktas, žvejai pintinėse vilko rytinės žve- 
jybos laimikį), pradėjo šaukti: 

— Aš prisiminiau, prisiminiau! 

— Prisiminiau! — pakartojo, pasiekęs „Sakalą“, prie kurio susibūrė iš 
miršęs net pasisveikinti. — Mes prisiminėme. Vakar vakare su pora 
savo draugų kalbėjausi apie jūsų bėdas. Tai vienas iš jų atsiminė tokį 
laukinį. Jo vardas Jurgenas Eriksenas. Jis iš labai senos, labai garbingos 
ir labai turtingos giminės. Sakiau, kad jo vardas Jurgenas, bet save jis 
vadina Tornvaldu. Tokį vardą toje giminėje visada nešiodavo vyriau- 
sieji sūnūs. Ta giminė visada garsėjo savo užsispyrimu. Ji dantimis ir 
nagais laikėsi senojo tikėjimo. Kristų priėmė tik Jurgeno senelis, Torn- 
valdas Senasis. Ir tai tik dėl akių, kai karalius liepė, o savo pilyje garbi- 
no senuosius dievus. Jis ir savo sūnų pratino prie senųjų dievų, bet tam 
labiau patiko gyventi ne kažkokiame užkampyje, pilyje, o karaliaus 
dvare, kur senųjų dievų garbintojų niekas neįleisdavo. Tornvaldo Se- 
nojo sūnus žuvo viename žygyje, greitai mirė ir jo žmona. Seniui liko 
anūkas - Jurgenas. Senis pavadino jį Tornvaldu, pasiėmė jį iš Sigtūnės 
į savo pilį ir ten jį užaugino. Kartu pripratino ir prie senųjų dievų, o 
vaikis taip prie jų prikepo, kad liko jiems ištikimas visą savo gyvenimą. 
Nei žmona, kurią paėmė karaliaus valia pradėjęs tarnybą dvare po se- 
nelio mirties, nieko negalėjo padaryti, nei vaikai. O karalius kentė kentė 
ir galop supyko. Vienas žymiausių Svealando vyrų ir garbina senuosius 
dievus! Argi taip galima! Net mirtimi pagrasino, bet Eriksenui tai bu- 
vo tarsi vanduo nuo žąsies. Jam tik džiaugsmas būtų buvęs mirti del 
savo dievų. Tiesus kelias į dausas, kur jo lauktų garbingi protėviai. 
Tada karalius pagrasino, jog atims visą Eriksonų giminės turtą ir vai- 
kus paleis elgeromis, tai tada, sako, jis apsimetė bepročiu, o visas turtas 
liko žmonai ir vaikams. O jis išsikėlė iš pilies, kuo toliau nuo jos. Da- 
bar jis jau daug metų gyvena pačiame Smolando pakraštyje. Dykynių 
dykynėje, prie jūros, atsiskyręs nuo visų. Aš jau nežinau kiek metų 

nemačiau jo. Sigtūnėje jis visai nesirodo. Jis vengia bet kokių vietų, 
kur yra bažnyčios. Sako, kai jam ko reikia, pasiunčia į miestą nupirkti 
kokį vaikinuką iš artimiausio kaimo. Dar sako, jeigu kas artinasi prie 
jo lūšnos, tai paleidžia strėlę nesiaiškindamas, kas ir ko nori. O jeigu 
žmogus toliau eina, tai iššoka su karo kirviu ir kaip berserksas riaumo- 
damas. Tuomet žmogus, jeigu turi pakankamai proto, nešdinasi, kiek 
kojos neša. 

— Surizikuosime, — nukirto Uvis. — Tik kaip ten nusigauti? Mes 
patys kelio nerasime. 

— Aš duosiu vaikinuką, kuris jus nuves. Jis iš tenykščių kraštų, 
juos kaip penkis pirštus žino, nuves trumpiausiu keliu. 

— Tai ką? Keliaujame? Šiandien? — Uvis pasisuko į savo bendražy- 
gius, bet jo ryžtą, Einiaus išverstą į vokiečių kalbą, puolė gesinti Sig- 
tūnės pirklys: 

— Palauk, ne taip greitai. Jums dar reikia rasti, kas išnuomos ar- 
klius. O tai ne taip lengva. Jūsų nemažas būrys. Turėsite palakstyti, 
kol tiek surinksite, kiek jums reikia. O dar turite apsirūpinti maistu. 
Kelias netrrumpas. Mažiausiai trys dienos į vieną pusę, trys — į kitą, 
žiūrėk — savaitė. O vietos ten tuštokos, kaimų mažai. O dar nepa- 
mirškit, kad mūsų kaimai, palyginus su jūsų krantu, maži. Dvi trys 
trobos. Nelabai išmaitins tokį būrį, kaip jūsų. Reikia arba gabentis 
maistą, arba pakeliui žvejoti ir medžioti, o tai sugaišina. 

— Gerai, mes pasistengsime kuo greičiau susitvarkyti, kad rytoj 
iškeliautume, — nerimo Uvis, bet Sigtūnės pirklys dar sykį pakraipė 
galvą: 

— Bus labai gerai, jeigu iškeliausite poryt. 

Pasakė - lyg į vandenį žiūrėjo. Stranguliui užsiėmus savo preky- 
biniais reikalais kitiems teko Einiaus vedamiems po miestą lakstyti. 
Jie aplankė visus arklių pirklius, kol susirinko tiek arklių, kiek jiems 
reikėjo. Be to, dar turėjo paimti ir nešulinius arklius atsargų nešimui. 
Dar šiek tiek laiko Uvis, sukandęs dantis, turėjo paaukoti Einiui, 
kurias irgi turėjo prekybinių reikalų. 

Tiesa, ir šis nusileido — pirko geležį nelabai derėdamasis, kad tik 
mažiau gaištų. Dėl to ir už gintarą nespėjo paimti tiek, kiek galėjo. 

Dar gerai, kad Strangulis pažadėjo jo pirktą geležį atgabenti į uostą ir 
sukrauti į laivą, kol Einius su kitais ieškos Jurgeno — Tornvaldo Erik- 
sono. 

Vyrai iškeliavo trečios dienos, skaičiuojant nuo atplaukimo į Sig- 
tūnę, rytą, vedini Jenseno skirto penkiolikamečio vaikinuko Elmero. 
Oras nuo pat Gotlando laikėsi saulėtas ir keliautojai vylėsi, kad jų 
nesėkmių dienos pagaliau baigėsi, nors nuojauta kuždėjo atvirkščiai. 

Jie išjojo ir netrukus prapuolė vos ne iki pat miesto sienų priartė- 
jusiame bekraščiame miške. 


5 skyrius 


ATSISKYRĖLIO TROBA 


Jį perspėjo miško paukščiai. 

Prie nuolatinio aukštyn žemyn šaudančių žuvėdrų klyksmo ir gar- 
sesnio ar ramesnio jūros šniokštimo, bangoms nuolat daužantis į pa- 
krantės uolas, jis buvo seniai įpratęs ir jo nebepaisė. Užtat bet koks 
garsesnis miško paukščių sambrūzdis jį iškart priversdavo suklusti, 
nes paprastai išduodavo, jog prie trobelės artėja kažkoks žmogus. Daž- 
niausiai tai būdavo Bengras, žvitrus keturiolikmetis vaikinukas iš ar- 
timiausio kaimo, kuris atgabendavo jam maisto mainais į jo sume- 
džiotų žvėrių kailius. 

Bet šiuokart tai negalėjo būti Bengtas. Nuo paskutinio vaikinuko 
apsilankymo buvo praėję ne tiek daug laiko. Maišuose palei sieną 
dar buvo kruopų, dar turėjo ir miežinio ragaišio, odiniuose maišuose 
— alaus, palubėje kabėjo pora sūrio galvų ir niekad nesibaigiančios jo 
paties sužvejotos džiovintos Žuvies eilės. 

Jis sėdėjo prieš židinį į aslą įkaltame aukštame krėsle, tokiame 
pat, kokius turėdavo senieji vikingai trobose. Jis, prieš daug metų 
pasirinkęs šią atkampią vietą gyvenimui, pasistatė tokią pat trobą, 
kaip ir statė naujoje vietoje išsikėlę jo protėviai — vieną ir didelę vi- 
siems. Jo statyta buvo mažesnė, bet viskuo kitu nesiskyrė — su dviem 
įėjimais, vienu į pietus, kitu — į vakarus. Didžiajame kambaryje vi- 
kingai įsirengdavo židinį - apskritą, pusės metro gylio duobę, kurią 
apstatydavo juodais, plokščiais akmenimis. Šie greitai įkaisdavo, su- 

gėrę nuo ugnies sklindančią šilumą. Šiauriniame namo kampe, faku- 
lola vadinamame moliniame puode jis, kaip ir protėviai, laikė žari- 
jas, iš kurių kas rytą, kaip ir jie, įpūsdavo ugnį. Buvo jo troboje ir 
platus, meškų kailiais užklotas suolas — gultas, bet — vienas, kai pas 
vikingus būdavo keliolika. 

Jam daugiau ir nereikėjo. Be Bengto, niekas daugiau nesilankė jo 
troboje, o ir vaikinukas taikydavo, tėvo lieptas, tą pačią dieną namo 
grįžti. Bet jis nieko ir nekvietė, ir nieko nenorėjo matyti. Gyveno 
vienas, bet kartu su savo daugybe garbingų protėvių vikingų ir jų 
dievų. 

Tačiau dabar kažkas artėjo — nekviestas ir nelauktas. Užuot ką 
nors susitikęs jis mieliau būtų kelis kartus pavasarį nėręs į šaltą jūros 
vandenį. Taip darydavo vikingai, sveikindami pavasarį ir jo paslap- 
tingas jėgas, taip jį išmokė senelis ir jis nuo laiko kasmet nardydavo. 

Jam įsikūrus šioje dykvietėje, ant jūros kranto, kartas nuo karto 
vis kas nors užklysdavo. Daugiausia medžiotojai, bet greitai atprato. 
Daugeliui užtekdavo į jų pusę paleistos strėlės. O jei pasitaikydavo 
koks nors ypatingai įžūlus užklydėlis ir vis vien mėgindavo artintis 
prie trobos, tada jam tekdavo išeiti į lauką su savo kalaviju Blodige- 
liu?. Kalaviju prieš jį naudojosi penkios protėvių kartos, o jo pusę 
svorio, ko gero, sudarė į ji įsisunkęs pralietas kraujas. 

Pasitaikydavo, bet jis jau nebelabai atminė, kada paskutinį kartą 
buvo užklydęs nekviestas prašalaitis. Bet dabar kažkas artėjo ir, spren- 
džiant iš vis smagėjusio miško paukščių alaso, ne vienas. 

Jis atsiduso, pakilo iš krėslo ir sunkiai žengė į kampą, kur laikė 
ginklus. Susiradęs apsimovė šiurkštaus vilnonio kelnėmis, užsidėjo ruo- 
nienos antblauzdžius nuo kulkšnių iki kelių, apsiavė senovines kurpes 
— fickus, pasiūtus iš jaučio užpakalinių kojų odos taip, kad naga atstojo 
kulną (tai padėdavo nepaslysti ant laivo denio). Tada užsidėjo odinį 
antkrūtinį su geležinėmis juostelėmis, apsivilko elnienos striukę, apka- 
binėtą naugės skridinėliais, panašiais į didelės žuvies žvynus, ir užsi- 
maukšlino ruonio odos šalmą, pamuštą kaulo plokštelėmis. Prie diržo 

prisikabino siaurą durklą kiaukutais pagražintu kotu, atsiraitojo ran- 
koves ir virš alkūnių susegė jas kaulinėmis sąsagomis. 

Sutvarkęs aprangą, emesi plaukų - grubiais, sunkiai besilanks- 
tančiais pirštais suspaudė palaidus ilgus plaukus, šiaip ne taip su- 
pyne juos į kasas, kokias nešiojo vikingai, ir įsmeigė į jas kaulines 
šukas. 

Baigęs ruoštis paėmė kalaviją. Šis buvo dviašmenis, metro ilgu- 
mo nuo smailiagalio iki rankenos, per vidurį jo platumas siekė delną 
ir lygiai siaurėjo į abu šonus. Jis abiem rankomis suėmė kaulo atšai- 
žomis aptaisytą poliruoto medžio rankeną, ant kurios buvo išpjaus- 
tytas medžioklės ragas ir jūrų erelio galva. Tada įkvėpė, akimirką luk- 
telėjo, o po to, su įstanga šniokšdamas, iškvėpdamas ūmai švystelėjo 
sunkų ginklą aukštyn, taikydamas, kad tas neatsitrenktų į žemas lu- 
bas. Jis pasistengė taip sustabdyti rankas, kad ašmenys būtų ties gal- 
va, o ant jų pro siaurą langą, nuo kurio prieš tai nuėmė kiaulės pūslės 
odą, kristų saulės spinduliai. Pakreipęs galvą pasigrožėjo melsvais vai- 
vorykštės atspindžiais ant ašmenų. Paskui atsiduso, nuleido kalaviją, 
atrėmė į sienos rąstus po langu, šalia pastatė didžiulį kovos kirvį ir, 
pasiemęs lanką, pečiu atsirėmė į sieną ir sustingo, žvelgdamas į iki 
miško vilnijusią, peraugusia žole nuėjusią pievą. 

Jis žvelgė, jausdamas kraują įaudrinantį susijaudinimą, kuris jį 
užplūsdavo prieš kiekvieną susirėmimą, bet šiuokart šis buvo sumi- 
šęs su pykčiu — ko jie nepalieka jo ramybėje! 

Jie, pasigrobę visą jo šeimą, kaip ir visų svejų senovę, šlovę ir jėgą. 
Visa tai prapuolė svejams netekus senųjų dievų, kai jie lyg kokie bai- 
liai išmainė juos į svetimuosius! 

O, šaunūs buvo laikai, kai visas pasaulis drebėjo prieš vikingus. 
Niekas nedrįso pastoti jiems kelio. Nei anglai, nei prancūzai, nei kas 
kitas. Vikingai keliavo, kur nutardavo tinga — visų bondais vadintų 
laisvų vyrų susirinkimas, vykdavęs vis toje pat vietoje nustatytu me- 
tu ir kur vyrai aptardavo srities reikalus, prižiūrimi langmano - vyro, 
išmaniusio įstatymus. 

Eriksonų vyrai nuo neatmenamų laikų buvo savo srities langma- 
nais, nes niekas neįstengdavo geriau įsiminti srities įstatymų. Kaip ir 

neatsirasdavo, kas geriau už Eriksonus vestų į žygį lednungą — jūrų 
kariauną, į kurią privalėjo eiti visi srities vyrai. 

Bet kur buvo šlovės pabaigos pradžia? Šis klausimas metų metus 
kankino jį, bet niekaip neįstengė rasti atsako. Gal kai vikingų sritys 
ėmė sudarinėti sąjungas, kad surengtų didesnius žygius, į kuriuos įvai- 
rių sričių vyrus vesdavo bendras karo vadas - konungas? 

O gal kai konungai panoro tokiais likti visą laiką ir vadintis kara- 
liais? Gal kai iškilo svejų sąjunga Upsaloje, kur viršų karta iš kartos 
laikė Inglingų šeima. Svejų žemės buvo nederlingos, retai apgyven- 
dintos, svejai negalėjo pasigirti turtais, tad noriai, vedami konungų, 
leisdavosi jų ieškoti į įvairius pasaulio kraštus. Jie plaukė į Angliją, 
plaukė į Daniją, plaukė per rusų, kaip jie vadino — gardarikių — že- 
mes į turtingąją Bizantiją. 

Būtų lengviau pasakyti, kur neužklydo jų laivai ir ko tik jie ne- 
parsigabeno jų triumuose. O iš paskos sekė svejų pirkliai. Jie dau- 
giausia gabenosi svejų meistrų gamybos daugelyje žemių vertintus 
moteriškus papuošalus, ginklus ir įvairius buities rakandus. Kitatau- 
čiai pirkliai į svejų ir kitas vikingų žemes vežė viską, kuo tik tikėjosi 
sugundyti jų gyventojus ir išvilioti už savo prekes jų sukauptų turtų 
kruopeles. 

Palengva svejų ir aplinkinės žemės virto vieta, kur, ko gero, susi- 
rinkdavo daugiausia pasaulyje pirklių. Visi jie traukė į Sigtūnę, kuri 
greitai iš menko kaimelio, išnykus pirmajam dideliam, Malareno įlan- 
kos Bjorkės saloje buvusiam svejų miestui Birkai, išaugo į miestą. Be 
to, šalia Sigtūnės buvo ir Upsalos šventykla — didžiausia svejų ir ap- 
linkinėse žemėse. 

Į visus pasaulio kraštus sklido gandas, kad ji — iš aukso, kaip ir 
apie joje buvusias didžiųjų Toro, Odino ir Freiro statulas. Jam nete- 
ko jų matyti, bet senelis pasakojo, jog iš tikro šventykla buvo medi- 
nė, tik paauksuota, kaip neteko regėti ir goi? mėnesį vykusių garsiųjų 
švenčių. Kartu būdavo ir mugė, tad susirinkdavo visi Svealando gy- 
ventojai, atvykdavo visi vikingų konungai, tad dėl to augo ir Inglin- 

gų, kurie buvo ne tik konungai, bet ir aukščiausi senųjų dievų žyniai, 
svarba. 

Augo, kol pagaliau Piktuoju valdovu vadintas karalius Ingjaldas 
Ilrode prisijungė aplinkines sritis, žiauriai ir klastingai nužudęs šešis 
mažuosius konungus. Bet dar kurį laiką lyg ir viskas buvo po senove 
— vienų sričių gyventojai kitose dar laikyti kitažemiais ir už jų nužu- 
dymą kaltieji mokėdavo mažiau nei už saviškio. Vienos srities įstaty- 
mai negaliojo kitoje, o vienoje persekiotas žmogus, pabėgęs į kitą, 
tapdavo nebeliečiamas, srities ribas peržengę ginčai spręsti Upsaloje. 
Jos tingoje skelbtas ir naujas karalius — kariai pakeldavo jį ant šven- 
tojo Muros akmens, o vėliau naująjį valdovą pripažindavo ir kitų 
sričių tingos, kurias jis apvažiuodavo atlikdamas ėrikstagu vadintą 
kelionę. Kiekvienoje kartodavo priesaiką ir priimdavo į tingą susi- 
rinkusių vyrų ištikimybės priesaikas. Per šias keliones karalių kiek- 
vienoje srityje lydėjo ne tik vietos vadai, bet ir į įkaitus atiduoti vyrai. 

Tokių kelionių Eriksenas jau nematė. Užtat tarnaudamas kara- 
liaus kariaunoje neretai dalyvavo kitose, kai karalius su kariauna ir 
dvaru lankydavo įvairiose srityse buvusias karališkas sodybas, kur gy- 
ventojai sunešdavo duoklę visiems atvykėliams maitinti. Eriksenas 
atsiminė senelio pasakojimus, kad kol karaliaus palyda buvo nedide- 
lė, duoklės buvo pakenčiamos. Tačiau tai buvo seniai — jis puikiai 
atminė, kaip pakeliui į karališkas sodybas sutikti žmonės slėpdavo 
akis, kad kas nepastebėtų jų pikto blizgesio, nes karaliaus palyda vis 
augo ir augo, o sykiu — ir duoklės. 

Gal ir čia buvo šlovingų dienų pabaigos pradžia: bondai, besirū- 
pindami surinkti duoklę, nebegalėjo deramai atlikti savo pareigų led- 
nunge ir sykiu pasirūpinti žeme. O užsiėmę žeme, jie nebegalėdavo 
dalyvauti tingoje. Už tai, kad nebeidavo į lednungą, turėjo mokėti 
karaliui už jo riterių kariaunos išlaikymą. Kuo mažiau bondų galėjo 
eiti į lednungą, tuo daugiau karaliui reikėjo riterių, ir mokesčiai sri- 
tims vis pūtėsi ir pūtėsi. 

O dar prasidėjo prastų karalių laikai. Nepalyginsi kad ir su Inge, 
kuris labai gerai valdė — niekad neperžengdavo sričių įstatymų. Po jo 
karaliavę valdovai vis taikė sugalvoti savo įstatymus ir primesti juos 

visoms sritims. Toks ūpas jiems kilo nuo krikščionybės atsiradimo. 
Iš pradžių naująjį tikėjimą skelbė iš toli atsibastę įvairiataučiai vie- 
nuoliai, o paskui jį visiems sumanė primesti karalius Olafas Skiotko- 
nungas. Bet prieš tai stojo ir bondai, ir dalis karaliaus didžiosios tary- 
bos vyrų, ir Olafui teko nusileisti. Jis sutiko, kad į krikščionybę per- 
eis tik patys panorę, ir Upsalos šventykla stovėjo kaip stovėjusi dar 
keliasdešimt metų. Iki tol, kol eilinį kartą plykstelėjusią kovą dėl ka- 
raliaus sosto laimėjo pirmojo karaliaus iš jotų giminės Stenkilio gi- 
minaičiai broliai Inge ir Halstenas. Jie jėga palaužė aukštuosius svejų 
vyrus ir visiems primetė krikščionybę. Po to nugriovė Upsalos šven- 
tyklą ir vietoje jos pastatė gūdžią krikščionių bažnyčią. 

Nauja tikyba bėgo per vikingų žemes kaip godi ugnis per sausą 
stogą. Kunigai ėmė dalyvauti karalių karūnacijoje. Visiems buvo liepta 
lankytis bažnyčiose, švęsti krikščioniškas šventes ir moketi dešimti- 
nę, lyg ir taip būtų buvę maža mokesčių. Krikščionys statė ne tik 
daugybę bažnyčių, bet ir vienuolynus, o karaliai visus juos gausiai 
apdovanodavo žemėmis kartu su jose gyvenusiais bondais, atleisda- 
vo nuo mokesčių ir nebausdavo prasikaltus. 

Bet kunigams vis buvo maža. Jiems, regis, visų labiausiai rūpėjo 
sugriauti paskutinius senovės likučius. Karaliai jiems padlaižiavo, nes 
valdovus dar spaudė ir vokiečiai, įsigalėję vikingų žemėse ir jų dvare 
kartu su krikščionybe, ypač vokiečių pirkliai, kurie baigė suriesti į 
ožio ragą svejų pirklius. 

Vis mažiau liko, kas dar būtų galėję ar mėginę užtverti jiems ke- 
lią. Vis mažėjo tokių narsuolių kaip vyrai iš Folkungų giminės ir jiems 
pritariančių, kurie reikalavo, kad karaliai ir vyskupai būtų renkami, 
o lednungo mokestis — panaikintas, kad bondai ne tik turėtų teisę 
nešiotis ginklą, bet, kaip ir jų protėviai, atliktų savo prievolę lednun- 
ge. Vis mažiau ir mažiau, ir ypač tokių, kaip Uplando lagmanas Tor- 
gniuras Torgniusonas, kuris tingoje pareikalavo, kad karalius paklustų 
bondų valiai, grasindamas maištu ir nuvertimu. 

Ką ten mažiau - jie išnyko. Nes karaliai ir jų riteriai tokius vyrus 
kaip šakeles laužė po vieną, ypač tuos, kuriuos lengviausiai galėjo 
pasiekti. Eriksono senelis taikė kuo rečiau pasirodyti Sigtūnėje ar ar- 

čiau karaliaus sodybų. Ir anūko, kai persigabeno į savo pilį, ilgai ne- 
leido į karaliaus dvarą, surasdamas įvairių priežasčių išsisukti nuo 
karalių kvietimo. Vietoje to beveik visą savo laiką leido su anūku, 
mokydamas karo ir jūros žygių paslapčių, pasakojo apie senąją tvar- 
ką ir dievus ir pratino juos garbinti. 

Eriksonas karaliaus dvarą išvydo tik po senelio mirties. Šis jam 
iškart nepatiko. Atrodė, kad įlipo į gyvačių lizdą. Visi vieni kitiems 
lankstėsi, o visi — prieš karalių, bet Eriksonas iškart pajuto, jog visi 
užantyje laikė peilį. Regis, tik laukė patogaus momento suvaryti ki- 
tam į nugarą, kad tiktai arčiau karaliaus pasislinkus. Jis nuo pirmų 
dienų duste duso ir lengviau pasijusdavo žygiuose. Tačiau ir ten ne- 
bebuvo tos senosios vikingų dvasios, jų šėlsmo ir grobio dalybų. Da- 
bar — viskas dėl karaliaus, dėl jo tikslų ir jo grobio, o kitiems — jo 
numesti trupiniai. 

O dar tie kunigai... Regis, kur tiktai pasisukdavai, vis atsitrenk- 
davai į juodaskvernį. Eriksonas buvo krikštytas. Tuo pasirūpino taip 
seniai jo prarasta motina, kad jis visai neatminė jos, kaip ir tėvo. 
Karaliaus dvare jis sykiu su kitais dvariškiais privalėjo vaikščioti į 
bažnyčią. Bet naujasis dievas, tas varganas, prie medžio prikaltas žmo- 
gelis, neįstengė išstumti iš Eriksono širdies senųjų dievų. 

Nieko nepakeitė ir vedybos. Po jų gyvenimas dar labiau apkarto. 
Žmona nė girdėti nenorėjo apie senuosius dievus ir pyko, kai Tor- 
valdas apie juos pasakojo vaikams. O tie, kuo toliau, tuo labiau ne- 
norėjo klausytis. Ypač kai Eriksonas, atidavęs duoklę karaliaus tar- 
nybai, pagaliau ištrūko atgal į protėvių pilį. Žmona vis verždavosi 
pas tėvus į Sigtūnę. Arčiau dvaro linksmybių, o vaikai noriai važiuo- 
davo su ja. Metams bėgant, augdami jie prisidėjo prie žmonos prie- 
kaištų dėl Tornvaldo ištikimybės seniesiems dievams. Girdi, tik jis 
vienas tarp aukštųjų vyrų toks likęs. Paslapčia senuosius dievus gar- 
binusių tik tarp prasčiokų paieškojęs terasi, bet greitai jiems visiems 
galvas nukapos. Ir tave, seni, be galvos paliks, bet užtat karalius pasi- 
ims visus tavo turtus, o mus paleis elgetomis. 

Skaudžiausiu dūriu Eriksonui tapo vyriausias sūnus. Po karaliaus 
dvare praleistų pirmųjų metų jis atšuoliavo į pilį ir išrėžė tėvui į akis, 

kad daugiau nebegali dėl jo kentėti. Nėra jam gyvenimo per tėvo 
senuosius dievus, rinkis, arba jie, arba aš tau pats į širdį suvarysiu 
durklą, ir galėsi keliauti pas savo dievus. 

Senasis pasaulis mirė. Bet senieji dievai dar keršijo. Jie įkandin 
naujojo dievo pasiunte blogesnius, negu anksčiau, orus. Ne tik žie- 
mos, bet ir vasaros tapo šaltesnės bei drėgnesnės. Miškuose daugėjo 
eglių, žemė puolė vandenį, Meloseno įlanka tapo ežeru. Svejų vyrai 
sparčiai virto avelėmis, nebeliko tokių vyrų, kokie gyveno karaliaus 
Olafo laikais: kai ant karaliaus užsirūstinę dievai prapuldė derlių, svejai 
apsupo karaliaus sodybą ir sudegino kartu su karaliumi, taip jį dova- 
nodami Odinui ir aukodami naujam derliui. 

Tokie vyrai išnyko. Liko tik bjaurojantys kario vardą, kurie, no- 
rėdami įtikti karaliui, grasina savo tėvui durklu. Širame naujame pa- 
saulyje Tornvaldui Eriksenui ir jo dievams nebeliko vietos. Niekur, 
ir jis, susikrovęs į valtelę būtiniausius daiktus, ilgai plaukė pakrantė- 
mis, kol pagaliau rado pakankamai atokią vietą. 

Bet tas naujasis pasaulis, kaip liudijo vis garsėjęs paukščių sukel- 
tas alasas, vėl surado jį. Surado, kaip Eriksonas sumetė pasirausęs 
atmintyje, Odino dieną. Jau girdėjosi arklių prunkštimas, ir Erikso- 
nas apčiuopomis, neatitraukdamas akių nuo miško, įdėjo į templę 
strėlę, o kai į pamiškę pagaliau išniro keli raiteliai, pakėlė lanką ir 
atidžiai nusitaikė. 


+ 44 

Aidžiai atšvilpusi strėlė tėškėsi į apsamanojusią uolą, šoktelėjo į viršų 
ir bejėgiškai kritusi prapuolė aukštoje žolėje. Tokioje aukštoje, kad 
vyrams akimoju nusiritus nuo arklių, ji jiems iki pusės siekė. Pritūpę 
jie lengvai galėjo joje pasislėpti ir, pasinaudodami kaip priedanga, 
prisiartinti prie kone ant pat aukšto jūros skardžio prisiglaudusios 
menkos, tarp uolų ir didelių akmenų įsispraudusios lūšnelės. 


Trečiadienis. 

Tačiau vyrai nesiruošė pulti. Ne tam tokį kelią sukorė. Jie tris 
ilgas dienas keliavo nesibaigiančiu mišku, kildami į kalnus ir leisda- 
miesi žemyn. Kaip ir sakė pirklys Svensenas, per tą laiką keliauninkai 
matė viso labo šešis kaimus. Visi jie tikrai buvo maži: trijuose tebuvo 
tik pora sodybų, dviejuose — trys, o viename, pačiame artimiausiame 
nuo Sigtūnės — keturios. Nors būrys ir nebuvo labai gausus, bet vis 
tik per didelis, kad prašytųsi nakvynės tokiuose kaimuose. Nakčiai 
įsikurdavo kur miške suradę tinkamą vietą. Susikurdavo laužą, su- 
guldavo aplink jį ir palikdavo vieną kurį nors saugoti porą valandų, 
kol ateis kito eilė. Tol, kol eilinis sargas nutars, kad jau pakankamai 
išaušo ir galima rengtis kelionei. 

Jis pažadindavo vyrus ir tie, papusryčiavę, vėl pasiduodavo kelio 
monotonijai: aukštyn - žemyn ir vėl aukštyn, kartais kone skardžio 
pakraščiu. Vyrai, pašnairavę žemyn, tarsi miltais apsipildavo veidus 
ir instinktyviai traukdavo į save pavadžius. Bet per tą išgąstį jie tik 
maišydavo vieni kitiems, kol galop patikėjo vedlio, penkiolikamečio 
šlakuotaveidžio vaikino Elmero žodžiais, kad pasikliautų prie tokių 
aukštumų pratusiais arkliais. 

Ko gero, jeigu kelias būtų buvęs prastesnis, kuris nors iš keliau- 
tojų betampydamas žirgą būtų su juo nusiritęs šlaitu žemyn ir ki- 
tiems būtų tekę rankioti jo kaulelius. Tačiau, keliautojų laimei, jie 
keliavo ne savaime atsiradusiu keliu (iš pradžių vienas praėjo, pas- 
kui — kitas, taip išmynė takelį, paskui su vežimais pradėjo grūstis — 
va tau ir kelias). Daug kur kelyje matėsi žmogaus ranka - ją liudijo 
aptašyti pakelės akmenys, kad kelyje vežimas ne tik išsitektų, bet ir 
su kitu prasilenktų. Kai kur uolos buvo tiek apskabytos, jog iš abie- 
jų pusių tarsi sienos spaudė. Iš šono žiūrint, atrodydavo, kad žirgas 
kone prasmegęs akmeninėje eketėje, tesimatydavo tik jo galva ir 
dalis raitelio kūno. 

— Čia garsiojo konungo Amunde darbas, — paaiškino Elmeras, 
Einiui susidomėjus, iš kur toks geras kelias tokioje dykynėje. — Jį 
vadina kelių statytoju. Konungas kiekviename herade turėjo namus 
ir paliepė nutiesti į juos gerus kelius ir juos prižiūrėti. Nuo to laiko 
žmonės turi rūpintis keliais, kurie eina nuo jų kaimo iki kito. 

Ką reiškia toks kelias, vyrai suprato pasiekę paskutinį kaimelį sa- 
vo kelyje. Nuo jo iki Tornvaldo Eriksono trobos vedė vos žymus 
takelis. Kaimiečiai parodė jį keliautojams, bet lydėti nė vienas nesu- 
tiko, o vaikinukas, kuris Eriksonui kartkartėmis gabendavo maistą, 
buvo su tėvu išėjęs į medžioklę. Keliautojams teko patiems manytis. 
Laimei, išgelbėjo Uvio medžioklėse sukaupti įgūdžiai. Jie leido vy- 
rams neišklysti iš takelio, bet vietomis jis buvo toks siauras ir vos 
žymus, kad keliautojams tekdavo nulipti nuo žirgų ir vesti juos už 
apynasrių, kol vėl galėdavo užsėsti. Tačiau niekad nepasitaikė vietos, 
kur galėtų bent jau risčia pavaryti žirgus. Jie sugaišo gerą pusdienį, 
bet tiktai pasiekę Eriksono trobelę suvokė, jog ši stovėjo ne tiek jau 
toli nuo kaimelio. 

Bet apie tai pagalvojo vėliau. Daug vėliau po to, kai atšvilpė pir- 
moji strėlė ir vyrai išsislapstė žolėje, sukdami galvas, ką daryti. Galė- 
jo pabandyti lyg pilį puldami paslapčia prie trobos prisiartinti. Bet 
kas iš to? Ką Eriksonas pagalvos, tikrai nepalaikys geros valios liudi- 
jimu. Puls grumtis lyg nuo plėšikų gindamasis, o jeigu jį ir paims 
gyvą, vargu ar po to norės su jais šnekėtis. 

Reikėjo pirmiau su juo geruoju sutarti, todėl vyrai artinosi atsar- 
giai. Einius vis garsiai vokiškai šūkčiojo, jog jie nieko daugiau neno- 
ri, tik apie runas paklausti. Tačiau viena po kitos atšvilpė dar trys 
strėlės ir pranyko žolėje prieš vyrų kojas. Šie kaskart sustingdavo, bet 
paskui vėl įsidrąsinę mėgindavo tęsti savo žygį. 

Tačiau po paskutinės strėlės, kuri krito prie pat Uvio kojos, vyrai 
nebesiryžo toliau žengti. Jie stovėjo nedidelėje aikštelėje tarp miško 
ir skardžio, saulės atokaitoje ir Einius nesiliovė šaukęs, kol galop iš- 
girdo atsiliepiant piktą balsą. 

— Ką jis sako? — Uvis, tesupratęs, kad Eriksonas šaukė ne vokiš- 
kai, pasilenkė prie vedlio. 

— Sako, kad mes keliautume ten, iš kur atkeliavome, arba mus 
nubaus dievas Toras. 

— Toras? — pakraipė galvą Uvis, atsiminęs, ką pasakojo pirklys 
Sigtūnėje, ir įsitikinęs, kad tas buvo teisus, tvirtindamas, jog Torn- 
valdas tebegarbina senuosius dievus. 

— Tada tu jam savo kalba pasakyk, ko mes norime, apie runas, — 
paprašė Uvis vaikinuko ir tas garsiai riktelėjo, bet kai Eriksonas atsi- 
liepė, net aiktelėjo iš nuostabos ir išpūtė akis. 

— Čia tai bent... — Elmeras pakraipė galvą. 

— Ką? Ką jis sako? — duetu susirūpino priekyje vyrų greta vedlio 
stovėję broliai Žybartaičiai. 

— Sako, kad jeigu tarp jūsų yra koks padorus vyras, tai tegul jis 
stoja prieš jį į holmgangą. Ne, jis tikrai beprotis! 

-— O kas tas holmgangas? 

— Holmgangu vikingai vadino kovą vyras prieš vyrą. Bet jis tik- 
rai beprotis — man senelis pasakojo, kad per holmgangą vikingai 
paprastai kaudavosi salelėse. Kur jis čia ją mato? O dar besikau- 
nantiems reikalingi skydnešiai, jauni vaikinai, bet ne jaunesni kaip 
penkiolikos metų. Vyrai kaunasi su kardais, o skydnešiai turi sky- 
dus, kuriais juos dengia. Sako, kadangi seniau skydai buvo medi- 
niai, aptraukti oda, tai skydnešiams duodavo po tris skydus. Be- 
protis, tikrai beprotis, kur jis čia tikisi gauti skydnešį? — nesiliovė 
stebėtis vaikinukas. 

Ber nesuspėjo jis baigti, kai trobos durys ūmai atsilapojo, tarsi 
nuo stipraus spyrio, ir pro jas, kažką baubdamas, išpuolė vyriškis ir 
ėmė virš galvos sukti kirvį. 

— Berserksas! — aiktelėjęs vedlys sulinko lyg perkirstas ir tarsi zui- 
kis nuvinguriavo miško pusėn. Žemaičiai ir kuršiai liko stovėti kur 
stovėję ir sutrikę žvelgė į kirvį virš galvos tebesukantį ir kažką šūkčio- 
jantųį Tornvaldą Eriksoną. 

— Ką darome? — pagaliau iškvėpė Uvis, klausiamai žvilgtelėjęs į 
kitus. 

Niekas nesiskubino pirmas atsakyti. Tik Merkus, net prisimerkęs 
nuo žilpinusios saulės, įdėmiai apžiūrinėjo siautėjantį Eriksoną. Ma- 
tesi, kad tas jau nemenko amžiaus ir jau gunktelėjęs nuo metų gausos 
(tačiau vis vien atrodė pakankamai aukštas). Vešli, išsipešiojusi barz- 
da neįstengė nuslėpti raukšlių, kurias kairėje veido pusėje nuo smil- 
kinio iki smakro kirto randas, bet jautėsi, jog dar turi pakankamai 
jegos ir net šalmą vienu kirčiu kaip riešutą suskaldytų. 

— Eisiu, pasikalbėsiu su tuo reksniu. Tik jūs man netrukdykite, — 
paprašė Merkus ir nubrido per žolę. 

Jis neišsitraukė kalavijo. Tik kairėje rankoje nešėsi skydą, pake- 
liui vis kartas nuo karto lyg jį pasverdamas ir vis akimis matuodamas 
Eriksono kirvį. Žengė tiesiai į jį, nesistengdamas užeiti Iš šono, ar, 
ratu apsukęs, iš už nugaros ir pamėginti nuginti į kitų glėbį. 

Žengė nei per greitai, nei per lėtai, o Eriksonas vis tebetrypė toje 
pačioje vietoje, kur įsitaisė išpuolęs pro duris, vis nenuleisdamas kir- 
vio. Likus porai žingsnių, Merkus sustojo, neatitraukdamas akių nuo 
Eriksono, o tas, paliovęs šūkčioti, siūbavo nuo kojos ant kojos, per- 
mesdamas kirvį iš rankos į ranką. 

Abu vyrai kurį laiką nužiūrinėjo vienas kitą. Kitiems, stebėju- 
siems juos iš šono, Merkus atrode visa galva aukštesnis ir per pečius 
platesnis, tad vyrai trumpam patikėjo, kad Eriksonas geruoju nuleis 
kalaviją. 

Apsiriko — Eriksonas ūmai vėl suriaumojo ir vienu šuoliu pri- 
skriejo prie Merkaus. Pakeliui jis spėjo švystelėti virš galvos kirvį ir 
smogė, sudėjęs į kirtį visas jėgas. Tačiau Merkus be vargo pagavo jo 
smūgį skydu ir nukreipė į šoną, bei, neleidęs Eriksonui vėl užsimoti, 
čiupo jo ranką. Tol ją suko, kol kirvis šleptelėjo į žolę, bet tuo pat 
metu Eriksonas kita ranka įsikirto į Merkaus gerklę ir abu vyrai, ne- 
paleisdami vienas kito, krito ant žemės. 

Jie net riaumodami raičiojosi ir juos stebėję vyrai nebenukentė — 
nesitarę bėgte prie jų pasileido. Tačiau jiems pasiekus pusiaukelę virš 
žolės išniro Merkaus galva. 

— Duokit kuo rankas surišti. Kaip koks vilkiūkštis kandžiojasi ir 
dar draskosi kaip laukinis katinas. 

Tikrai — pribėgę vyrai pamatė Merkų kone sėdintį ant Erikso- 
no. Kairės kojos kelį jis buvo įrėmęs į senio krūtinę. Bet tas vis 
daužėsi lyg į krantą išmesta žuvis, kumščiais mėgindamas pasiekti 
Merkų. Prireikė dar poros vyrų pagalbos, kol pagaliau tvirtai surišo 
Eriksoną. 

— Stiprus, rupūžė, — Merkus atsistojo, šluostydamasis nuo kaktos 


prakaitą. 

— Tai ką dabar darysime? — paklausė Uvis, žvilgtelėjęs į suraišiotą, 
prie vyrų kojų besiraitanų ir vis kažką tebešūkčiojantį Eriksoną. 

— Dabar, atrodo, teks kaip su mažu vaiku šnekėtis, — atsiduso 
Einius ir dirstelėjo į trobą. — Tempiame prie trobos. Ten vis šioks 
toks pavėsis, gal bus lengviau kalbėtis, kai galva nekeps. 

Taip ir padarė — Merkus su Trakiu čiupo besispardantį Eriksoną 
už pažastų ir, pakėlę lyg mažvaikį, nunešė, tebemostaguojantį kojo- 
mis, iki trobos, ten pasodino ir atrėmė į sieną. 

Iš paskos atsekę vyrai pusračiu sustojo aplink Eriksoną ir luktelė- 
jo, kol šiam pabodo tuščiai šūkauti. Galop jis vis kaip sliekas besirai- 
tęs tarp virvių pavargo, apsiramino, atsikolė į sieną ir užsimerkė, at- 
kišęs išsidraikiusią barzdą. 

— Na, mėginame, - atsidusęs paragino Einius. 

Jie sutarė, kad geriausia bus mėginti šnekėtis per Elmerą. Einius 
su juo pritūpė prie Eriksono ir ėmė kantriai dėstyti savo rūpesčius, o 
kiti mindžikuodami laukė. 

Iš pradžių atrodė, kad jų vargas tuščias. Eriksonas sėdėjo užsimer- 
kęs, suglebęs, lyg jam būtų terūpėję pašildyti saulutėje senus kaulus. 
Tačiau palengva ėmė reaguoti — pradžioj šiek tiek praplėšė vieną akį, 
apžiūrinėdamas įsibrovėlius, paskui ją plačiai atvėrė antrą, kiek pa- 
lenkė į priekį galvą ir pakreipė į šoną, kad geriau girdėtų. O kai paga- 
liau Einius jam po nosimi pakišo tošies gabalą su runomis, godžiai 
įsisiurbė akimis. Vyrai, regis, net kvėpuoti pamiršo, laukdami ir ste- 
bėdami, kaip platėja Eriksono šypsnys ir jo akys bėgioja po tošį. 

— Taip, aš galiu pasakyti, kas čia parašyta, — galop paskelbė jis. 

— Kas? Kas? — vienas per kitą sunerimo vyrai Einiui išvertus iš 
vokiečių kalbos Elmero persakytus Eriksono žodžius. 

— O kas man iš to? — dabar jau klastingai šyptelėjo tas. 

— O mes jam galvos nenuritinsime ir jo lūšnos nesupleškinsime, — 
suburbėjo Merkus, nejučia glostydamas Eriksono apdraskytą ranką. 

Bet Einius jo žodžių neišvertė. 

— Mes atsilyginsime. Pinigų duosime arba maisto paliksime, kaip 


jis panorės. 

— Tu neskubėk žadėti, - perspėjo Uvis. - Dar nežinia, ar jis tikrai 
sugebės. Gal nori apgauti. 

Kai Elmeras išvertė Eriksonui Uvio abejonę, žuvėdas aiškiai pyk- 
telėjo ir, įbedęs akis į tošį, ėmė tęsiančiu balsu garsiai skaityti. Elme- 
ras skubėjo versti jo žodžius į vokiečių kalbą, o Einius — persakinėti 
tiems saviškiams, kurie nesuprato vokiškai. Vyrų akys su kiekvienu 
žodžiu vis labiau plėtėsi: 

— Aš, konungas Svenas, atplaukiau su penkiais savo lagduno lai- 
vais į kuršių žemę. Aš įveikiau jų konungą Dorną ir ėmiau valdyti jo 
karalystę. Aš vedžiau jo žmoną ir... 

Šioje vietoje jis nutilo ir pakėlė galvą į prie jo palinkusius vyrus. 

— O toliau kas? — Einiui išvertus pirmas subruzdo krivis Dabris. 
Prieš tai jis, judindamas lūpas, kartojo kiekvieną išgirstą žodį, kad 
tik geriau įsimintų. 

— O čia tik tiek parašyta, - nelaukdamas, kada vaikinukas išvers 
jam Einiaus pasakytus vokiškus žodžius, atsiliepė Eriksonas. 

— Teisingai! — taukštelėjo per kaktą Uvis, pamiršęs nusistebėti, 
kad Eriksonas supranta vokiškai. — Per tuos vaikščiojimus Visbyje ir 
Sigtūnėje visai pamiršau, kad tik vieną gabalą pasiėmiau. Traky, nu- 
bek, atnešk maišą su likusiais, — ir žemaitis, kiek kojos nešė, pasileido 
į pamiškę prie paliktų arklių. 

Vyrams atrodė, kad karys pirmyn ir atgal be galo ilgai bėgo, nors 
tas iš visų jėgų stengėsi, ir kai pasiekė nekantravusius keliautojus, vos 
įstengė atgauti kvapą. Uvis godžiai ištraukė iš jo rankų maišelį ir skub- 
riai kyštelėjo vidun ranką, bet tuoj sustingo kvailai išsižiojęs. 

— Na, ko lauki? Trauk! — Einius kumštelėjo brolį, ir tas lėtai išvil- 
ko iš maišo kumštį, tarp kurio pirštų stirksojo tošies gabaliukai. 

— Čia dabar kas? — nustebęs ištarė Einius, atsargiai išėmęs iš bro- 
lio tarpupirščių vieną skiautę su runos ženklo fragmentu. 

Uvis atgniaužė pirštus, ir ant žemės nusklendė dar kelios atplai- 
šos, o kitos liko gulėti delne. Einius, nužvelgęs jas, iš kitos brolio 
rankos išplešė maišelį ir panardino į jį savo ranką. Tačiau kai ištrau- 


kė — ir ant jo delno gulėjo tik krūvelė tošies atplaišų. 

— Matyt, susitrynė tarp daiktų? — spėjo Strangulis. - Arba ant jų 
kas nors užkrito. 

— Taip negalėjo būti. Aš maišelį buvau labai saugiai padėjęs, — 
atkakliai papurtė galvą Uvis. 

— Bet tošis kažkaip susitrynė, — atsiduso krivis Dabris. 

— Ką dabar darysiine? — paklausė Strangulis. — Tošis taip sumalta, kad 
nebesudėsime kaip buvo, ir šitas žmogus negalės pasakyti Sveno valios. 

— Nežinau, — bejėgiškai gūžtelėjo Uvis, palenkęs šonu delną ir 
leisdamas smulkioms tošies dalelėms sklęsti ant žolės. —- Atrodo, teks 
plaukti namo ir iš naujo nusipiešti tuos ženklus, tik ant patikimesnio 
daikto. 

— Vel plaukti per jūrą pirmyn atgal nežinia kiek kartų, - sudejavo 
Merkus, kai Strangulis užsiminė, kad tokie žygiai, jeigu sunkiai pavyks 
rasti laivą, gal ir iki rudens užsitęs, iki pavojingų audrų jūroje meto. 

— Jeigu reiks — plauksim! — pyktelėjo Uvis. 

Jo irgi neviliojo tokios perspektyvos, bet kaip akmuo ant pečių 
gulėjo rikio Vygando įsakymas neatiduoti Kretingos. 

— O kodėl nepabandžius kitaip? — įsiterpė Einius. 

— Kaip „kitaip“? — pyktis vis nepaleido Uvio. 

— Pabandykime nusivežti Eriksoną pas save, nes taip nuo vieno 
prie kito jūros kranto lakstant visko gali nutikti. Ką gali žinoti. Mums 
atrodys, kad gerai tuos ženklus perpiešėme, o kelionėje gal vėl sutrin- 
sime ar kitaip prarasime. Maža kas gali nutikti, ir vėl iš naujo plauk. 

— O jeigu jis nesutiks? 

— Nepabandęs nesužinosi. Reikia pamėginti, — ir Einius, atsitū- 
pęs prie Eriksono, ėmė aiškinti, ko jie iš jo nori, nepamiršdamas už- 
siminti apie gerą atlygį ir kad pasirūpins jį parplukdyti atgal. 

Visų nuostabai, vos Einius baigė savo šneką, Eriksonas tuojau 
pat linktelėjo: 

— Sutinku. Tik man reikia šį tą pasiimti kelionėn. Atriškit mane, 
— jis pasimuistė tarp virvių ir Einius puolė jas narplioti. Jam į pagal- 
ba mėtėsi Uvis ir veikiai Eriksonas atsistojo. Jis kurį laiką smarkiai 
trynė užtirpusias rankas, o kai pajuto, kad tos jau jo klauso, sulinkęs 
pralindo pro žemas dureles į savo trobą. 

Niekas nesekė jam iš paskos. Visi liko prie durų. Tik Einius, pasu- 
kęs už trobos kampo, atsargiai prisiartino prie skardžio. Labai atsargiai 
— šonu, koja vis tikrindamas žemės tvirtumą, nes baiminosi nusprūsti 
žemyn. Likus iki krašto porai pėdų, daugiau nebedrįso eiti, tik pasi- 
lenkė į priekį ir atsargiai žvilgtelėjo žemyn. Kažkada jam teko stovėti 
ant panašaus skardžio Saaremos saloje, bet šis buvo statesnis!. Nesi- 
matė jokios galimybės nusileisti žemyn nenusisukus sprando. Atrodė, 
kad žiūri iš aukščiausiojo Ventės pilies bokšto, persisvėręs per jo kraš- 
tą. Apačioje į akmenis, iškišusius virš vandens savo smailas lyg ieties 
antgalis viršūnes, aršiai daužėsi bangos. Einius atsilošė, įsivaizdavęs, 
kas būtų, jei slysteltų ir kristų žemyn. Saaremos saloje nuo skardžio 
galėjai savo kojomis ir rankomis nusileisti. Čia — nebent virve, ir vie- 
tos, kur galėtų prisiartinti laivas, nė su žiburiu nebūtum radęs. Ką ten 
laivas — čia ir valtis neišvengiamai būtų subyrėjusi, atsitrenkusi į ak- 
menų ašmenis, tad Einius gerokai nustebo, pamatęs ant menko pa- 
krantės kąsnelio užtemptą valtį. Kaip Eriksonas iki jos nusigauna ir 
kaip su tokia menka prasigauna pro bangų siautulį, tikrai beprotis, 
nusistebėjo Einius. 

Keliaujant mišku atrodė, jog vėjo nėra. Jo nepajuto ir aikštelėje, o 
čia, ant paties skardžio krašto, Einius susigriebė, kad jo rūbai pleve- 
na. Jam pasivaideno, jog stovi laive. Tai jei toks vėjas buvo, regis, 
tylią dieną, tai koks turėjo būti audrai užėjus, ypač rudenį ar žiemą? 
Čia ne gyvenimas ant žemės, o lyg visąlaik plauktumei laivu. Metų 
metus. Ir kaip žmogus gali taip gyventi, neatsistebėjo Einius, akimis 
klaidžiodamas po skaisčiai mėlyną jūros platybę, kur, be vienos kitos 
vandens paviršiumi nardžiusios žuvėdros, nieko daugiau nesimatė. 

Jis stovėjo, kol išgirdo šaukiant brolį. Kai sugrįžo prie kitų, krūp- 
telėjo būryje pamatęs Eriksoną — stovėjo apsišarvavęs ir apsiginkla- 
vęs nuo galvos iki kojų, lyg į karo žygį susiruošęs. Matėsi, kad šarvai, 
nors ir gerokai padėvėti ir ne vienoje vietoje kliudyti kalavijo, kirvio, 
kito kertamojo ginklo ar strėlės, buvo gero meistro darbo ir brangūs, 
kaip ir į runas panašiais ženklais išraižytas skydas bei prie Eriksono 


1 Apie Uvio nuotykius Saareme skaitykite knygoje „Šėtono legatas“. 

šono kabėjęs kalavijas. Eriksono barzda ir po šalmu pakištos kasos 
buvo sutvarkytos. Veidas atrodė ženkliai atjaunėjęs, o pats Eriksonas 
— lyg pusę galvos aukštyn tstelėjęs. Einiui priartėjus, jis lazda paspy- 
rė trobelės duris ir, užsimetęs ant nugaros nedidelį daiktmaišį, nubri- 
do per pievą kartu su keliautojais. 

Jis taip nė karto ir neatsisuko į savo paliktą lūšną. Lyg jaunas 
užšoko ant Trakio privesto vieno iš nešulinių arklių, kojom suragino 
jį ir prapuolė miške, įsimaišęs į vyrų būrį. 

Jojo tiesus, atlošus, balne laikėsi tvirtai ir žvelgė tik į priekį, tvirtai 
sučiaupęs lūpas, net raumenys žanduose kartas nuo karto trūkčiojo. 

Ir neatsisuko, tuo nepaliaudamas stebinti Einių. 

5 skyrius 


SENOJOJE KASYKLOJE 


Einius nežinojo, nei kas jį vijosi, nei kiek. Jis tik nutuokė, jog kažkas 
užsimojo be jokių kalbų jį užmušti ir jų tikrai daugiau negu vienas. 
Gal mažiausiai tuzinas, o va jis tai tikrai vienut vienutėlis. Kaip pirš- 
tas. Žybartaitis dar pamėgino atsiminti, kur prapuolė jo bendrake- 
leiviai. Tačiau nebuvo kada — ore švilptelėjo ir į žemę prie pat jo 
įsmigo virpanti strėlė. Lyg botagu jį peršniojo, ir Einius vėl puolė į 
kojas. Jis vinguriavo tarp medžių, kol atsitokėjo patekęs į aikštelę. 

Iškart pažino, kur papuolė, pamatęs kitoje jos pusėje prie uolų 
prisiglaudusią Tornvaldo Eriksono trobelę. Pirklys metėsi prie jos, 
lyg kiškis raitydamas kilpas, kad persekiotojams būtų sunku pataiky- 
ti. Lekė ir lekė, vis pro petį žvilgteldamas, ar persekiotojai dar nemi- 
na ant kulnų. Tačiau jų vis nesimatė, nors Einius buvo įsitikinęs, jog 
girdi jų žingsnius ir jie tikrai buvo čia pat. 

Čia pat — tik gal jie vengė išeiti į atvirą vietą, norėdami saugiai jį 
sumedžioti, patys niekuo nerizikuodami. Einiui žūtbūt reikėjo pati- 
kimos užuovėjos, bet tam troba nelabai tiko. Puikiai nutuokė, jog, 
nuplėšęs nuo mažyčio langelio kiaulės pūslės odą, tematys viso labo 
tik menką aikštelės dalį. Persekiotojai, panorėję, būtų lengvai iš šonų 
nepastebėti prisėlinę. Suprato, bet vis vien lėkė, pats stebėdamasis 
savo pasirinkimu. Kas man darosi, gal įsivaizduoju, jog galėsiu pro 
duris atsišaudyti, jeigu rasiu lanką, pats sau teisinosi. 

Bėgo — ir pribėgo. Trobelė buvo tokia, kokią paliko, su šeiminin- 
ko lazda paspirtomis durimis. Einius manė nesustodamas ją delnu į 

šalį numuš, tada atlapos duris ir pasislėps išganingoje lūšnelės priete- 
moje. Tačiau lazda net nesuvirpėjo jam smogus, ir Einius nevalingai 
papurtė užgautą delną. Tik nebuvo kada stebėtis. Jis griebė lazdą ir iš 
visų jėgų timptelėjo, tačiau ta net nekrustelėjo. Tada pirklys stipriai 
įsikibo abiem rankomis, bet vel nieko nepeše. 

Supanikavęs jis manė kalaviju lazdą perkirsti. Tačiau kol jo siekė, 
dvi strėlės trenkėsi į duris. Einius it nutvilkytas atšoko. Jis visai pa- 
metė galvą ir, jau dorai nebesuprasdamas ką daro, metėsi už lūšnelės 
kampo. Tikėjosi užsiglausti už kurios nors uolos, tačiau, pamiršęs 
kur skardis, nebeapskaičiavo. Viena koja ūmai slystelėjo, kita, pa- 
bandžius ja atsiremti, nieko neužčiuopė. Mėgino ko nors nusigriebti 
rankoms, bet vėl nepasisekė ir Einius pasijuto lekiąs žemyn. Ir taip 
greitai, net riktelti nespėjo, kai atsitrenkė į pakrantės akmenis, bet, 
keista, nepajuto skausmo. Tik nerimą, jog ir čia nepasislėps. 

Tikrai ne, nes tuoj po pažastimi įsmigo dar viena strėlė. Kažkas 
kurtinančiai užbaubė į ausį: 

— Kelkis! Nežiopsok! Cia kaip mat nudės! 

Na, tai bent keistas sapnas, nusistebėjo taikydamas ištraukti strė- 
lę, nes ta buvo pervėrusi ir prismeigusi prie žemės jo marškinius. Sap- 
nas?! — nutirpo, apglebęs strėlę ir suvokęs, kad ji tikra! 

Tikrų tikriausia! 

Einius pašoko, nebesirūpindamas drykstančia marškinių ranko- 
ve. Tačiau akimoju kažkas sunkus iš už nugaros perbloškė jį ant že- 
mės. 

— Beproti! Tau ką?! Gyventi atsibodo?! —- pažino brolio balsą. — 
Nekelk galvos. Sakiau - kaip kiškį pašaus! 

— Kas pašaus?! 

— Pasakyčiau, jeigu žinočiau, — atsikirto Uvis. Jis nusirito nuo 
brolio, gulėdamas ant šono įtempė templę ir, ilgai nesitaikęs, paleido 
strėlę. Einiaus galva, kad bent jau pabaidžius miške pasislėpusius už- 
puolikus. 

Jis atsargiai, aukštai nekeldamas galvos, apsidairė ir atsiminė, kur 
jie — čia buvo antroji jų stovyklavietė, kurioje apsistojo grįždami iš 
Eriksono lūšnelės. Beje, toje pačioje vietoje jie nakvojo ir keliaudami 

pas jį. Tai buvo aikštelė palei iš kalnų besileidusį, per gausius akme- 
nis triukšmingai šokčiojusį upeliuką. Matėsi, kad čia buvo įprasta 
keliautojų vieta. Joje vyrai rado kelias ugniavietes ir senesnes ar nau- 
jesnes iš šakų suręstas palapines. Bet vyrai į jas nelindo, sugulė ant 
žemės, pasikloję ir apsikloję kailiais. 

Nuo užpuolikų buvo galima pasislėpti už palei aikštelės kraštus 
išsimečiusių didelių, apsamanojusių akmenų. Einiui užteko vieno 
žvilgsnio, kad įsitikintų, jog beveik visi jo bendrakeleiviai jau buvo 
spėję pasinaudoti jais. Jis irgi, stumteltas brolio, negaišdamas nu- 
šliaužė prie artimiausio, iš paskos tėmpdamas šalia guolio iš vakaro 
susidėtus ginklus. Pasiekęs akmenį, griebė lanką ir įdėjo strėlę, bet 
šauti nesiskubino. Neišmanė, kur. 

Buvo ankstyvas, vėsus rytas. Slūgstant pirmam išgąsčiui Einius 
pajuto kaip šiurpsta jo oda, nes prie akmens jau nebesiekė laužo, prie 
kurio miegojo, šiluma. Kiek aukščiau aikštelę supusius kalnus vieto- 
mis dar tebedenge rūkas, iš kurio skriejo ir skriejo strėlės. Iš jų gausos 
galėjai atspėti, kad užpuolikų buvo nemažai. Tačiau jie aiškiai nesi- 
skubino išeiti į atvirą vietą ir susiremti vyras prieš vyrą. Matyt, sten- 
gėsi kiek galima daugiau keliautojų nukirsti strėlėmis. 

Einius, kiek apsidairęs, suvokė, kodėl. Kol kas strėlės skriejo be- 
veik iš vienos pusės. Jo galva, užpuolikai jau buvo juos apsiautę pus- 
račiu ir stengėsi apjuosti ratu. Ko gero, jie ketino pasilypėję aukščiau, 
kur užpultieji jų nebūtų pamatę, perbristi upelį, o tada užeiti iš kitos 
pusės ir iš už nugaros iššaudyti keliautojus. 

Žybartaitis suprato, jog tai tik laiko klausimas — kai rūkas ištirps, 
iš kitos upės pusės pasipils strėlės, skindamos užpultuosius. Reikėjo 
kažko griebtis, kažkur trauktis, tik kur ir kaip? Buvo akivaizdu, kad 
jeigu pamėgins pasiekti vienoje iš aikštelės pusių prie medžių pririš- 
tus arklius, tai praras ne vieną bendrakeleivį. Be to, nežinia, kiek iki 
tol ir arklių liktų. Pora jau žvengė ir skausmo kankinami raitėsi ant 
žemės pakirsti strėlių. Liko kliautis savo kojomis ir surizikuoti prasi- 
laužti pėsčiomis, o paskui mėginti brautis Sigtūnės pusėn, prisiden- 
giant mišku. Aišku, ir tai buvo pavojinga — jeigu užpuolikai būtų 
persekioję keliautojus, tai ne vieną, jeigu ne visus, būtų nuskynę strė- 


lėmis. Bet, regis, kitos išeities nebuvo, ir Uvis ėmė šūkčioti po aikšte- 
lę išsibarsčiusiems bendrakeleiviams rengtis prasiveržti. 

— Palauk! - atsiliepė Strangulis. — Atsimenat, Elmeras sakė, kad, 
netoli yra apleista sidabro kasykla su dideliu urvu. Ten, upe aukštyn. 
Bandykime veržtis jos pusėn. Jeigu pasiseks, jūs galėsite pasislėpti 
tame urve, 0 aš su sąvo vyrais iš pradžių pasistengsiu jūs pridengti. 
Paskui tuos niekšus nuviliosiu į mišką. Vėliau atsiplėšiu nuo jų, su- 
mėtysiu pėdas ir grįšiu pas jus. Kaip sakai? - šūktelėjo Uviui. 

— Gal ir nieko, a? — Einius pasisuko į brolį, kuris kramte lūpą ir 
dairėsi tai į upę, tai į kalnus, kur, kaip pirmąsyk nakvojant tikrai 
rodė Elmeras, buvo seniai palikta kasykla. - Ką manai? 

Uvis vis mąstė. Kol laikėsi rūkas, lyg ir nebuvo taip sudėtinga 
prasiveržti, bet paskui, pėsčiomis iki pat Sigtūnės (kiek atminė pake- 
liui matytus kaimus, tiek vyrų būtų buvę sunku rasti žirgų)... O jei 
užpuolikai bus atkaklūs ir vysis, tai vargu ar visiems pasiseks pasiekti 
bent jau artimiausią kaimą. Pasislėpę urve galėjo lukterti, kol užpuo- 
likai jų ieškos. Paskui, pametę pėdsakus, jie tikrai grįš į savo stovyklą 
tykoti kito grobio (tik koks gali būti grobis tokioje dykynėje, jie ke- 
liaudami nieko nesutiko, nusistebėjo Uvis ir tuojau pamiršo). Arba, 
jeigu plėšikai besivaikydami nuklys toli ir pamirš aikštelėje arklius, 
bus galima pamėginti juos pasiimti ir veržtis raitomis. 

— Gerai, mėginkim! — pagaliau ryžosi Ventės rikis. — Vyrai, prie 
manęs! 

Paklusdami jo šūksniui, dalis vyrų, išskyrus Strangulį ir jo kur- 
šius, kas šliaužte, kas trumpais perbėgimais nuo akmens prie akmens, 
susirinko šalia rikio. Einius, perbėgęs prie Elmero ir Eriksono, trum- 
pai jiems paaiškino, ką sumanė brolis, o Strangulis su savo kariais 
tuo metu paleido po kelias strėles rūko pusėn. Veržtis susiruošę vyrai 
irgi iššovė po vieną, o tada iš eilės metėsi per upelį. Laimei, vandens 
buvo iki kelių, tik reikėjo stengtis nepaslysti ant akmenų, nes krisda- 
mas galėjai skaudžiai susižeisti. 

Kitą krantą pirmieji pasiekę vyrai skubiai priklaupė už pakrantės 
akmenų ir emė leisti strėlę po strėlės į užpuolikų pusę, dengdami 
brendančius. Kai iš vandens išsikapstė paskutinis bėgęs krivis Dab- 

ris, pirmieji vyrai, dabar dengiami paskutiniųjų, metėsi į mišką. Pa- 
siekę jį ir pasislėpę už medžių, jie vėl ėmė laidyti strėles į užpuolikus, 
leisdami prie upės buvusiems pasiekti pamiškę. 

— Greičiau, greičiau! — mojo pirmutinius vyrus vedęs Uvis. Kai 
vėl Dabris paskutinis šmėkštelėjo pro jį, žvilgtelėjo į kitą krantą, kur 
Strangulis su savo kariais be perstojo šaudė į užpuolikų pusę. 

— Sėkmės, — Žybartaitis šūktelėjo Stranguliui, bet vargu ar tas jį 
išgirdo per upelio triukšmą. 

Uvis pasisuko ir nerė į miško tankmę. Iš pradžių vyrai perbėginė- 
jo nuo medžio prie medžio, kad už jų užsiglaustų. Tačiau paskui, 
pajutę, kad užpuolikai liko toli, pasileido, kiek kojos neša, paskui 
kelią į kasyklą rodžiusį Elmerą. 

Iš pradžių jie brovėsi pro mišką nerinkdami kelio, bet pomiškis 
buvo taip tankiai sužėlęs, jog vyrai veržėsi šniokšdami tarsi meškos. 
Jie kaip mat apsipylė prakaitu, permirkę rūbai lipo prie kūno ir kaus- 
te judesius. Akimirką Einiui pasivaideno, kad jis jau pasiliko pasku- 
tinis ir beviltiškai atsiliko nuo kitų, bet apsidairęs pamatė, jog už jo 
dar vilkosi Dabris. Kriviui maišė ne tiek jo apkūnumas, kiek raišu- 
mas. Einius dar Kretingoje buvo pastebėjęs, jog krivis eidamas žen- 
kliai raišuoja dešine koja, o begdamas jis svyravo lyg būtų ant bangų 
svaidomo laivo denio. Krivio veidas liepsnote liepsnojo ir suspindė- 
davo tarsi nusidabruotas, susidūręs su pro lapiją praslydusiu kylan- 
čios saulės spinduliu. 

— Traky, padėk kriviui! — užsižiūrėjęs Einius krūptelėjo, išgirdęs 
brolio balsą. Regis, iš niekur atsiradęs žemaitis nėrė po Dabrio deši- 
ne pažastimi ir kone vilkte nuvilko krivį. Jis taikė brautis ten, kur jau 
buvo anksčiau prasiveržęs kuris nors iš kitų vyrų. 

Einius metėsi paskui juos. Veikiai pasivijo ir jie jau trise kartu 
išbėgo į Elmero atrastą apleistą keliuką. Tiesa, seniai nebenaudoja- 
mas ir miško užgultas, jis buvo virtęs siauru takeliu, bet juo buvo 
lengviau bėgti negu mišku. Vyrai skubinosi ir iš paskutiniųjų ropštė- 
si takeliu aukštyn, kol pagaliau prieš jų akis atsivėrė keistas slėnis. 
Takelis atvedė vyrus ant neaukšto skardžio. Apačioje, tolimame slė- 
nio krašte per akmenis vėl šokčiojo upelis, o kita slėnio dalis priminė 

milžiniško gyvio skeletą. Atrodė, tokie pat milžinai medžiotojai iš- 
mėsinėjo sumedžiotą gyvį. Mėsą pasiėmė, o kaulus paliko ir juos per 
tą laiką, iki keliautojai pasiekė slėnį, apaugo miškas, bet dar ne toks 
tankus, kad jų nepastebėtumei. Be to, medžiams kliudė ir slėnyje 
išrausti grioviai. Einius spėjo, kad tai buvo sidabro kasėjų darbas, bet 
nebuvo kada aiškintis. Reikėjo slėptis, tiktai kur tas nelemtas urvas? 

— Kur mums slėptis? — jį aplenkė brolis. 

Uvis, gaudydamas kvapą, atsisuko į Elmerą, o vaikinukas, nu- 
braukęs nuo šlakuoto veido prakaitą, pamojo: 

— Paskui mane! 

Jis pasileido takeliu žemyn, peršoko kelis griovius, liuoksėdamas 
nuo akmens ant akmens, kol galop pasiekė skardžio kraštą. 

— Čia, - parodė į akmens sienos apačioje juodavusią kiaurymę. 

— Čia? — nepatikliai perklausė Uvis, ir Elmeras linktelėjo. 

Vyrai susigrūdo aplink skylę ir neryžtingai trypčiojo, žvelgdami į 
ją. Norint įlįsti, reikėjo atsitūpti ir kone ropomis brautis, tačiau visus 
gąsdino tamsa ir iš vidaus dvelkęs šaltis. 

— Reikia lįsti, — atsiduso Einius, žvelgdamas į brolį. Tas niauriai 
linktelėjo: 

— Reikia. 

Uvis pirmas, rodydamas pavyzdį, atsiklaupė ir, ištiesęs kaklą, dirs- 
telėjo į angą, po to lėtai, prilaikydamas kalaviją, kad netrukdytų, įro- 
pojo vidun. Jam įkandin leidosi Einius ir kiti, orientuodamiesi į prie- 
kyje besibraunantį Uvį. 

Vyresniajam Žybartaičiui buvo nelengva. Iš pradžių gelbėjo iš lau- 
ko besiskverbusi šviesa. Tačiau tuneliui leidžiantis žemyn, ji vis blė- 
so. Uvis ropojo, ranka apgrabinėdamas tamsą prieš save, kad neatsi- 
trenktų į tunelio sienas ar žemas, vietomis rąstais paremtas lubas. Jos 
vietomis buvo taip žemai, kad Einius porą kartų stuktelėjo į jas gal- 
vą. Po to kaskart galvą kėlė iš lėto, nors ją ir saugojo šalmas, kiekvie- 
ną akimirką laukdamas, kada atsitrenks. 

Vyrai šliaužė, kol anga už jų pavirto šviesiu tašku sulig nagu, o 
tada sugulė veidu į ją, pasiruošę ilgam laukimui. Tokiam ilgam, kad 
kai kurie, patogiai, kiek tai buvo įmanoma ant akmenų, susiraitę 

nutarė numigti, ir greitai tamsoje pasigirdo kelių vyrų ramus alsavi- 
mas. 

Uvis jų su pavydu klausėsi. Jis ir pats būtų su malonumu nusnū- 
dęs, bet negalėjo. Kankino nerimas — pavyko Stranguliui jo sumany- 
mas ar ne? Jeigu ne, jeigu užpuolikai juos užtiks, tai jie į tokius spąs- 
tus papuolė, kad niekaip neištrūks. Pagalvojęs apie tai, Uvis ėmė gai- 
lėtis sutikęs su Stranguliu. Jis sujudėjo, mėgindamas patogiau įsitai- 
syti ir išgirdo šalia gulėjusio Elmero balsą: 

— Čia reikia atsargiai judėti. Aš girdėjau, kad lubos čia gali bet 
kada įgriūti. Sidabro kasėjai jas vietomis paramstė, bet tos atramos 
labai senos ir pajudintos gali lūžti. 

— Tai kaip jie čia sidabrą kasė? — nors ir pergyvendamas dėl perse- 
kiotojų, Einius vis tik neatsispyrė smalsumui. 

— Ne, sidabrą lauke kasė, o čia gyveno. 

— Galėjai apie tas lubas ir anksčiau perspėti, - suniurzgėjo Uvis, 
bet tuojau pat ir save mintyse iškoliojo, kad prieš sutikdamas su Stran- 
guliu labiau nepasidomėjo kasykla. Dabar jau buvo vėlu pykti. Rei- 
kėjo laukti ir tikėtis dievų malonės. 

Ir jie laukė. Uvis nelabai nutuokėe, kiek praėjo laiko, bet jautė, 
kad dar ankstoka kišti laukan nosį. Jis gulėjo, karts nuo karto persi- 
versdamas nuo šono ant šono ir neatitraukdamas akių nuo angos. 
Kai sykį jos šviesa prapuolė, pamanė, kad tą akimirką jis buvo užsi- 
merkęs. Mat veikiai šviesa vel grįžo, ir Uvis spėjo nusiraminti, kai ji 
vėl išnyko. 

— Kažkas negerai, — jis alkūne bakstelėjo šalia gulėjusį Einių ir 
patogiau prisitraukė ginklus. — Perduok vyrams, kad pasiruoštų, tik 
tyliai. 

Lengva pasakyti, tik ne taip paprasta padaryti, tuo labiau, kad 
teko žadinti miegančius, ir taip, kad jie nekeltų triukšmo. Kol vyrai 
vieni kitiems perdavinėjo įsakymą pasirengti, Uvis dar vis puoselėjo 
vilų, kad apsiriko. Tačiau netrukus įsitikino, jog įkliuvo — šviesa an- 
goje tai atsirasdavo, tai vėl prapuldavo. 

— Papuolėme, - sušnibždėjo broliui. 

— Panašu, — sutiko Einius. - Kaip manai, ką jie darys? 

— Nežinau, — Ventės rikis atsiduso tamsoje. — Jeigu lįs, tai mes juos 
arba pašausim, arba pamausim ant ieties. Nežinau, nežinau, tik bi- 
jau... — Uvis nebaigė sakinio, įsiklausęs į neaiškų triukšmą palei landą. 
Atrodė, kažkas kažką mėtė, tik iš garso nepanašėjo, kad akmenis, nors 
Einius ir spėjo, pakreipęs galvą landos pusėn, bet ir abejodamas: 

— Akmenis krauna? 

— Gal, — atsiliepė brolis, neišduodamas savo minčių. 

— Nori landą uždaryti? Mus užversti? — toliau spėliojo Einius. — 
Ką darom? 

— O ką čia gali padaryti? — pyktelėjo brolis. — Reikia laužtis lau- 
kan. 

— Ber tada mus kaip zuikius iššaudys, — nerimo Einius. — Gal yra 
kitas išėjimas, a, Elmerai? 

— Nežinau, — drebančiu balsu atsiliepė vaikinukas. 

— O gal neskubėkime? - vis siūlė Einius. - Jie — užkraus, o mes — 
atkrausime, — bet pats jautė, jog skamba kvailai. Gerai, išlįs laukan, o 
jeigu užpuolikai lauks? Vėlgi juos visus po vieną iššaudys. 

Kol broliai svarstė, ko griebtis, šviesa landoje suvis prapuolė, triukš- 
mas irgi nutilo. Žybartaičiai ir jų bendrakeleiviai ištempė ausis, bet 
gūdžią, nieko gero nežadėjusią tylą tik karts nuo karto sudrumsdavo 
geležies žvangtelėjimas į akmenis krustelėjus kuriam nors iš vyrų. Pas- 
kui landos pusėje pasigirdo neaiškus spragsėjimas, ir vyrai ėmė šniuk- 
šėti, bandydami perprasti jų pusėn artėjus;į kvapą. 

— Dūmai? — nei tai paklausė, nei tai patvirtino kažkuris tamsoje. 

— Dūmai, — atsiliepė kitas, paskui ir trečias. —- Tikrai dūmai! Kaž- 
kas dega! 

Kas?! — nereikėjo ilgai spėlioti. Dūmai pakišo atsakymą, koks ten 
triukšmas buvo prie angos. Užpuolikai ne akmenis krovė — malkas, 
kad uždusintų keleivius ar kaip meškas iš urvo išrūkytų. Ko gero, 
užpuolikai arba žinojo, kad iš olos nėra kito išėjimo, arba, jeigu toks 
ir yra, sumetė, jog jų aukos neturės laiko jo ieškoti, nes dūmai sklido 
labai sparčiai. Regis, tik tik vyrai šniurkščiojo, bandydami užuosti 
dūmus, o dabar tie jau graužė ir akis, ir gerkles, ir vyrai kosėjo, ban- 
dydami dangstytis rankovėmis. 

— Gana, nėra ko gaišti, — užsikosėjo Uvis. — Eime, išdraskome tą 
laužą ir - laukan. Kaip bus — taip. Kam pavyks prasiveržti — lai ban- 
do pasiekti Sigtūnę ir lai viską papasakoja Gaveidžiui. Viskas, juda- 
me, — ir pirmas nuropojo į dūmus, o kiti, dusdami ir springdami nuo 
kosulio, nusekė paskui jį. 

Juo toliau judėjo vyrai, tuo darėsi sunkiau. Jie duso, krenkštė nuo 
krūtinės draskančio kosulio ir stengėsi kuo rečiau kvėpuoti. Pirmieji 
laužą pasiekę vyrai bandė jį ardyti, bet vos pajudino suverstas šakas, į 
veidus tvoskė tiršti, karšti debesys. Jie visai užgniaužė kvapą, o akis 
užliejo ašaros. Vyrai jau suvis nebeturėjo kuo kvėpuoti, bet trauktis 
nebebuvo kur. Uvis iš paskutiniųjų timpčiojo ir timpčiojo po ranka 
pakliuvusias stambias šakas, vis taikydamas iš apačios traukti, kad 
sugriautų laužą. Tačiau jam sunkiai sekėsi, nes ola buvo tokia siaura, 
kad vos du vyrai tilpo vienas šalia kito. Besistengdami kuo greičiau 
išdraskyti laužą, jie daugiau kliudė vienas kitam nei padėjo. Kiti, už 
jų nugarų, norėdami pagelbėti, irgi vis bandė pasiekti laužą, bet tik 
dar labiau maiše. 

— Nelįskit! — švogždė bandęs vadovauti Uvis. - Mes paduosime 
šakas, o jūs meskite jas tolyn. 

Nors vyrai ir pakluso, bet sumaištis nė kiek nesumažėjo. Uviui ir 
šalia jo dūmuose paskendusiam vyrui vis nesisekė ištraukti iš laužo tiek 
šakų, kad visiems, kas vargo už jų nugarų, užtektų be atvangos imti ir 
toliau siųsti. Vyrai, vis besistumdydami ir besistengdami greičiau nu- 
čiupti paduotą šaką, stumdėsi tarpusavyje, atsitrenkdami į olos kraštus. 

Keliautojai draskėsi, plušėjo, keldami nemažą triukšmą, bet ne- 
paisė aplink sklidusių garsų. Tik Elmeras, atsidūręs visų užnugaryje 
ir tenugriebdamas retą iki jo atkeliavusią šaką, kad toliau nutemptų, 
vis vokiškai šūkčiojo, kad vyrai pasisaugotų atramų neišvertę, bet jo 
niekas negirdėjo. Tai jausdamas vaikinukas vis įtemptai klausėsi, kol 
ūmai išgirdo įtartiną traškesį. 

— Atsargiai, — jis veikiau kosėdamas prašvogždė negu riktelėjo. — 
Atsargiai, atramos lūžta! 

Tačiau sumaištyje vėl niekas jo neišgirdo, net ir buvę greta, o jei- 
gu ir girdėjo — nesuprato. Tiktai kai visus garsus akimirkai nustelbė 

garsus dundesys, Einius, plušėjęs vyrų viduryje, pajuto, jog kažkas 
blogai. Jis abiem rankomis griebė šalia buvusius vyrus — tyliai, palie- 
pė jiems - ir vokiškai riktelėjo Elmerui: 

— Kas čia?! 

Atsakymas krito tarsi kirtis: 

— Urvas griūna! - 

— Griūtis! - Einius išvertė Elmero perspėjimą. — Traukiamės! Grei- 
čiau! 

+ Greičiau! — jis stumtelėjo tolyn į urvo gilumą šalia buvusius vy- 
rus, bet pats užgaišo, laukdamas brolio. 

— Greičiau! — iškosėjo pirklys į tą pusę, kur turėjo būti Uvis. — 
Lubos griūna. Užmuš! 

Kelis kartus šaukė, vis labiau kraupdamas nuo stiprėjančio griaus- 
mo, kol Uvis pagaliau išgirdo. Juoba, kad ir virš jo galvos neaiškus, 
grėsmingas dundesys taip sustiprėjo, jog rikis jau nebegalėjo nekreipti 
į jį dėmesio. 

— Bėk! - Žybartaitis stumtelėjo šalia besikuitusį vyrą. - Bėk! — 
pakartojo, jausdamas, kad šis susimėtė ir niekaip neįstengia apsi- 
sukti. 

— Ropok atbulas, —- Uvis iškosėjo jam į veidą ir stumtelėjo į petį. 

Jis ir pats tuojau pat ėmė trauktis atbulas, o kai pajuto, kad šalia 
dirbęs vyras pagaliau apsisuko, Uvis, nepaliaudamas judėti, irgi šiaip 
ne taip apsisuko. Rikis beveik dusdamas ėme iš paskutiniųjų sparčiai 
ropoti, genamas vis stiprėjančio garso. 

— Greičiau, greičiau! — lyg botago kirčiai čaižė kosulio draskomi 
balsai priekyje. Uviui pasivaideno, kad girdi brolio balsą, paskui — 
Elmero, nes kažkas ragino vokiškai. 

— Greičiau, greičiau! - Uvis ir pats save mintyse bakino, nes dun- 
desys jau panašėjo į perkūno ir nieko gero nežadėjo. — Greičiau! — 
kartojo, sprogindamas akis į tamsą. 

— Grei... — ir tuo metu tamsa skaudžiai užgriuvo ant jo... 

Iš pradžių jį pasiekė tolimi tolimi balsai. Beveik nebuvo įmanoma 
suprasti, kas ir apie ką šneka. Be to, kurtino ir visą kūną deginęs 
skausmas. Net pabandžius pajudinti pirštą plūstelėjo toks skausmas, 
lyg kūnu būtų nuūžusi liepsna, sykiu pasiglemždama visus balsus. 

Atrodė, tamsa dar sykį jį pasigrobė, lyg į šulinio dugną sviedė. 
Ropštis aukštyn buvo be galo sunku. Balsai artėjo iš lėto, bet vis ne- 
sisekė suprasti, kas ir ką sako, kaip ir atsiminti, kas, kur ir kaip. 

Kas? — kol pagaliau po visų vargų sunkiai iškilo vardas: Uvis. Ven- 
tės rikis. Žybarto sūnus. Jie žuvėdų žemėje. Ieško, kas perskaitytų 
Sveno Raudonveidžio paskutinę valią. 

Kur? — ola kasykloje, nežinomi užpuolikai, laužas prie landos į 
olą, gresiančios kristi olos lubos. Matyt, ir užvirto, nes ko tada taip 
skauda. 

Jie užversti! Kaip spąstuose. Reikia kažkaip išsikapstyti, reikia, ir 
jis privalo sugalvoti kaip. 

Uvis atsimerkė, sudejavo iš skausmo ir tuojau pat užsimerkė, nes 
į akis spigino šviesa. Manė, jog iš skausmo pasivaideno, bet paskui 
įsidrąsinęs šiek tiek praplėšė akių vokus ir atsargiai žvilgtelėjo — ne- 
apsiriko. Tikrai šviesa, bet rikiui teko įtempti raumenis, kad susigau- 
dytų, jog tai deglo šviesa, o raibuliuojančios figūros pavirstų Einiu ir 
Elmeru. 

— K-kas n-nutiko? — Uviui ir kalbant nepakenčiamai skaudėjo. 

— Gyvas! - apsidžiaugė Einius, palinkdamas prie brolio. - Gyvas, 
kad tave kur! Ot, baisi kupeta! Myli tave dievai. Maniau, niekaip 
tavęs gyvo iš po tų akmenų neatkapstysime! 

— Kas nutiko? - lyg neišgirdęs pakartojo Uvis. 

— Kaip tai kas? Tave krisdamos prispaudė lubos. Visą! Tik galva 
kyšojo, - lyg žirnius bėrė Einius, Elmero laikyto deglo šviesoje apžiū- 
rinėdamas brolį, tarsi jį pirmąsyk matydamas. Jis vis sprogino akis ir 
mojavo rankomis virš brolio kūno, bet nedrįso prisiliesti. 

— Sveikas. Atrodo, kad sveikas. Žaizdų nesimato, - jis vis mojo ir 
mojo, o paskui, ieškodamas pritarimo, atsisuko į virš jo peties palin- 
kusį krivį Dabrį. — Sveikas, ar ne? 

— Gerai sakai, žaizdų ir kraujo nesimato. Atrodo, tik susitrenkė. 
Kur skauda? 

— Visur, — iškvėpė Uvis, mėgindamas pajudinti rankas ir kojas. 

— Visur vienodai? Nėra kokios vietos, kuri labiau skaudėtų? — ne- 
rimo krivis. 

— Ne, atrodo, nėra, - pakartojo Uvis, dar sykį pasijudinęs. Jis net 
pabandė atsisėsti, bet tuoj sudejavęs vėl išsitiesė. 

— Nejudėk! - susirūpinęs krivis uždėjo delną Uviui ant kaktos. — 
Turi palaukti, kol skausmas kiek sumažės. 

— Negaliu, — Ventės rikis grikštelėjo dantimis iš skausmo ir pasu- 
ko galvą į brolį. - Kas nutiko? 

— Sakiau — lubos užvirto. 

— Visiškai? 

— Visiškai. Nė plyšelio neliko. Reikia ieškoti kito išėjimo, jeigu 
toks yra. 

— O ką sako Elmeras? 

— Jis nežino. 

— Gerai. Nėra ko laukti. Aš, atrodo, kol kas negaliu pajudėti. Imk 
kelis vyrus ir pasidairykite. Gal pasiseks. 

— Gal, - pakartojo Uvis, sekdamas akimis krivio Dabrio žvilgsnį. 

Šventikas žiūrėjo į deglą. Uvis, pamatęs, kad liepsna rami, nesi- 
plaiksto nuo oro traukos, iki skausmo prikando lūpą. 

Ventės rikis viduje vėl susigūžė, bet dabar ne iš skausmo, bet iš 
nevilties. Tačiau negalėjo pasiduoti: 

— Eik, greičiau. Aš palauksiu čia, —- paragino brolį. 

— Gerai, einu. Mes pasiimsime deglą. Tu čia su vyrais tamsoje 
pagulėkite, jėgas kaupkite, — tarė Einius ir, pamojęs Elmerui sekti iš 
paskos, nuropojo prie urvo gilumoje susibūrusių vyrų. 

Uvis stebėjo, kaip, Einiui kažką pasakius, nuo būrelio dar atsi- 
skyrė Trakys ir su Elmeru nusekė paskui pirklį. Jis ėjo veik perpus 
sulinkęs, saugodamasis žemai nukarusių lubų, į priekį ištiestoje ran- 
koje nešdamas iš Elmero paimtą deglą. Uvis žiūrėjo, kaip tolsta ir 
nyksta ant urvo sienų groteskiški nueinančiųjų šešėliai, kol galop su 
likusiais vyrais pasijuto paskendęs aklinoje tamsoje ir užsimerkė. At- 

rodė, taip — užsimerkus — skausmas mažiau kankino. Tačiau juo to- 
liau, tuo labiau viršų ėmė nerimas — o kas bus, jeigu Einius neras kito 
išėjimo? 

Kas tada? — apie tai nesinorėjo galvoti, ir Uvis mieliau atsidavė 
kūną varsčiusiam skausmui. Žybartaitis gulėjo ir mintimis tyrinėjo 
ji: Nejudant skausmas, regis, tarsi ir nelabai kamavo, tik, pavirtęs 
maudimu, lyg vandenyje skandino kūną. Tačiau užtekdavo rikiui 
pamėginti pajudinti ranką ar koją, skausmas akimoju nuūždavo į tą 
vietą, o paskui iš ten puldavo visomis kryptimis. Uvis net užsimerk- 
davo nuo jo aštrumo, atrodė, tada skausmas greičiau atlėgdavo. 

Jam vaidenosi, taip amžinybę vargo, kitąsyk net brolį užmiršda- 
mas, bet vos skausmas aprimdavo, grįždavo rūpestis dėl užverstos 
angos. Pagaliau tolumoje vėl mirktelėjo šviesos zuikutis, paskui jų 
emė daugėti. Urvo sienomis lydima šešėlių šokio vėl ėmė šliaužti šviesa, 
kol galop lyg iš šulinio gilumos iškilo ir pati deglo liepsna. 

Uvis, pagaliau iš kitų šešėlių atskyręs Einių, įsitempė, net ant al- 
kūnių kilstelėjo, nebodamas vėl siūbtelėjusio skausmo. 

— Na? — iš tolo iškvėpė, bet liepsnos nušviestas Einiaus veidas 
nežadėjo nieko gero. 

Neapsiriko: 

— Kito išėjimo nėra, - jaunesnysis brolis sunkiai atsiduso, sėsda- 
masis greta vyresniojo. — Vienoje vietoje urvas dalijasi į dvi dalis. 
Vienas baigiasi aklina siena. Kitas — irgi, bet jos gale - vanduo. Čia 
tikrų tikriausias urvas. Kaip lapės. Tik ta visada turi pasidariusi kelis 
išėjimus, o čia vienut vienutėlis. 

Uvis jau nebepaisė brolio šnekos. O tas, regis, tik tam tebemalė 
liežuviu, kad girdėtų savo balsą ir trumpam užsimirštų. Vyresnysis 
brolis skubriai mintijo, ko griebtis, bet, regis, tebuvo vienintelė išei- 
tis: 

— Klausyk, — jis pertarė vis dar kažką aiškinusį Einių. — Kaip atro- 
do užgriuvusi landa? 

— Kaip tai „kaip '? - gūžtelėjo Einius. - Daug didelių akmenų. O 
kas už jų — vieni dievai žino. Gali būti, kad nuvirto visa uola. Tokios 
nepajudinsi. 

— Na, kaip ten yra, gali pasakyti tik pamatęs. 

— Ką nori pasakyti? 

— O ką daugiau — reikia mėginti atkasti landą. Arba... — Uvis 
niauriai nutilo. 

— Kas „arba“, — paklausė kažkuris iš jų besiklausiusių vyrų. 

— Arba mes čia užtrokšime, arba, jeigu oro ilgam užteks, padvėsi- 
me iš bado. 

— Nieko gero, — pritarė Einius ir truktelėjo nosimi. Dūmų kvapas 
dar jautėsi, bet jau nebekuteno gerklės. Vis tik kvėpuoti buvo ne- 
lengva, oras buvo persunktas kažkuo sunkiu ir slėgė krūtinę. 

— Gerai. Tu, Uvi, lauk čia mūsų, eisiu pasižiūrėti, — nusprendė 
Einius ir nuropojo angos pusėn, nusivesdamas Elmerą. 

Vyrai įsitempę stebėjo, kol jiedu apžiūrinėjo olą perkirtusią nuo- 
šliaužą. 

— Taip, — tarė grįžęs Einius. — Elmeras sako, kad bus nelengva, 
bet kitos išeities nėra. Reikia mėginti ardyti tą užgriūvą. Vietos ten 
nedaug. Dirbsime po du. Mėginsime išjudinti ir išimti mažesnius 
akmenis, taip, kad galėtų prašliaužti bent vienas žmogus. O kad iš 
viršaus nekristų didesni akmenys, lubas paremsime šakomis, kurias 
spėjome ištraukti iš laužo. 

Pirklio kalba skambėjo nelabai optimistiškai, bet kito kelio ne- 
buvo. Einius paskirstė, kas su kuo ir po ko dirbs. Uvį paliko gulėti ir 
šiam teko tramdyti savo nekantrumą pasižiūrėti, kaip atrodo užgriū- 
va ir kaip sekasi ją valyti. Jis tegalėjo klausytis akmenų bilsnojimo ir 
vyrų keiksmų. Taupydami orą, jie vertėsi su vienu deglu, bet stoko- 
jant vietos jo šviesos dirbusiems buvo per akis. Kas ten dėjosi, Ventės 
rikis patirdavo iš karts nuo karto prie jo prieidavusio Einiaus žodžių. 

Tačiau brolis nelabai turėjo kuo nudžiugint. Iš pradžių vyrams 
prie užvartos sunkiai sekėsi nutarti, nuo kurio akmens pradėti. Atro- 
dė, kurį tik judino, paskui tą grasino kristi kiti. Ir ne tik užversti 
atsilaisvinusią vietą, bet dar labiau padidinti užvartą. Vyrai bandė 
imti ir iš vieno, ir iš kito urvo krašto, kol pagaliau po keliolikos ne- 
sėkmingų mėginimų vienoje pusėje užtiko ant smulkesnių nuolaužų 
užvirtusį didesnį uolienos gabalą. Jie ėmė mėginti po juo raustis, nes 

apskaičiavo, kad jeigu išims, į atsivėrusį plyšį galės įlįsti žmogus ir 
toliau kastis. 

Ir neapsigavo — kai pagaliau išplėšė nužiūrėtą akmenį, atsiradu- 
sioje landoje vietos užteko tik vienam kasėjui ir darbas dar labiau 
pasunkėjo. Ypač kliudė vietos stoka. Mat lyg iš akmeninės sienos 
išlupus iš užvartos didesnį ar mažesnį uolienos gabalą, kasėjui tekda- 
vo ropoti atgal, velkant jį iš paskos, kad paskui perduotų laukian- 
čiam prie angos porininkui. 

Kaip reikalas rekdavo pavargti ir norint išjudinti eilinį akmenį. 
Kasantysis dirbdavo šviečiant deglui, kurį prie landos laikydavo po- 
rininkas, bet pats sau kūnu užstodavo jį. Tekdavo kliautis tai pro 
vieną, tai pro kitą šoną praslystančiais atšvaitais ir apgraibomis ieš- 
koti tarp suvirtusių uolienos nuolaužų plyšio peiliui įkišti. Tada, ju- 
dinant jį, stengtis taip jas išklibinti, kad pradžioje ir pirštai tilptų, o 
vėliau — ir visa plaštaka, kad galėtų apkabinęs ištraukti uolienos ga- 
balą iš jo vietos. Bet juo toliau, vienas kitą keisdami, skverbėsi vyrai, 
tuo vis ilgiau tekdavo sugaišti, kol ištraukdavo eilinę uolieną iš už- 
vartos krūvos. Be to, retai pasitaikydavo, kad į išimto luito atlaisvin- 
tą vietą nenukrisdavo naujas. Landa ilgėjo be galo lėtai, o vyrai grei- 
tai išsimušdavo iš jėgų ir vis dažniau jiems teko keistis. 

Tamsoje Uviui buvo sunku susigaudyu, kiek praėjo laiko. Jis tegalė- 
jo skaičiuoti besikeičiančius vyrus, kurie pavargę guldavo šalia jo atgauti 
jėgų. Tačiau veikiai susipainiojo ir metė, nes jį pradėjo lenkti miegas, vis 
lyg į šulinį nuslysdavo. Miego antpuoliai buvo trumpi ir neramūs, regis, 
tarsi į vandenį panirdavo ir vėl iškildavo įkvėpti oro, lyg skausmo iškel- 
tas. Tiesa, skausmas nei augo, nei slūgo, vis vienodai kamavo, ir Uvis 
apsiprato su juo, tačiau kaskart pabudus vis labiau skilo galva. 

— Pradeda stigti oro, — atsiliepė Einius, kai jam pasisakė. — Vyrai 
irgi skundžiasi ir greičiau pavargsta. Jie jaučiasi pavargę vos pradėję 
dirbti. 

— O kiek dar kasti? 

— Kad aš žinočiau, — apmaudžiai gūžtelėjo Einius. - Elmeras sa- 
ko, kad bet kuris akmuo gali būti paskutinis, o gali būti, kad užvarta 


tęsiasi iki pat urvo landos. 

— O kiek prasikasėte? — tardė Uvis, godžiai apžiūrinėdamas toli- 
mo deglo liepsnos šviesos atšvaituose brolio veidą. Jį storai dengė 
baltų dulkių sluoksnis, tik blizgėjo didelės, pavargusios akys. 

Uvį, žiūrint į brolį, labiausiai kamavo, kad pats negali niekuo 
prisidėti prie užvartos ardymo. 

Laikas ėjo, ir Uvis pradėjo jį matuoti pagal oro stoką. Jo prasme- 
gimai į nebūtį vis dažnėjo, o galvos perštėjimas ėmė lenkti kūną už- 
valdžiusį skausmą. Pasukęs į šoną galvą jis matydavo šalia tysančius 
vyrus. Jie gulėdavo užsimerkę (kas miegodavo, kas ne), krūtinės sun- 
kiai kilnodavosi. Kai ateidavo kurio nors eilė grįžti prie darbo, šis 
ropodavo prie užvartos lygiai taip pat sunkiai, kaip prieš tai buvo 
grįžęs, godžiai burna gaudydamas orą. 

Rikis vis ilgesniam laikui nugrimzdavo į nebūtį. Po nežinia kelin- 
to sugrįžimo jis išvydo šalia brolį ir iš šio džiaugsmingo veido supra- 
to, kad jiems, regis, pagaliau pasisekė. 

Ber ne, rikis džiaugėsi per anksti: 

— Dar ne visai, — atsiliepė Einius paklaustas, ar jau prasikasė. — 
Kol kas matosi tik siauras šviesos spindulys. Išėšmėme akmenį ir pasi- 
rodė. 

— Koks plyšys? — nerimo Uvis. 

— Va toks, — Einius parodė piršto galą ir Uvio džiaugsmas kiek 
atslūgo. 

— Nieko, svarbu, kad jau šviesą matome. Praplatinsime landą ir 
galėsime nešdintis, - Einius atsargiai patapšnojo brolį per petį ir nu- 
svyravo prie užvartos žiūrėti, kaip sekasi vyrams. 

Uvis, regis, nespėjo dorai pasidžiaugti naujiena, kai vėl pasinėrė į 
nebūtį. Atsigavęs vėl veikiai prarado sąmonę, o sąmoningos minutės 
darėsi vis trumpesnės. Dažniausiai, kai Einius, kone perpus sulinkęs 
po žemai pakibusiomis lubomis, atsvyruodavo prie jo, vyresnysis brolis 
arba snūduriuodavo, arba būdavo be sąmonės. Einius netikrindavo, 
įtikinėdavo save, kad miega, ir neliesdavo, nenorėdamas „žadinti“. 
Jis grįždavo prie darbo, nes rūpesčių turėjo per akis. 

Plyšys sulig pirštu ilgai nenorėjo platėti. Maža to, lyg tyčia pra- 
sidėjo smulkios nuolaužos. Išėmus vieną, krisdavo kitos. Porą kar- 

tų plyšys net buvo be pėdsakų prapuolęs. Vyrai nervindamiesi ieš- 
kodavo jo iš naujo, kol pagaliau vėl užtikdavo. Tačiau labiausiai 
kankino tai, kad plyšys nenorėjo platėti. Vis sulig pirštu ir pirštu, 
dūsavo Einius, eilinį sykį prasibrovęs iki jo ir, kaišiodamas pirštą, 
keiksnojo, kad daugiau nelenda. O jeigu plyšys ir praplatėdavo, jį 
vėl pasiglemždavo nuolaužų srovė nespėjus pasidžiaugti. Kitąsyk, 
praradę plyšį, vyrai ilgai nerimdavo. Sykį vienas net panikon puo- 
lė, iki kraujo rankas apsibrozdino, kol pagaliau suvokė, jog lauke 
naktis. 

Vis tik atėjo akimirka, kai plyšys pagaliau ėmė plėstis. Mat vy- 
rams vėl pasisekė pasikasti po didesne nuolauža. Jie jau draskė akme- 
nis nebesirūpindami per pirštus upeliais bliaukiančiu krauju. Prie 
landos laukusius jų porininkus nuolaužos pasiekdavo raudonos ir lip- 
nios nuo kraujo. Jie šaukdavo, kad dirbantysis pasisaugotų, bet tas 
lyg negirdėjo. Vis tikėdavo, kad jei ne po šios, tai po kitos išluptos 
uolienos nuolaužos pagaliau atsivers anga. 

Pagaliau — ir Einius, lūkuriavęs palei landą, kartu su atkeliavusia 
nuolauža išgirdo Trakio balsą, jog ši - paskutinė. Tačiau, jo nuosta- 
bai, iš landos atbulas išlindo ir pats žemaitis. 

— Ko dabar? — nusistebėjo, negi pavargo, jeigu akmuo paskutinis, 
tai reikėjo laukan lįsti, bet atsakymas lyg smūgis į veidą smogė: 

— Ten didžiulis akmuo. Tarpas tarp jo ir grindų toks, jog; tik gal- 
va, na, dar šiek tiek pečių telpa. 

— Leisk pasižiūrėti, - Einius pamojo visiems prie landos supuolu- 
siems vyrams pasitraukti ir nėrė į ją. 

Kasėjams teko kaip reikalas pasidarbuoti, ir landa buvo ilgoka. 
Joje, sugulę vienas už kito, būtų tilpę trys vyrai. Tačiau Einius, ne 
kartą buvęs landoje, galvojo ne apie tai, kokį darbą jie nuveikė. Jis 
pūkštė, stūmėsi alkūnėmis, nebodamas nusibrozdinimų į aštrius ak- 
menis ir orientuodamasis į šviesą priekyje. Negalėjo atsidžiaugti ja, 
kol pagaliau pasiekė landos galą, kuris prapuolė po Trakio minėta 
nuolauža. Pirklys pamėgino pralįsti ir įsitikino, kad žemaitis buvo 
teisus — laisvai tilpo tik galva. Pečiai iškart įsirėmė į uolos kraštus. 
Net ir nusimetus šarvinius marškinius nebūtų pralindę. 

— Teks mėginti platinu, — pasakė grįžęs prie landos laukusiems 
vyrams. — Bandykite peiliais, o jeigu ne — tai kalaviju. Kapoti vietos 
nėra. Kairę ranką apvyniokite skuduru ir kaip su ietimi smūgiuokite. 
Tik labai atsargiai, kad nesujudintumėte uolos, nes kai kris... — Ei- 
nius tik išraiškingai mostelėjo, nes visiems ir taip buvo aišku, kas po 
to būtų. — Kapokite po truputį. Nesiskubinkite. Jau verčiau čia dar 
pasikankinti, nei paskubėti ir amžiams likti. 

Vyrai pakluso, ir vėl pasigirdo metalo smūgiai į akmenį. Dirbu- 
sieji paisė Einiaus žodžių. Platindami plyšį, jie taikė į urvo sieną ar 
grindis, vildamiesi, kad taip mažiau rizikinga nei liesti užvirtusią uo- 
lieną. 

Darbas nėjo taip sparčiai, kaip visiems norėjosi. Nebuvo vietos 
užsimoti ir su jėga smogti. Be to, ir peiliai, ir kalavijai sparčiai šipo. 
Bet vis tik pagaliau keliautojai sulaukė akimirkos, kai Merkus, už- 
leisdamas landoje vietą kitam, išlindęs pasakė, kad jo pečiai jau tel- 
pa, bet dar stringa. 

— Puiku! - Einius taip nudžiugo, kad net stuktelėjo galvą į lubas, 
laimei, šalmas gelbėjo. — Palaukite, — jis paliepė kasėjams ir pats nėrė 
į landą. 

Merkus sakė teisybę — Einiaus pečiai lengvai praslydo, bet, pamė- 
ginęs brautis toliau, įstrigo. Jam teko šauktis pagalbos, kol kažkas, 
atšliaužęs iš paskos, griebė jį už kojų ir, kelis kartus timptelėjęs, paga- 
liau lyg ropę išrovė. 

— Gerai, — tarė jis, pagaliau ištrūkęs iš landos, prie jos susibūru- 
siems vyrams. — Siųsime Elmerą. Jis iš mūsų smulkiausias. Galės iš 
lauko plyšį kirviu platinti. Bus greičiau. 

Pradžioj jis paaiškino Trakiui, Merkui ir Dabriui, vėliau - Elme- 
rui ir Eriksonui vokiškai. Einius liepė vaikinukui išsirengti iki balti- 
nių ir lįsti pasiėmus kirvį. Jis pats norėjo sekti iš paskos, bet persigal- 
vojo. Pasiuntė Merkų, kad jis, Elmerui užstrigus, geriausiu atveju 
išstumtų vaikinuką laukan, o blogiausiu - įtrauktų atgal. 

Elmeras ir Merkus, išklausę Einių, vienas paskui kitą sulindo į 
landą, o kiti liko lauku, kaip baigsis jų žygis. 

— Pasisekė, pralindo, — nudžiugino Merkus grįžęs. 

— Neužstrigo? — nerimo Einius. 

— Buvo trumpam. Padus pakutenau, tai kaip skrido... — juokėsi 
Merkus, bet paskui surimtėjo. - Teko stumti. Cypė kaip peliūkštis. 
Kaip reikalas apsidraskė, bet gyvas. Girdite, jau darbuojasi, - Mer- 
kus mostelėjo į landą, iš kur vėl ėmė sklisti smūgių garsai. 

— Einu ir aš, padėsiu, - pasisiūlė Trakys ir, nelaukdamas, ką pasa- 
kys Einius, nėrė į landą. 

Kitiems teko laukti prie landos, nes Einius nieko daugiau į ją 
nebeleido. Mat, pajuto, kad ir Elmeras, ir Trakys darbuojasi nebela- 
bai paisydami atsargumo, nors pirklys ir šaukė jiems, kad pasisaugo- 
tų. Bet noras kuo greičiau ištrūkti buvo didesnis, tad Einius vis la- 
biau pergyveno, kad landą gali užgriūti. 

Pagaliau smūgiai nutilo, pasigirdo garsus bruzdesys, keiksmai, de- 
jonės ir — laimingas šauksmas: 

— Ei, žmonės! Aš pralindau! Pralindau! 

— Pralindo! Pralindo! — deglo šviesoje vyrai džiaugsmingai sužiu- 
ro vieni į kitus, dulkių storai padengtuose veiduose be akių visiems 
išsišiepus dar žybtelėjo ir dantys. 

— Greičiau lendam, - Merkus taukštelėjo Einiui per petį, bet šis, 
akimoju surimtėjęs, papurtė galvą: 

— Ne, neskubekime. Pirmiau nusirenkime šarvus. Trakys juk ne 
stambiausias iš mūsų, gal ne visiems užteks plyšio. 

— Užteks! — atsklido laimingas Trakio balsas, bet Einius nepasi- 
davė jo džiugesiui: 

— Renkitės, renkitės, — pakartojo vyrams. 

— Tai gal aš dar pamėginsiu praplatinti landą? — pasisiūlė Merkus. 

Einius trumpam suabejojo. Jis ketino iš pradžių pasirūpinti bro- 
liu, nes tas pats niekaip nebūtų pralindęs. Galvojo, kad vienas vyras 
jį trauks, o kitas — stums. Aišku, buvo šiurpu pagalvoti, kas bus, jeigu 
brolis įstrigs, bet kartu — ir kas bus, jeigu mėginant praplatinti landą 
ji vėl užgrius. 

— Gerai, — pagaliau ryžosi. — Bet tik atsargiai. 

Merkus be žodžių linktelėjo, nusiplėšė šarvus, čiupo kalaviją ir 
jau norėjo nerti į landą, bet Einius čiupo jį už peties: 

— Tik labai prašau — atsargiai. 

— Nesirūpink, - deglo atšvaituose vėl blykstelėjo Merkaus dantys. 
Išsivadavęs iš Einiaus jis kaip žaltys nėrė į landą. 

— Eli, ten, lauke, padekite! — po kelių akimirkų pasigirdo jo duslus 
balsas ir tuojau po to — dviejų kalavijų smūgiai. 

Einius jautė, jog Merkus ir, matyt, iš lauko jam talkinęs Trakys, 
negaili jėgų. Jis vis krūpčiojo, baimindamasis, kad jie persistengs ir 
visus juos vėl užvers. Gal jau galutinai. 

-— Atsargiau! — vis šūkčiojo, klūpėdamas prie landos, bet abu vy- 
rai, regis, jo negirdėjo. Jie smūgiavo ir smūgiavo (pirklys kone fiziš- 
kai kiekvieną jų kirtį jautė širdimi), kol pagaliau nurimo ir deglo 
šviesoje visą urvą uždengė atbulomis šliaužusio Merkaus kūnas. 

— Viskas, galime pamėginti, - sududeno, spjaudydamas dulkes iš 
burnos ir abiem rankomis purtydamas iš plaukų. 

Einius linktelėjo, ir jie abu sulinkę po žemomis olos lubomis nu- 
krypavo prie Uvio. Tas miegojo, sunkiai alsuodamas, o gal buvo pra- 
radęs sąmonę. 

— Uvi! Uvi, - Einius atsargiai pajudino brolį, kartu viduje gniauž- 
damas baimę. Lengviau atsikvėpė, kai tas sunkiai pravėrė akis. 

Atrodė, Uvis nesuprato, ką mato, bet Einius nebeturėjo kantry- 
bės rūpintis taip ar ne. 

— Klausyk, Uvi, mes tave išrengsime, aprišime virve ir ištrauksi- 
me laukan. Tu tik pakentėk, gerai? Pakentėk, - lyg vaiką guodė, sy- 
kiu su Merkumi pakėlęs brolį ir nutraukinėdamas nuo jo šarvinius 
marškinius, kartu stengdamasis negirdėti jo aimanų. Paskui jis priri- 
šo virvę Uviui po pažastimis ir, vis atsisukdamas, atbulas patraukė 
prie landos. Merkus jam įkandin lyg vaiką ant rankų atnešė Uvį ir 
abu atsargiai pagulde rikį prie pat landos. 

— Darysime taip: Dabris temps Uvį. Tu, Merkau, eisi jiems iš pas- 
kos ir, jeigu reikės, pastumsi jį, o Trakys su Elmeru iš kito galo temps 
virvę. Aišku? — išpyškino Einius, vyniodamasis aplink riešą virvę, ir 
įsmeigė akis į Dabrį. - Duok savo šarvinius marškinius ir ginklus. 

Kriviui padavus į marškinius susuktą kalaviją ir peilį, Einius 
nėrė į landą, viena ranka ssumdamas prieš save Dabrio turtą, kita 

tempdamas virvę. Jis sskmingai, neužkliuvęs už kraštų, prašliaužė 
po didžiąja nuolauža, kurios kitame gale jo sutūpę lauke Trakys ir 
Elmeras. 

— Laikykit! — mestelėjo jiems virvę, o paskui abiem rankomis iš- 
stūmė Dabrio daiktus. - Žiūrėkite — aš aprišau Uvį virve, Dabris jį 
trauks, Merkus — stums, o jūs čia jiems padekite, traukite virvę. Bet — 
atsargiai, po truputį. 

Pasakė ir vėl atbulas, nepamėginęs išlįsti ir apsisukti, leidosi atgal. 
Pasiekęs landos angą ir prie jos susirinkusius vyrus, atsargiai, kad 
kojomis neužgautų brolio, išsigavo iš landos. Tada, atsigulęs ant nu- 
garos, gelbėdamas sau alkūnėmis, į ją įšliaužė Dabris. Jis šiek tiek 
pasistūmė, taikydamas, kad kojos dar liktų lauke, paskui luktelėjo, 
kol Einius su Merkumi paguldė tarp jų Uvį. Sulaukęs krivis išsilenkė 
kiek įstengė, kaire ranka sugriebė rikį už baltinių ties petimi ir, pavir- 
tęs ant dešinio šono, ėmė pūkšdamas šliaužti gilyn, pasiremdamas 
dešine ranka. Kai landoje prapuolė Uvio kojos, į ją nėrė ir Merkus. 
Jis vis atsargiai pastumdavo rikio kojas, o Trakys ir Elmeras kitoje 
užvartos pusėje traukė į save virvę. Dabriui vis teko šūkčiou, kad 
luktertų jai užstrigus tarp jo ir landos kraštų. 

Judėti buvo labai sunku. Landa vinguriavo, Dabriui teko šliaužti 
beveik nemačiomis. Kūnas nuolat kliuvo už aštrių atbrailų, galva vis 
daužėsi į lubas, nuo kurių į akis Byrėjo ir byrėjo smulkios, bet aštrios 
uolos dulkės. Dabris be perstojo spjatidėsi ir spjaudėsi, ir vis turėda- 
vo rasti akimirką brūkštelti atžagariu delnu per nuo dulkių tiesiog 
degusias akis, nors tai ir gaišino. : ? 

Atrodė, landai nebus galo, bet pagaliau Dabris pajuto, kaip kaž- 
kas jį sugriebė už pečių ir ėmė tempti laukan. Vos spėjo iš paskuti- 
niųjų įsikirsti į Uvio baltinius ir nepaleisti rikio, velkamas iš landos. 
Jis dar sėdėjo, gaudydamas kvapą, o Trakys su Elmeru jau skubinosi 
nešti į nieką nereaguojantį Uvį atokiau-nuo landos. 

Kol jie apsisuko, pasirodė ir Merkūs, stumdamas prieš save rūbus 
ir ginklus. Iš pradžių išniro jo galva: vėliau - ir pečiai. Golindas tarsi 
žaltys rangėsi. Tačiau tą akimirką, kai jau atrodė, kad jam pavyks, 
kai Merkus laukan prakišta kaire ranka ieškojo, kaip patogiau atsi- 

remti, galutinai timptelti priekin kūną ir išlaisvinti jo viršutinę, pla- 
čiausią dalį, jis įstrigo. 

— Rūpuže tu žalioji! - spjaudėsi stipruolis ir, garsiai iškvepdamas, 
vis plėšėsi laukan, bet tuščiai. — Vyručiai, aš, atrodo, vis labiau strin- 
gu. Ten kažkoks gabalas kaip peilis man šoną pjauna. Aš gal atgal 
pamėginsiu, — ir jis jau bande, bet Trakys subruzdo: 

— Ne, nejudėk! — jis kurį laiką, prigludęs prie landos, klausėsi, o 
paskui čiupo Merkų už rankos ir sukomandavo. — Iškvėpk kiek tik 
gali ir nekvėpuok, ir stumkis. O mes - trauksim, nes kitaip bus blo- 
gai. Atrodo, tuoj vėl grius. Dabri, traukiam! Viens, du, trys! - žemai- 
tis riktelėjo Dabriui, o Elmerui ženklu parodė, kad čiuptų Merkų. 

Tiedu, kiek galėjo ir rado vietos, įsikibo į Merkaus ranką ar pe- 
čius ir vienu sykiu timptelėjo. Merkus suvaitojo iš skausmo, bet jo 
niekas nepaisė — stipruolio kūnas pajudėjo. 

— Traukiam! Traukiam! Traukiam! — nerimo T'rakys, viena ranka 
vilkdamas Merkų. Šis aimanavo, bet pro jo aimanas vis aiškiau gir- 
dėjosi grėsmingas dundesys, ir Trakys, čiupęs už baltinių skverno, 
atplėšė nuo golindo Dabrį. - Bėk! Čiupki Uvį ir - laukan! Supranti — 
laukan! 

Žemaitis kone į veidą kriviui šaukė, spjaudydamas dulkes. Ta- 
čiau prireike kelių brangių akimirkų, kol Dabris susivokė, ko iš jo 
norima, ir be žodžių puolė prie rikio. Laimė, lubos arčiau olos angos 
buvo aukštesnės, ir krivis, griebęs Uvį, spėjo kelis žingsnius jį ųstelti 
angos pusėn. Merkaus tik viena koja iki kelio buvo likusi landoje, kai 
dundesys jos gilumoje virto smūgiu. Trakiui ir Elmerui į veidus skau- 
džiai smogė dulkių kamuolys. Jie krito ant žemės. 

Dabris, pamatęs jo pusėn atūžiant visą olą pasiglemžusį baltą de- 
besį, viduje susigūžė, laukdamas, kada į kūną trenks akmenų krūva. 
Ber laikas bėgo, griūties sukeltas triukšmas rimo ir girdėjosi tik Mer- 
kaus aimana bei keiksmai. Dabris prasimerkė ir lėtai skystančiame 
baltame dulkių debesyje pamatė sėdinčio Merkaus figūrą. Šalia jo 
nuo žemės kėlėsi Trakys ir Elmeras. Dabris, paguldęs ant žemės vis 
dar už pažastų laikytą Uvio kūną, jau norėjo bėgti prie jų, bet jį sulai- 


kė Trakys: 

— Stok! Atgal! — sumojavo išsigandęs, kad griūtis gali pasikartoti 
ir juos visus galutinai pasiglemžti. - Nešk Uvį laukan. Nešk, — pa- 
kartojo ir, kai pamatė, kad krivis pakluso, atsisuko į Merkų. 

Šis vis mėgino ištraukti koją, bet tuščiai. Trakys pamojo ranka, 
mėgindamas išsklaidyti besileidžiančias dulkes, kad geriau įžiūrėtų, 
kas nutiko. Merkaus koją dengė nemenka uolos nuolauža, o iš vir- 
šaus spaudė krūva mažesnių. Būtų tekę sugaišti nemažai laiko mėgi- 
nant jas nurinkti, jeigu būtų norėję mėginti kilstelti didžiąją. Be to, 
niekas negalėjo garantuoti, kad nuėmus ją, į atsilaisvinusią vietą ne- 
nusiris kitos, o gal sukels ir naują griūtų. 

— Palik, - Trakys mostelėjo Elmerui, kuris jau tiesė ranką prie 
akmenų, ir ėmė aiškinti, kartu mėgindamas parodyti ženklais. — Kiš- 
kim po akmeniu kalavijus, šalia Merkaus kojos. Kišam - kiek tik lįs, 
kad tik giliau, o tada vienu metu - keliam, va taip — opa. O tu, Mer- 
kau, trauk koją. Ber tik visi kartu. Na, greičiau! 

Greičiau! Bet lengva pasakyti - greičiau, kai niekaip negali rasti 
tinkamo plyšio kalavijui, kad tas kiek galima giliau lįstų. Bandė ir 
bandė, kol galop Trakys nusprendė, kad geriau neras, nors jo kalavi- 
jas tilpo iki pusės, o Elmero — tik gerą trečdalį. 

Tačiau rinktis nebuvo iš ko. Trakiui vis vaidenosi griausmingas 
dundesys olos gilumoje. 

— Gerai, — šaukė jis, abiem rankomis suėmęs kalaviją. - Kartu: 
vienas, du, trys — op! 

— Op! - šaukė ir su Elmeru įsirėžęs laužė aukštyn kalavijųs, o Mer- 
kus, įsirėmęs delnais į žemę, stenėdamas plėšė koją. 

— Op! Op! - kvepė Trakys, šiaip ne taip dulkių nukamuotomis ir 
nuo kaktos besiritančių prakaito lašų užlieromis akimis įžiūrėjęs, kad 
luitas lyg ir pajudėjo, plyšys lyg ir ėmė žiotis, bet jau labai ir labai 
nenoriai. Giliausiai įlindusio kalavijo geležtis vis grėsmingiau aima- 
navo ir Trakys skubino: - Op! Op! Dar truputį, op! Dar! 

Dar! - ir geležts nebeatlaike, triokštelėjo. Trakys, metęs kalaviją, 
jau bandė rankomis pagauti luitą, kad tik neleistų plyšiui prapulti, 
bet tuo metu Merkus iš paskutiniųjų, sukaupęs visas jėgas, timptelė- 
jo koją. Pasijutęs laisvas, jis skubiai nusirito į šoną, nesirūpindamas, 

kad pakeliui pertrenkė Dabrį, o luitas krisdamas prispaudė ir Elmero 
kalaviją. 

— Pavyko, — Dabris dar tysodamas ant žemės išgirdo Merkaus 
klyksmą ir, apsivertęs keturpėsčia, skubiai apsižvalgė: nuo užvartos 
byrėjo akmenys, o Elmeras nesekmingai tąsė kalaviją, bandydamas jį 
ištraukti. 

— Palik! — skeršiaij Trakys, neatplėšdamas akių nuo vis besiri- 
tančių akmenų. Jam vaidenosi, kad jų vis daugiau ir daugiau, ir tuoj 
prasidės nauja griūtis. — Sprunkam! Visi! Laukan! Visi laukan! — jis 
stumtelėjo išėjimo pusėn Merkų, kuris dar mėgino apžiūrėti savo iš- 
laisvintą koją. Jis nė nebandė atsistoti ir, kad tik greičiau, ropomis 
pasileido prie išėjimo. 

Pirmas, perpus sulinkęs, laukan išskrido Elmeras. Paskui, prie par 
išėjimo paguldęs Uvį, išlindo Dabris. Jis tuoj, apsisukęs, čiupo rikį 
už pečių ir ėmė traukti jį laukan. Trakys gelbėjo iš vidaus ir išsigavo 
iš olos laikydamas Uvį už kojų. Paskutinis, šlubčiodamas, išvirto Mer- 
kus ir kaip pakirstas krito ant žolės. 

— Žolyyyrė, - jis vėl kaip Gotlande kone uždainavo, pamiršęs su- 
žalotą koją ir ūmai užkūkčiojęs vėl ėmė delnu braukti linkstančią 
žolę, nebodamas į ją lyg karoliukai pabirusių ašarų. 

— Žolyyytė, - kartojo tebebraukdamas ir pagaliau kita ranka brūkš- 
telėjo per akis, taikydamas į ašaras. Jos, riedėdamos pet storai EEK 
jusios veidą, paversdamos jį baisoka kauke, tik tas niekam nerūpėjo. 

— Saulyyytė, - lyg nuo Merkaus užsikrėtęs Trakys virto ant nuga- 
ros ir įrėmė akis į dangų, kur iš lėto plaukė reti, lyg avinėliai purūs 
balti debesėliai, iš tolo aplenkdami saulę. 

— Saulytė! — pakartojo, visa krūtine kvėpdamas orą. Jis ūmai pra- 
trūko kvatot, bet juokas kartas nuo karto virsdavo skausmingu ko- 
suliu, kada, atsistojęs keturpėsčias, krenkštė ir spjaudė su dulkėmis 
susimaišiusias seiles, bet, vos atsigavęs, vėl imdavo juoktis. 

— Kas tau pasidarė? — susirūpino prie jo priropojęs Dabris. 

— Mums pasisekė, žvėriškai pasisekė, — vis dar kvatodamas arsilie- 
pė Trakys ir tuoj lyg paspringo, susidūręs su krivio žvilgsniu. 

— Merkau, a, Merkau, — pavirtęs šonu į vis dar žolę glosčiusio 
golindo pusę pašaukė Trakys. - Uvis, Merkau. 

— Ką - Uvis? — Merkus nesuprasdamas pakėlė besišypsantį veidą. 
Ūmai šypsena išnyko, jam akimis užkliudžius olos angą. Jis pamėgi- 
no atsistoti, bet tuoj suklupo, skaudžiai primynęs sužalotą koją, ir 
keiksnodamasis nuropojo prie olos, kur gulėjo Uvis. 

Trakys, Dabris ir Elmeras nusekė iš paskos. Uvis jau buvo atsi- 
merkęs ir žvelgė į dangų, o kai tą užstojo ant kelių prie jo suklupęs 
Merkus, paklausė: 

— Mes lauke? - ir Merkui linktelėjus toliau rūpinosi. — Kur Ei- 
nius? 

— Einius?.. — nutęse Merkus, dairydamasis į juos apstojusius ben- 
drakeleivius, bet neturėjo kur dėtis. — Urvas vėl užvirto, ir Einius su 
Eriksonu liko anoje pusėje. 

— Jie gyvi? 

— Nežinome. 

— Tai ko jūs laukiate?! Reikia juos atkasti! 

— Kad... — vel nutęsė Merkus, prisimindamas griūtį. 

— Palauk, aš dar pažiūrėsiu, — pertarė jį Trakys ir nėrė į olą. 

Žiūrint nuo angos, matėsi kelią į olos gilumą užvėrusi siena. Iš 
tolo ji atrodė arčiau, nei kad buvo jų prasikastos landos pabaiga, bet 
nė vienas to nepasakė, kol negrįžo Trakys. 

— Blogai, — iškvėpė jis. - Užgriuvo toliau negu pirmą kartą. Nu- 
krito toks lubų gabalas, kad nei pajudinsi, nei po juo pasikasi. 

— Netikiu! — įsikarščiavo Uvis ir dejuodamas apsivertė ant pilvo. 
— Aš pats pasižiūrėsiu. 

Jam nepavyko atsistoti keturpėsčiam, tad ėme šliaužti į olą. Mer- 
kus nebandė jo sulaikyti - mostelėjo Trakiui ir Dabriui, kad padėtų 
rikiui, o pats su Elmeru nuseke iš paskos. Įveikę kelis angą ir užvartos 
vietą skyrusius žingsnius, jie įsitikino, kad Trakys sakė tiesą. 

Ilgiausiai nenorėjo pasiduoti Uvis. Jis vis rankomis braukė įgriu- 
vusios uolienos kraštus, kol galop krito ant nugaros ir tyliai paprašė: 

— Neškite mane laukan. 

Kai vyrai paguldė jį ant žolės palei angą, Uvis, kurį laiką stiklinė- 
mis akimis žvelgęs į dangų, ūmai, netikėtai šalia stovėjusiems vy- 
rams, sudejavęs atsisėdo. Jis atsirėmė rankomis į žemę ir vėl eme klau- 
sinėti Merkų: 

— Žiūrėjote — tų užpuolikų nesimato? 

— Specialiai nesidairėme, bet, atrodo, nesimato. 

— O Strangulio? 

— Irgi ne. Matyt, jie visi nusprendė, kad mes nebegyvi, ir patrau- 
kė savo keliais. 

— Reikia ir mums keliauti, - atsiduso Uvis ir nužvelgė vyrus. Visų 
baltuose veiduose tesimatė žibančios akys. Kūnai buvo pabalę nuo 
dulkių, kai kurių margino raudoni kraujo lopai. Kraujo vaizdas pa- 
dėjo Uviui susikaupti: 

— Viskas, vyrai, imkite savo ginklus ir eime prie upelio. Ten prau- 
siamės, tvarkomės žaizdas, o tada matysime, ką toliau darysime. Grei- 
čiau! — jis pamojo vyrams, kad tie padėtų jam atsistoti. 

Trakys ir Dabris pakėlė jį už pažastų ir nuvedė prie upelio. Mer- 
kus pradžioje bandė pats judėti, bet neįstengė remtis griūties sužalo- 
ta koja. Tada Elmeris nėrė jam po pažastimi ir golindas, apsikabinęs 
jį, nušokavo ant vienos kojos takeliu žemyn, kur girdėjosi per akme- 
nis šokčiojantis upelis. 

Juo arčiau juto upelį, tuo žingsniai darėsi spartesni, nes dar ka- 
mavo ir troškulys. Tačiau prie vandens trukdė prieiti akmenys. Vy- 
rams teko slinkti pakrante, kol pasiekė vietą, kur upė krito iš akme- 
ninės sienos ir buvo susidaręs nedidelis ežeriukas. Trakys su Dabriu 
įbridę paguldė seklumoje Uvį, o patys šlumštelėjo šalia į vandenį. 
Merkus su Elmeru pasekė jų pavyzdžiu. Visi iš pradžių, nebodami 
geliančio vandens šaltumo, gėrė, kiek valiojo, o kai jau nebetilpo, 
nusiplėšę rūbus puolė praustis, atgaivindami kaip obuolius sudaužy- 
tus kūnus. 

Vanduo padėjo ir Uviui. Atsigėręs jis atsisėdo vandenyje ir iš pra- 
džių ilgai bei kruopščiai prausėsi veidą, po to, kiek įstengdamas ir 


pasiekdamas, ėmė nagais gremžtis kūną. 

Vyrai kaip žąsys turškėsi vandenyje, kol jų oda ėmė šiurpti, o jie 
patys — kalenti dantimis. Tada vienas po kito išbrido į krantą ir užsi- 
ėmė žaizdomis. Laimei, labai rimtų nebuvo, daugiausia tik nubroz- 
dinimai ir sumušimai. Uvio kūnas po prausimosi ne tik kad neatga- 
vo baltumo, bet vis labiau darėsi tamsiai mėlynas, virsdamas viena 
didele mėlyne. Nepasisekė ir Merkui. Ypač jo šonui, kuris buvo įstri- 
gęs besibraunant landa. Kriviui Dabriui apžiūrėjus jo koją, ji pasiro- 
dė nelūžusi, tik stipriai sutrenkta. Merkus, kriviui padedant, ėmėsi 
tvarkyti savo žaizdas. Umai, pakėlęs galvą, jis išblyško tarsi pamatęs 
vaiduoklį ir ištiesė ranką upelio pusėn: 

— Ž-žiūrė-ėkit! — šiaip ne taip išsunkė, ir visi, išsigandę, kad grįžo 
užpuolikai, griebė ginklus ir sužiuro, kur rodė golindas... 

Kai urvas užvirto antrą sykį, Einius buvo įkišęs galvą į landą ir, atkišęs 
į priekį deglą, bandė įžiūrėti, kaip sekasi Merkui. Jis girdėjo tolimą 
dundesį, bet, susirūpinęs dėl golindo, praleido pro ausis. Nenuostabu, 
Jog apstulbo, kai iki tol prie landos klūpojęs Eriksonas griebė jį už kojų 
ir taip timptelėjo, jog pirklys kaip maišas krito, veidu tėkšdamasis į 
akmenis. Net žvaigždės iš akių pabiro. Ir joms vis nebuvo galo, nes kol 
Eriksonas kiek išgalėdamas greičiau vilko jį laukan, Einiaus galva vis 
daužėsi ir daužėsi į akmenis. Užmušiu, spėjo pagalvoti, kai į galvą skau- 
džiai, lyg tūkstančiai smulkių strėlyčių, smogė griūties sukeltas dulkių 
debesis, ir Einius prapuolė griaudėjančioje tamsoje. 

Iš pradžių jis manė, jog prarado sąmonę, bet vėliau, tylant griū- 
ties garsams, išgirdo kimų Eriksono kosulį. Jis ir pats pajuto, kaip 
skausmingas kosulys drasko krūtinę, varydamas laukan tarp dantų 
grikšinų žvirgždą. Tačiau kai praplešė akis, nieko, be tamsos, nepa- 
matė. Jis tik pajuto, jog tebeguli ant pilvo ir po skruostu iš kažkur 
atsirado lipni bala. Iš kur čia vanduo, nusistebėjo, bet kai gerai ap- 
čiupinėjo pirštais, suprato, jog kraujas. Einius atsisėdo, stenėdamas 
iš skausmo ir, atsargiai prisilietęs, suvokė, jog jo veidas kaip reikalas 
nubrozdintas. 


Jis taip ir sėdėjo, vis riečiamas skausmingo kosulio ir, spausdamas 
prie sužaloto veido ranką, juto tarp pirštų tekantį kraują. Atrodė, 
upeliais bliaukė. Pirklys suko galvą, ką su juo daryti, kai į akis smogė 
šviesa. Einius instinktyviai timptelėjo aukštyn ranką ir prisidengė 
akis. Kai susitvardęs nuleido ją, išvydo Eriksono rankoje deglą ir su- 
prato, kokius neseniai- girdėjo akmens smūgius į akmenį: žuvėdas 
stengėsi įžiebti ugnį. Matyt, jis darbavosi nugara nusisukęs į Žybar- 
taitį ir atsigręžė tik jau uždegęs deglą. Atrodė, kad jam pirklys visai 
nerūpėjo, nes kai tas nuleido ranką, Eriksonas buvo palinkęs prie 
landos ir apžiūrinėjo ją deglo šviesoje. 

Einius irgi priropojo prie landos ir sustingo — šokčiojančioje deg- 
lo šviesoje aiškiai matėsi, jog iš landos tebuvo likęs sprindis. Toliau 
ją buvo pasiglemžęs didelis uolos luitas. Eriksonas skubiai nubraukė 
palei jo kraštus suvirtusį gurgždą, bet kiek stengėsi, nė menkiausio 
plyšelio nerado, kad galėtų įkišti bent jau peilio smaigalį. Vis dar 
nenorėdamas patikėti tuo, ką mato, Einius, pasilenkęs, puolė pats 
pirštais braukti palei luito kraštus. 

— Nieko nebus. Lubos užgriuvo, — išgirdo šalia duslų Eriksono 
balsą. 

— Nieko? - nepatikliai atsisuko, nors jau puikiai žinojo atsakymą. 

Eriksonas nesivargino atsiliepti. Jis tik papurtė galvą ir atsisėdo, 
atsirėmęs į urvo sieną. Einius irgi klestelėjo prieš jį. 

— O iš kitos pusės bus galima atkasti? 

— Ne, nemanau, — Eriksonas vėl papurte galvą. - Man atrodo, 
kad kai antrą kartą krito, tai nukrito geras lubų gabalas. Anoje pusėje 
gal dar ir dalį olos užvertė. Bent jau taip iš garso atrodo. 

Einius paskutinę akimirką spėjo prikąsti liežuvį ir nepaklausė, kaip, 
Eriksono galva, ar vyrai spėjo iš olos išnešti Uvį. Kai landa įgriuvo 
pirmą sykį, Einius buvo iki pusės į ją įlindęs ir nuo plyšio dar girdėjo 
Merkaus bei Trakio balsus. Jis nežinojo, ar viską gerai suprato, bet 
lyg tai Trakys kažkam šaukė išnešti laukan Uvį prieš pat antrą griūų. 
Iš paskutiniųjų įtikinėjo save, kad tas kažkas — greičiausiai Dabris, 
nes, kaip suprato, Trakys su Elmeru gelbėjo Merkų - suspėjo. 

Tik tai ir guodė. Ir nieko daugiau jis negalėjo padaryti, tik viena. 

— Atleisk, — tarė, pakėlęs akis į Eriksoną. 

— Už ką? — nustebo tas. 

— Kad ištempėme tave iš namų. Į čia, - mostelėjo į olos tamsą ir 
pridėjo. - Į mirtį. 

— Niekur tu manęs netempei. Nebūčiau panorėjęs, nieko man 
nebūtumėte padarę, - gūžtelėjo pečiais Eriksonas. 

— Vis viena — atleisk, - atkakliai pakartojo Einius ir užsimerkė. 

Jis nenutuokė, kiek taip sėdėjo, atsirėmęs į šaltus urvo akmenis. 
Užsimerkęs ir nebesirūpindamas kraujuotu veidu, nors ir jautė, kaip 
kraujas teka skruostais ir, paskutinį kartą sukutenęs, krinta žemyn 
ant jo baltinių, ant krūtinės, kur iš lėto sklido šilta drėgmė. Nuo tos 
šilumos jis aiškiau, pirmąsyk nuo to laiko, kai užpuolikai uždegė olą, 
juto, kaip joje šalta. Prieš akis be jokios tvarkos šokčiojo veidai ir 
vaizdai, motina, Ventės pilis, tėvas, namai Vilniuje, Uvis, Daubaras, 
pirmoji kelionė su geru draugu tapusiu pirkliu Anapu ben Erachu, 
seserys. Jie vis keitė vienas kitą, kažką sakė, bet Einius niekaip nega- 
lėjo suprasti. Kažkas kliudė susikaupti — gal šaltis, gal ta plitusi drėg- 
na dėme ant krūtinės ar kažkas kitas. Reikėjo išsivaduoti, nebebuvo 
prasmės laukti ir kankintis. Ir ką tai duos - be maisto ir vandens jie 
dar galėjo ištempti, kol baigsis oras, bet kam? 

Kam? — Einius mintyse gūžtelėjo, neatsimerkdamas dešine ranka 
pagraibė toje pusėje, kur, kiek atminė, buvo sudėti jo daiktai ir, už- 
čiuopęs peilį, prisitraukė jį. Tada atsimerke, kaire ranka suėmė makš- 
tis, dešine — kotą ir, ištraukęs peilį, kelias akimirkas apžiūrinėjo aš- 
menis, tarsi pirmąsyk matydamas. Metalu šokčiojo šviesos zuikučiai 
nuo deglo, kurį tebelaikė Eriksonas ir žilpino Einių. Jis nevalingai 
prisimerkė ir, stipriau suspaudęs makštis, ašmenimis timptelėjo aukš- 
tyn kairę rankovę. Po to atsuko vidinę rankos pusę į šviesą ir, pake- 
liui skusdamas gyvaplaukius, vis braukė pašiurpusią odą peiliu, rink- 
damasis pjūviui vietą. 

— Palauk, - jis krūptelėjo, išgirdęs Eriksono balsą. Ašmenys, skau- 


džiai įsirėžusios į odą, sustingo. — Neskubėk. 

— O kodėl? Jeigu jau lemta mirti, tai nėra ko tempti, — ir pirklys 
balsu pakartojo, ką pats buvo sau nutaręs. 

— Mirti visada suspėsime, nėra kur skubėti, - atrėmė Eriksonas. — 
Sakai — be vandens. O juk kai su Elmeriu ieškojote kito išėjimo, 
sakei, radote kažkokį vandenį. Kas ten buvo — bala? 

— Ne, labiau panašu į upę po žeme. Ten vanduo tekėjo iš vienos 
sienos ir prapuldavo kitoje. Tik ten nėra kur įlįsti, visur tik vanduo. 

— Taip tekėjo? — Eriksonas mostelėjo ranka iš viršaus žemyn. Kai 
Einius linktelėjo, subruzdo. - Vesk. Greičiau. Susirenkame daiktus 
ir eime. 

— O kodėl? - nesuprato tokios skubos Žybartaitis, bet Eriksonas 
nebuvo nusiteikęs aiškinti: 

— Vesk, — kartojo. — Vietoj pasakysiu. 

"Einius vėl gūžtelėjo pečiais, bet įkišo peilį atgal į makštis. Tada 
nuropojo prie savo daiktų, susiglobęs atsistojo ir prispaudė juos prie 
krūtinės. Mintyse atrinkdamas kelią, jis pasisuko eiti, bet tuojau pat 
sustingo, pamatęs, kad Eriksonui atsidūrus už jo nugaros, deglas be- 
veik neatidengė jam kelio. 

— Duokš, - Eriksonas, supratęs, ko pirklys gaišta, išplėšė iš jo ran- 
kų daiktus ir įbruko deglą. - Eik, - paliepė ir stumtelėjo. 

Einius iš netikėtumo vos nesuklupo, bet išsilaikė. Laisva ranka jis 
atsirėmė į sieną ir nukrypavo ola, atkišęs į priekį deglą. Jie, regis, 
amžinybę keliavo. Urvas vis vinguriavo ir, kaip pagaliau suvokė Ei- 
nius, ties atšakos, kuri, kiek atminė, vedė prie vandens, posūkiu kilo 
aukštyn. Tai apsunkino jų kelią. Žybartaitis net ėmė dusti, kol jie 
pagaliau pasiekė vietą, kur ola praplatėjo ir jos gilumoje silpnai blyks- 
telėjo vanduo. 

— Atėjome, — Einius deglu mostelėjo jo pusėn ir pasitraukė, pra- 
leisdamas Eriksoną. 

Žuvėdas, metęs pirkliui po kojomis neštus jo ir savo daiktus, čiu- 
po iš jo rankų deglą ir godžiai pasileido prie vandens. Einius liko 
stovėti kur stovėjęs. Jis akimis sekė, kaip Eriksonas, kurį laiką patu- 
pėjęs prie vandens, iš pradžių puolė prie sienos, iš kurios krito van- 
duo, o vėliau prie kitos, kur tas gurgėdamas slėpėsi. Cia Eriksonas 

užsibuvo — tai vėl tupėjo prie vandens, pasilenkęs prie pat jo pavir- 
šiaus, tai atsistojęs apžiūrinėjo plyšį, kur krito vanduo. Vieną akimir- 
ką, kai Eriksonas stengėsi pasiekti tolimąjį plyšio kraštą, Einiui pasi- 
vaideno, kad žuvėdas, neapskaičiavęs, tuoj praras pusiausvyrą ir tėk- 
šis į vandenį, bet Eriksonas išsilaikė ir grįžo prie jo. 

— Renkis baltinius, — paliepė. 

Einius nesuprasdamas išpūtė akis: 

— Kodel? 

— Tu sakei tiesą — čia upė. 

— Kokia dar upė? 

— Ta pati, kurią matėme kasykloje ir prie kurios nakvojome apa- 
čioje. Ji teka iš kalnų žemyn ir vietomis prapuola po žeme, teka olo- 
mis, o paskui vel išlenda į viršų. 

— O tai kas iš to? 

— Kas? — perklause Eriksonas ir ūmai tėškė sau delnu į kaktą. — 
Visai pamiršau: tu moki plaukti? 

— Moku. 

— Ir po vandeniu mokėsi? 

— Ir po... — pradėjo Einius ir ūmai užsikirto, supratęs, kur lenkia 
žuvėdas. 

— Baik, — papurtė galvą, įsmeigęs akis į vandens spindesį. - Ne- 
aišku, kiek toli iki tos vietos, kur upė pasiekia paviršių. Mes galime 
nuskęsti. 

— Galime, — ramiai sutiko Eriksonas. — Bet jeigu persipjausi ve- 
nas, tai turėsi mažiau šansų likti gyvas arba jeigu lauksi sėdėdamas, 
kol uždusime. 

Einius kurį laiką apstulbęs žiūrėjo į žuvėdą, kol galop šyptelėjo: 

— Na, tu ir juokauji... Tai kaip plauksime? 

— Paprastai. Renkis baltinius, maukis batus, juos su ginklais ir 
šarviniais marškiniais suvyniok į baltinius. Kai pasinersime, ryšulys 
temps tave žemyn ir srovė taip pat neš žemyn. Tada vairuok kojomis 
ir stenkis galva nestuktelti į lubas, nes gali prarasti sąmonę, o tada jau 
tikrai viskas. O jeigu pajusi, kad ryšulys trukdo plaukti, mesk jį. Leisk, 
kad tave srovė neštų, o kai pamatysi šviesą, plauk į ją. 

— Aišku, — Einius, daugiau nebesiaiškindamas, ėmė plėšti nuo 
savęs baltinius. 

Ginklus ir šarvuotus marškinius jis įkišo į jų vidų. Tada stipriai 
suveržė rankovėmis, taikydamas, kad po mazgu dar galėtų įkišti 
kairę ranką, o dešine ketino irtis arba, prireikus, prilaikyti ryšulį. 
Kai Einius atsistojo, Eriksonas, susitvarkęs su savuoju ryšuliu, jau 
laukė. 

— Gerai, — tarė jis. — Tu plauksi pirmas, aš — tau iš paskos ir, jeigu 
kas, padėsiu. Lipk, susirask dugną, tada giliai giliai įkvėpk ir nerk, o 
po vandeniu taupyk orą, taip iš lengvo iškvėpk, kad jo kuo ilgiau 
užtektų. 

— Baisi kupeta — žinau! — susierzino Einius, vis kovodamas su 
baime: ne juokas, teks kaip į šulinį nerti, nežinant, kur dugnas. 

— Nieko tokio, geriau atsiminsi, — nusijuokė Eriksonas ir ištiesė 
ranką. — Laikykis, kol pasieksi dugną. 

Einius, paskutinę akimirką spėjęs užgniaužti kvailą norą atstumti 
žuvėdo ranką, dešine ranka čiupo ją. Kairę su ryšuliu padėjo ant že- 
mės ir, atbulas, taikydamas atsistoti arčiau angos, į kurią garmėjo 
upė, pradžioj nuleido vieną, o paskui ir kitą koją. Bet nei viena, nei 
kita vis niekaip nerado dugno. Jis jau buvo bepasiduodąs išgąsčiui — 
kas bus, jeigu nepasieks, teks nerti atsistūmus nuo krašto. Ar spės 
apsisukti, kol vanduo nenuneš po žeme, bet kai vanduo jau siekė 
pažastis, pagaliau užtiko dugną. Einius apčiuopomis susirado vietas, 
kur galėjo taip pastatyti kojas, kad atlaikytų srovės spaudimą, tada 
abiem rankomis įsirėmė virš angos ir pakėlė galvą į Eriksoną. Bet to 
nebuvo ant kranto - jau lipo į vandenį. 

Žuvėdas apsisuko greičiau negu pirklys — kelios akimirkos ir jau 
stovėjo už jo bei, išnaudodamas savo aukštesnį ūgį, persisvėręs per 
Einių rankomis irgi rėmėsi į sieną virš angos. 

— Na, ką? — padrąsindamas šyptelėjo Žybartaičiui. - Kaip sakiau 
— įkvėpk ir nerk. Pasimatysime kasykloje. 

Einius irgi per jėgą šyptelėjo, linktelėjo, po to atsisuko į angą. Vis 
dar atsirėmęs rankomis į sieną jis pasilenkė, kiek tik galėjo, prie van- 
dens, trumpam pasukęs į šoną galvą įkvėpė, kiek tik plaučiai išnešė. 

Paskui atleido rankas, skubiai metė jas prieš save, sykiu atsispirda- 
mas kojomis. 

Vienas mėgstamiausių brolių Žybartaičių vaikystės žaidimų bu- 
vo nardymas. Jie šokdavo į Ventę nuo pakrantės akmens, taikydami 
pasroviui, ir žiūrėdavo, kuris toliausiai išners. Ilgus metus Einius at- 
silikdavo nuo Daubaro ir Uvio. Tačiau, genamas noro nepasiduoti, 
nardė daugiau negu jie, mokėsi valdyti kvėpavimą po vandeniu ir 
pavijo brolius. Tiesa, vėliau, atsimindamas, pats sau prisipažindavo, 
jog padėjo ir tai, kad bėgant metams vyresniesiems vis mažiau laiko 
likdavo tokiems žaidimams. 

Tačiau jų išdaigos Ventėje kaip diena nuo nakties skyrėsi nuo 
nėrimo požemine upe. Jau vien ką reiškė srovės stiprumas! Ventėje, 
regis, ji irgi buvo smagi. Einiui vaikystėje prireikė poros metų, kol 
įstengė ne tik vietoje kapstytis, nesileisdamas srovės nunešamas, bet 
ir prieš ją irtis. Požeminėje upėje pasijuto kaip tos skiedros, kurias 
pavasarį su kitais pilies vaikais mėtė į nuo pilies kalno ūžiančius po- 
tvynio upelius. Regis, tik tik atsargiai panardindavo nemenką skied- 
rą į vandenį, atleisdavo pirštus, o ta, pašėlusiai vartydamasi, prapul- 
davo sidabriniuose sūkuriuose. Nors ir kaip iš paskutiniųjų mėgin- 
davo vytis — tuščiai. Taip ir jis — lėkė, srovės nešamas žemyn visiškoje 
tamsoje. Tik galėjo džiaugtis, kad galvą gelbėdavo į priekį atkištos 
rankos su ryšuliu. Jos kelis kartus nuslydo olos sienomis, ir Einius 
spėdavo taip išsilenkti, kad smūgiai tekdavo petims, šonams ar ko- 
joms. Tačiau kai kurie buvo tokie skausmingi, kad pirkliui vėl iš akių 
pasipildavo žvaigždės ir jis prarasdavo kvėpavimo kontrolę. 

Regis, jis tik tik panėrė, o jau su siaubu suvokė, kad į burną pate- 
ko vandens ir beveik nebeturi oro. Beveik nebeturi, o pro akliną tamsos 
sieną pagaliau prasismelkęs šviesos spindulys buvo dar toks silpnas ir 
tolimas. Jis veikiau ne skatino, o grasino atimti paskutines jėgas. Ta- 
čiau Einius neketino pasiduoti — jis iš visų jėgų daužėsi kojomis, steng- 
damasis plaukti kiek galima greičiau. Šviesa artėjo ir darėsi vis ryš- 
kesnė. Bet kuo toliau, tuo labiau ir kažkokia drumsta, vis sunkiau 
įžiūrima, o dar Einiaus krūtinėje vis siautulingiau, temdydama s4- 
monę ir akis, ėmė plėstis liepsna. Einius vis labiau troško ir, jausda- 

mas, kad tuoj visai supanikuos, paleido iš rankų ryšulį ir, sukaupęs 
paskutines jėgas, nėrė, taikydamas į šviesą. 

Tačiau ar jėgų jau turėjo ne tiek, kiek tikėjosi, ar šviesa buvo daug 
toliau nei manė, nes, kiek stengėsi, atrodė, vietoje kapstėsi. Oro visai 
nebeliko, o dar srovė sumanė pasityčioti — lyg koks milžinas nykščiu 
spustelėjo jį žemyn ir nūbloškė į patį dugną, po savimi. Pirklys, atsi- 
dūręs ramiame vandenyje, kelis sykius desperatiškai pamėgino grįžti 
į srovę. Tačiau ta vis taip pat tyčiodamasi sviedė jį atgal ir ūmai Ei- 
nius šusivokė gulįs ant dugno akmenų. 

Bet tas suvokimas buvo labai trumpas ir prapuolė pirklį užgriuvu- 
sioje tamsoje, kuriai priešintis Einius nebeturėjo jėgų. Tamsai ir krūti- 
nę baigiančiai išdeginti liepsnai. Atrodė, plaučiai tuojau sprogs, ir Ei- 
nius, nebeatlaikydamas, jau buvo beišsižiojąs. Laimei, tuo metu jį su- 
griebė kažkokia stipri jėga ir timptelėjo aukštyn. Žybartaitis pajuto, 
kaip jį vėl pagavo srovė, bet, vietoj to, kad neštų tolyn, šįkart kėlė ir 
aukštyn. Dar kelios akimirkos, ir Einius suvokė, kad jau gali kvėpuoti. 
Jis puolė desperatiškai gaudyti orą, kartu rankomis plakdamas vande- 
nį, kad tik išsilaikytų jo paviršiuje. Lyg vilkiukas sukosi ratu, kol kaž- 
kas vėl sugriebė jį ir kažkur nutempė. Einius net nesirūpino kur, jis tik 
išsižiojęs traukė ir traukė į save orą, o kai kelis sykius gurkštelėjo ne- 
menką gurkšnį vandens - springo, spjaudėsi ir vėl skubiai kvepė. 

Kvepė, kol suprato, kad taip skaudžiai jo akis kankinusi šviesa — 
tai saulė, ir pajuto, kad jo rankos remiasi į žemę. Einius pakėlė akis ir 
išvydo žolę. 

— Žol-y-yyy-tė! — nutęsė nesąmoningai mėgdžiodamas Merkų. Jis 
pamėgino pasiekti žolę, bet tuo metu kažkas čiupo jį už pažastų ir 
raute išrovė iš vandens. Einius trumpam pasijuto skrendąs oru, o dar 
po akimirkos — gulintis ant žemės ir žvelgiantis į iki ašarų melsvą 
dangų. 

- Žoly-yyyy-tė, — atsiminęs Einius virto ant šono ir puolė glostyti 
žolę, bet tuojau pat sukluso: 

— Einiau! Ei, Einiau! 

Jis pakėlė galvą ir išvydo šalia besijuokiančius Merkų ir Trakį. 
Bet jį dar kažkas šaukė silpnu balsu — Einiau, broli! — ir pirklys pa- 

sisukęs pamatė Dabrio ir Elmero prilaikomą Ventės rikį, kuris kli- 
bikščiavo prie jo. 

— Uvi! — Einius apsivertė keturpėsčias, tada pamėgino atsistoti ir 
būtų parpuolęs, bet jį spėjo sugriebti Merkus ir Trakys. 

Jų palaikomas pirklys žengė kelis jį nuo brolio skyrusius žings- 
nius ir jie krito vienas kitam į glėbį. Jie ir juokėsi, ir verkė, nesigėdy- 
dami ašarų. 

— Einiau, čia tu — Einiau! Jau nebemaniau, kad pamatysiu tave 
gyvą! - vis kartojo Uvis ir, lyg negalėdamas patikėti savo akimis, ėmė 
čiupinėti jaunesniojo brolio veidą. 

— Oi! - nevalingai šūktelėjo tas, kai vyresnėlis negrabiai užkliudė 
jo sužeistą skruostą. 

— Kas čia? Tu sužeistas? — susirūpino Uvis, žvilgčiodamas tai į 
savo kruvinus pirštus, tai lyg virta ropė raudoną, kraujosruvų išvago- 
tą brolio veidą. 

— Ne, čia nieko tokio, baisi kupera. Čia tas pasiutęs žuvėdas, tas... 
O kur jis, kur Eriksonas?! — Einius suskato dairytis, išsigandęs, kad 
tam nepavyko išplaukti, tada visa jų kelionė ir vargai nueis perniek. 

— Jis ten. Traukia jūsų daiktus, - mostelėjo Trakys. Einius, pasi- 
sukęs, kur rodė žemaitis, pamatė kaip tik iš vandens lipanų Eriksoną 
su ryšuliu rankose. Dar vienas jau gulėjo ant kranto. 

— Jis, kai tave ištraukė, ėmė nardyti ten, kur upė išlenda iš po 
žemės, bet tik po kelinto karto sužvejojo vieną ryšulį. Dabar, matai, 
ir antrą surado. Jūs ką, juos su savimi tempėtės ir pametėte? — susido- 
mėjo Trakys, bet Einiui ne tas rūpėjo: 

— Paskui, - numojo ir vėl susirūpino broliu. — O kaip tu? Tau 
nekliuvo, kai ten urvą paskutinį kartą užgriuvo. 

— Ne, ne, - sumosikavo Uvis, taikydamas išsilaisvinti iš Dabrio ir 
Elmero rankų, bet tie vis nepaleido. — Viskas gerai. Galėsiu eiti. 

— Kur tu eisi?! Sodinkit jį! - paliepė Einius, ir Dabris su Elmeru 
nuleido ant žolės neturintį jėgų pasipriešinti Uvį, o pirklys pasisuko 
į Merkų: 


— Jūs žiūrėjote — tų plėšikų arba Strangulio nesimato? 

— Kad ne. Mes gi patys neseniai išlindome, o paskui žiūrėjome 
kaip jus ištraukti, paskui vėl... - Merkus numojo ir linktelėjo urvo 
pusėn. — Mes ten, ko gero, dvi, o gal tris dienas išbuvome. O jie 
tikriausiai pamanė, kad mus arba užmušė akmenys, arba kad ir taip 
nusibaigsime. 

— O ten, apačioje; kur nakvojome, apsidairėte? 

— Ne, aš juk sakiau - nebuvo kada. Mes, kai Uvis pasakė, kad 
turime keliauti toliau, išsimaudėme upelyje, išsiskalbėme prieš ke- 
liaudami. 

— Na, mums su Eriksonu nei praustis, nei skalbtis jau nebereikia, 
— šyptelėjo Uvis ir tuoj skausmingai vyptelėjo, sužalotam skruostui 
priminus apie save, krūtinę vėl sušildė krintantys kraujo lašai. - Klau- 
syk, Traky, apsidairyk apačioje, o mes per tą laiką padarysime Uviui 
neštuvus ir pasirengsime kelionei. 

— Nereikia man jokių neštuvų. Aš pats eisiu, — bandė ginčytis 
Uvis, bet brolis numojo it nuo širšės gindamasis: 

— Tu ten sėdėk ir lauk. Pavadovausi, kai atsigausi. Traky, pasku- 
bėk, — ir tas, užsitempęs šlapius baltinius, užsivilko šarvuotus marš- 
kinius, čiupo ginklus ir pasileido į mišką. 

Einius abiem žuvėdams vokiškai paaiškino, kad reikia daryti neš- 
tuvus, ir pats norėjo jiems padėti, bet Dabris neleido: 

— Palauk, reikia sutvarkyti tavo veidą. 

Jis nuvedė pirklį prie kranto, pasodino ir apiplove veidą. Vėliau 
priskynė saują trauklapių, apdėjo jais sužalotą vietą, nuo savo ilgų 
baltinių arplėšė juostą ir ja apvyniojo pirklio veidą. 

— Na, dabar tvarka, - atsistojęs krivis patenkintas apžiūrėjo savo 
darbo rezultatus. 

Einius irgi atsistojo, pakraipė vis į vieną šoną svyrančią galvą ir 
apsidairė — netoliese abu žuvėdai baigė iš kelių nukirstų berželių meist- 
rauti neštuvus. Merkus darėsi ramentą — nukirtęs nedidelį berželį, 
kurio kamienas pusantro metro aukštyje skilo į dvi šakas, nugenėjo 
jas ir, nuo baltinių atsiplėšęs juostą, ja apvyniojo tarpą tarp šakų, o 
tada patogiai įrėmė berželį sau į pažastį. 

— Na, aš jau galiu keliauti. Kiek dar lauksime? 

— Kol pasirodys Trakys. 

Jo nereikėjo ilgai laukti. Jis mikliai apsisuko, ant medžių padžiauti 
vyrų rūbai nespėjo pradžiūti, bet nieko džiugaus neatnešė. Stovykla- 
vietė buvo tuščia, nei jų paliktų daiktų, nei, svarbiausia, arklių. Ir 
jokių Strangulio bei jo vyrų pėdsakų. Nežinia, ar žuvo, ar gyvi pate- 
ko į užpuolikų letenas. 

— Ką gi, atrodo, mūsų laukia linksmas pasivaikščiojimas, — nusi- 
spjovė Einius, nužvelgdamas aplink susibūrusius vyrus. - Laukti nė- 
ra ko, maisto neturime, o valgyti, kai vanduo pilvuose nusistovės, 
žveriškai norėsime. Kiek atsimenu, artimiausias kaimelis tolokai, teks 
paejeti. Traky, tau su Eriksonu teks nešti Uvį, paskui mes su Elmeru 
jus pakeisime. Keliaujam! 

Uvis nuo neštuvų bandė prieštarauti — aš pats, aš pats, bet jo nie- 
kas neklausė. Trakys su Tornvaldu Eriksonu griebė neštuvus ir nuse- 
kė paskui į priekį pasiųstą Elmerą, už jų klibikščiavo Merkus, lydi- 
mas Einiaus. 

Jie ėjo, stengdamiesi begalvoti, kiek dar toli reikės eiti, tik — jie 
gyvi! 


Jie ištrūko! 


6 skyrius 


SVENO RAUDONVEIDZŽIO 
TESTAMENTO SKAITYMAS 


Ž Kaip tai - mes žuvome? Kaip jis taip galėjo pasakyti? — vis nerimo 
Uvis, gulėdamas ant bangų supamo „Sakalo“ denio. 

Oras pasitaikė puikus. Švietė saulė, bet sykiu pūtė ir palankus 
stiprokas vėjas. Jis smagiai nešė laivą Kuršo kranto pusėn. Tokiu oru 
daug maloniau buvo būti ant denio nei šusti pradvokusiame triume, 
tuo labiau, kad jis buvo kone užgriozdintas geležies luitais. Gavei- 
džio vyrai išmanė savo darbą. Jie taip sukrovė geležį, kad ši nejudėjo 
laivui siūbuojant, bet žemaičiai šalia jų jautėsi nejaukiai. 

Vieni vyrai sėdėjo atsirėmę į bortą, kiti buvo pusiaugula įsitaisę 
ant denio lentų. Tik vienas Uvis gulėjo viduryje visų, pasidėjęs galvą 
ant virvių ritinio. Nors skaudėjo jau daug mažiau, bet vis vien ge- 
riausiai jautėsi išsitiesęs kaip ilgas. 

Nors visi keliautojai į krūvą buvo susirinkę prieš gerą parą, bet vis 
vien jau kelintą kartą aptarinėjo savo nutikimus. Vieni — kas nutiko 
kasykloje, kiti — ką patyrė iki jų susidūrimo, kai iškeliavo ieškoti pra- 
puolusių draugų. 

Išsigelbėjusių iš urvo kelias buvo varginantis. Tik dienos, kai 
išsigavo iš urvo, pavakarę jie pasiekė pirmą pakelės kaimelį. Žuvėdų 
akimis, šis buvo nemenkas, net trys kiemai. Tačiau vyrams pavyko 
išprašyti tik vieną arklį. Ant jo užsodino Uvį ir Merkų, nors šis ir 
purtėsi. Girdi, verčiau vieną Uvį, bet Einius užsispyrė — gerokai šlu- 
buodamas Merkus visus gaišino. 

Pernakvoję jie iškeliavo su aušra ir vidurdienį pasiekė kitą kaimą. 
Tačiau ir čia vėlgi iškaulijo tik vieną arklį. Ant jo perkėlė Uvį. Tiesa, 
tas veikiau gulėjo, apsikabinęs arklio kaklą, ir dar bandė ginčytis: 

— Nereikia, geriau pasiųskime ką nors pas Gaveidį, lai jis mums 
atsiunčia Žirgus. 

Tačiau Einius nutarė nerizikuoti. Kas žino, kur bastosi užpuoli- 
kai, gal vėl kur pakeliui medžioja. Verčiau kartu laikytis. 

Taip ir keliavo — kartu. Iki pat pavakarės, kol priėjo dar vieną 
kaimą. Deja, čia arklių nebegavo. Neturėjo kuo užmokėti. Elmero 
žodis mažai ką reiškė, o Eriksonas, atrodė, visus, kas jį pamatydavo, 
iš tolo tarsi vaiduoklis baugino. Nepadėjo, kad jis ir stengėsi laikytis 
atokiau. Regis, ir tada, vos jį pamačius žuvėdams į veidą blokšdavo 
stipri banga ir jie imdavo šnibždėtis, vogčia jį nužiūrinėdami. 

Kitą rytą vyrai, jau gerokai nužingsniavę nuo kaimo, pamatė atle- 
kiant į priekį pasiųstą Trakį. Jis iš tolo ženklais rodė, jog pavojus. 
Tačiau tik priartėjęs, kai galėjo nebebijoti, kad išgirs pašalinės ausys, 
šūktelėjo, jog iš priekio artėja raiteliai. 

Tai buvo antras toks nutikimas. Pirmą sykį keliautojų būrelis nė- 
rė į mišką ir nesirodė, kol prošal prašuoliavo kažkoks didikas su karių 
būriu. Nesinorėjo veltis į kalbas, tuo labiau, jog pagalbos nesitikėjo. 

Manė ir šįkart luktelti, kol kelias ištuštės, o tada keliauti toliau. 
Tačiau vos išvydo raitelius, vyrai kaip mat pabiro iš už medžių, už 
kurių slėpėsi. Mat, pažino raitelių priekyje jojusį Gaveidį. 

— Stok! — Einius pakibo ant jo žirgo pavadžių. — Iš kur tu čia? 

— Jūs gyvi? Tikrai gyvi? — vos įstengė pralementi Gaveidis, ne 
nulipdamas, o virsdamas nuo žirgo. Jam iš paskos pasekė ir jo paly- 
da: trejetas „Sakalo“ jūreivių ir nematytas vyriškis, kaip vėliau išsiaiš- 
kino, vedlys — žuvėdas. 

Iš pradžių abiejų būrių vyrams sunkiai sekėsi susikalbėti. Ir vieni, 
ir kiti skubėjo klausinėti, ir, nesulaukę atsakymų, uždavinėjo kitus 
klausimus. Kiek lengviau pasidarė, kai Einius susiprotėjo, jog Gavei- 
dis žino apie jų nelaimę kasykloje. 

— Palauk, o iš kur žinai apie kasyklą? — sumosikavo jis, nutrauk- 
damas kažko norėjusį klausti Gaveidį. 

— Iš Strangulio. 

— Jis gyvas? Kur tu jį matei? 

— Jis buvo pas mane. Prieš porą dienų. Su savo vyrais. Pasakojo, 
kad jus kažkas užpuolė, jūs gynėtės, bet užpuolikų buvo pernelyg 
daug. Tada jūs sugalvojote pasislėpti urve kasykloje, o jis su savo 
vyrais iš pradžių dengė jus, o vėliau nuviliojo užpuolikus paskui save. 
Sakė, ilgai juos vedžiojo už nosies. Paskui atsiplėšė ir grįžo prie urvo, 
bet jį rado aklinai užvirtusį. Pėdsakai rodė, kad pasislėpėte urve ir po 
to niekas iš jo neišėjo. Tada pamanė, kad jūs visi žuvote. 

— Palauk, jis sakė, kad urvas buvo užverstas iki pat išėjimo? — 
netikėdamas tuo, ką girdi, pasitikslino Einius miško kelyje. 

Bet ir tada, ir paskui, jau Gaveidžio laive, nežinia kelintą kartą 
paklausus, palangiškis kartojo tą patį: 

— Taip. Sakė, kad iki par. Ir aklinai. Visa uola nukrito. Nebuvo 
jokios vilties jūsų atkasti. O dar Strangulis sakė, kad, jo galva, jūs 
greičiausiai patekote po ta uola ir ji jus kaip uodus sutraiškė. Sakė, 
kai grįžo į stovyklą, kur nakvojote, rado arklius, pasiėmė juos ir išjo- 
jo. Sakė, jiems pasisekė — greitai susitiko didelį ginkluotų vokiečių 
pirklių būrį ir su jais laimingai grįžo į Sigtūnę. 

— Pirklių? Vokiečių? O ką jie ten veikė? — sukluso Einius. 

Sukluso - ir kelyje, ir laive, ir vis negalėjo atsistebėti. Iš kur tokio- 
je dykynėje ginkluoti pirkliai, ir dar visas būrys? O palangiškio atsa- 
kas kaskart stulbino. Girdi, Strangulis aiškino, kad kažkokie užpuo- 
likai, gal tie patys, kurie jiems suruošė pasalą, užpuolė ir apiplėšė 
vokiečių pirklį. Tada kiti vokiečiai susirinkę išlėkė ieškoti skriaudi- 
kų. Tačiau jie nieko nepešė. Gerai, gal taip ir buvo, bet ką tame kraš- 
te veikė vienut vienas pirklys, ir dar vokietis? 

— Jis turėjo būti beprotis, jeigu vienas ten klaidžiojo. Niekas vo- 
kiečių nemėgsta. Ir už ką juos mėgti. Kaip žiurkės visur sulindo, savo 
tvarką įvedinėja, karalių kaip nori šokdina, — kaskart, užėjus kalbai 
apie jų nutikimus, spjaudėsi Eriksonas. 

— Keista, keista, — nepaliovė stebėtis broliai Žybartaičiai. — Pir- 


kliai kaip kokie kariai vaikosi po miškus plėšikus? Labai keista. 

— Keista, — sutiko Gaveidis. - Aš paskui girdėjau, kad tas pirklių 
būrys išjojo praėjus dienai po to, kai jūs iškeliavote iš Sigrūnės. 

— O kur dabar Strangulis? 

— Išplaukė. 

— Išplaukė? Su kuo? Kur? — visi išsprogino akis. 

— Kad net dorai nežinau. Kai jis grįžo į Sigtūnę, man dar reikėjo 
poros dienų baigti krauti geležį. Aš jam sakiau, kad josiu į kasyklą 
pasižiūrėti, kaip ji atrodo. Sakau, gal dar galima ką nors padaryti, o 
kai grįšiu — tada plauksiu namo. Sakiau jam, kad parodytų kelią. Jis 
žadėjo, o paskui atėjo ir sako — išplaukiu. Atseit, kažkoks vokiečių 
pirklio laivas plaukia į Grobinę. O jam reikia skubėti. Namie jo jau 
seniai laukia. Bandžiau jam sakyti, kad nieko baisaus nenutiks, jeigu 
porą dienų vėliau parplauks. Bet nenorėjo klausytis. Sakė, vokietis 
išplaukia, ir jam reikia skubėti, o jeigu noriu į kasyklą, tai pas savo 
pažįstamus pirklius gausiu vedlį. 

— O koks ten vokietis buvo, su kuriuos jis išplaukė? 

— Nežinau. Aš kroviau geležį, kai jis išplaukė, nespėjau pamatyti. 

— O kur Strangulis dėjo arklius? 

— Atidavė šeimininkams. 

— O užstatai? 

— Pasiėmė sau. Sakė, atiduos Uvio artimiesiems, kai grįš į Kretin- 
gą. Aš, kai rinkau arklius, turėjau iš naujo mokėti. 

— Nesuprantu, kaip jis galėjo sakyti, kad urvas užgriuvo iki pat 
išėjimo? Jeigu jis buvo grįžęs tą pačią dieną, kai urvas užgriuvo pirmą 
kartą, tai matė, kad nuo angos iki griūties vietos oho kiek vietos bu- 
vo. Tai jeigu buvo, turėjo tą matyti ir girdėti, kaip mes mėginame 
atsikasti, — neatsistebėjo Uvis, o Einius tik tylomis lingavo galvą. 
Lingavo, bet neskubėjo dalintis savo mintimis. 

Jis vis galvojo apie tai, ką sakė Gaveidis „Sakalui“ artėjant prie 
Gotlando - kad virvė ne šiaip nutrūko, o buvo nupjauta. Jo įtarimai 
stiprėjo. Tačiau kas iš to — Einius jau buvo seniai išaugęs iš to am- 
žiaus, kai puoli kaltinti pasikliaudamas tik įtarimais ir be tvirtų, pa- 
tikimų įrodymų. Na, buvo įpjauta virvė, bet kas matė, kas tai pada- 

re? Ber kas galėjo. Ir jis pats... Strangulis sakė, jog urvas įgriuvo iki 
pat išėjimo — tai gal Gaveidis jį blogai suprato. 

Reikėjo pakentėti, kol sutiks Strangulį. O tik tada su juo aiškin- 
tis. Bet pirmiau reikėjo nusigauti iki Kuršo, tad negaišavo. Miške, po 
trumpo, bet audringo aiškinimosi, vyrai, iki tol ėję pėsti, užsiropštė 
pas raitelius už jų nugarų, juoba, arklių visiems užteko. O ir kelio 
nebedaug buvo likę. Vėlai vakare pasiekė Sigtūnę. Labai vėlai — ir 
teko pasiderėti su vartų sargais, kad įsileistų. 

Žybartaičiai veržėsi išplaukti tą pačią naktį. Deja, teko dar dieną 
sugaišti, kol grąžino arklius šeimininkams, o Gaveidis sutvarkė rei- 
kalus uoste. Išplaukė ryte, ir palankus vėjas leido Gaveidžiui žadėti 
pasiekti Palangą per porą dienų. 

Šįkart Merkus ir Uvis lengviau pakėlė kelionę. Ber geriausiai iš 
visų jūroje jautėsi Tornvaldas Eriksonas. Jis arba rymojo laivo prie- 
kyje, žvelgdamas kaip „Sakalas“ skrodžia bangas, arba, išsiprašęs iš 
Gaveidžio, stodavo prie šturvalo. Iš šono žiūrint, atrodė dar labiau 
atjaunėjęs, nei kai išėjo iš savo trobelės, susiruošęs kelionei. Neretai 
jam kompaniją palaikydavo Einius, ir žuvėdas jau mielai leisdavosi į 
šnekas. Regis, jautė nemenką malonumą pasakodamas apie vikingų 
plaukiojimus po tolimiausias jūras, nesibaigiančias kovas ir nuoty- 
kius, kuriuos patyrė jo protėviai. Tačiau kai Einius paklausdavo apie 
jo nuotykius, numodavo. Atseit, ką čia pasakoti — ėjo kaip ėriukas, 
kur vede karalius. O tas neretai traukdavo, kur pasakydavo į jo arti- 
miausią aplinką sulindę vokiečiai. Tokiais atvejais, kai Einius už- 
kliudydavo jo nutikimus, Eriksonas imdavo klausinėti pirklį apie Že- 
maitiją. Matėsi, kad jį labiausiai domino žemaičių kovos su Ordinu. 

Šnekos padėjo jiems stumti laiką. Mar kelionė buvo rami, be di- 
desnių nutikimų. Tik sykį tolumoje prasilenkė su kitu laivu. „Saka- 
le“, vos išvydus burę horizonte, vyrai iškart subruzdo. Jie puolė prie 
ginklų, bet nežinomas laivas neparodė susidomėjimo jais. Plaukė ir 
nuplaukė savo kryptimi, ir vyrai vėl grįžo prie savo darbų. 

Tačiau ar dėl to ramumo, ar iš nekantrumo keliautojams laikas 
prailgo. Jie bandė jį trumpinti šnekomis ar tysodavo burės šešėlyje. 
Uvis turėjo savų rūpesčių. Jis atsargiai vaikštinėdavo po laivą, ban- 

dydamas atgauti savo kūną. Iš pradžių jį lydėjo ir saugojo Einius, nes 
Uviui nuo skausmo kūnas vis atrodė svetimas. Tačiau vėliau rikis 
įsidrąsino vienas žingsniuoti. Jis kaskart, apsukęs denyje ratą, pajus- 
davo geriau valdąs ir jaučiąs kūną. 

Bet pagaliau horizonte pasirodžius Palangos krantui, Uvis dar kan- 
kinosi, kovodamas su skausmu. Tačiau artėjanti žemė padėjo jam 
užmiršti jį. Kartu su visais Uvis stovėjo prie borto, godžiai žvelgda- 
mas į Palangos prieplauką. Atsiminus Visbio ir Sigtūnos prieplau- 
kas, ši atrodė suvis menkutė. Prie jos ant bangelių suposi vos pora 
laivų. 

— Tas, kairėje, tai mano kaimyno, pirklio Kaupo. Tas kitas - Frid- 
richo iš Hanzos, dažnai atplaukia. Tiesa, dabar, girdėjau, Sigtūnėje 
įsitaisė. Anksčiau ten turėjo partnerį, vietos pirklį. Su juo plaukiojo, 
nes tas mūsų krante turėjo ne vieną gintaro pardavėją. O dabar, jau 
keleri metai, Fridrichas atplaukia vienas. Sako, sigtūnietis jam sava- 
noriškai perleido savo pardavėjus, nors nelabai tikiu, - paaiškino Ga- 
veidis, pats vesdamas „Sakalą“ prie prieplaukos. 

— O tu kur, plauksi į upę, prie prekyvietės? — paklausė Einius 
Gaveidžio, atmindamas, kad šalia jo namai. 

— Ne, šiemet sausoka vasara. Gali neužtekti gylio. Nebe tie laikai, 
kaip anksčiau. Mano tėvo laikais niekada nepasitaikė, kad koks lai- 
vas upėje būtų sėdęs ant dugno, o dabar būna, nerizikuosiu. 

— O tai ko čia jūsų Palangoje trys kaimai? — susidomėjo Erikso- 
nas, prieš tai ore baksnodamas pirštu suskaičiavęs pakrantės gyven- 
vietes. 

— Žemė pas mus bloga, krantas lėkštas, pelkės ir molis. Sunku 
rasti gerą vietą gyventi, tai taip ir atsitiko — vienoje vietoje netilpo, 
kitoje statė. Ten nebeužteko vietos — kitą rinkosi. Aišku, kai tiek, tai 
sunku gintis ir visas vietas gerai įtvirtinti. Šiaip tai alkos vieta geriau- 
siai įtvirtinta. Ten, jeigu kas, visi bėga ir slepiasi. Tiesa, dabar jau 
senokai niekas nepuolė. Ar bent jau taip žiauriai, kaip mano senelio 
vaikystėje. Tavo, Eriksonai, vikingai buvo atplaukę. Kaip reikalas 
pasiautėjo. Ir danų bažnyčią sudegino, tai dabar pas mus gyvenantys 


danai namuose meldžiasi. 

— O čia daug svetimų gyvena? | 

— Užtenka. Penki danai, keli saksai, frizai, yra rusų, prūsų. Užten- 
ka, - pakartojo ir lyg nukirto Gaveidis, nes krantas buvo jau čia pat. 

Pasitinkančių buvo nedaug. Keli vaikai žaidė pakrantėje prie prie- 
plaukos. Pora jų, pamatę laivą, dėjo į kojas ir prapuolė kopose. Kol 
Gaveidis taikė prišvartuoti laivą, kol jūreiviai, iššokę iš laivo, tvirtino 
jį prie prieplaukos, iš už kopų išniro keletas moterų ir vyrų. Einius 
tarp jų pažino Gaveidžio žmoną ir kitus jo šeimynykščius. Kol Ga- 
veidis sveikinosi su jais, žemaičiai puolė prie savo daiktų. Jie skubėjo 
palikti laivą ir atsidurti ant saugios žemės. 

Tiesa, dar teko sugaišti laukiant, kol Gaveidis skirstė darbus savo 
žmonėms. Jis turėjo išaiškinti, į kokius sandėlius krauti geležį, atski- 


plauką. Jis nusivedė Žybartaičius ir jų palydovus į savo namus, kur 
šių laukė žirgai. Keliauninkams tik ir terūpėjo greičiau sėsti ant jų ir 
lėkti, o Eriksonas vis smalsiai dairėsi. Žinia, menkos žvejų trobelės ir 
kelios tarp jų išdidžiai stūksojusios aukštomis tvoromis apsuptos pir- 
klių sodybos jam nebuvo koks stebuklas. Labiau rūpėjo kitkas ir jis 
lyg tarp kitko pasmalsavo, kur alka. Kai Gaveidis mostelėjo į mišku 
nuėjusią kalvą pajūryje, žuvėdas tarstelėjo, kad būtų neblogai iš ar- 
čiau pažiūrėti. 

— Spėsi, — už palangiškį atsakė Einius. — Kretingoje irgi yra alka. 
Pažadu — ją tai tikrai pamatysi. Dabar nėra kada, reikia joti. Ir taip, 
ko gero, su tamsa iki pilies nusigausime. 

Jie taip skubėjo, kad neužėjo Gaveidžio kviečiami į trobą vakarie- 
nės. Vedėsi iš tvarto žirgus, balnojo, krovė ant jų daiktus ir ropštėsi į 
balnus. Tik Einius užgaišo. Jis tarėsi su Gaveidžiu, kad po kelių die- 
nų sugrįš geležies, o tada ir savo reikalus pabaigs tvarkyti. 

— Greičiau! —- mojo jam su kitų pagalba ant savo žirgo užsiropštęs 
Uvis. Išgirdęs Einius nebegaišo — atsisveikino su Gaveidžiu, šoko ant 
savo žirgo ir paskutinis išlėkė pro pirklio padėjėjų atlapotus vartus. 

Jie šuoliavo tarsi persekiodami bėgantį priešą. Žirgai, jausdami 
artėjančius namus ir pailsėję nuo poros savaičių dykinėjimo, noriai 

lekė. Iš to smagumo vyrai Kretingą pasiekė anksčiau nei manė. Dar 
su šviesa, saulei leidžiantis. 

Iš pilies juos pastebėjo ir pažino. Ir iš tolo atlapojo vartus, tad 
būrys nesustodamas įlėkė į pilies kiemą. 

Kelionė buvo baigta. 

— Skaitau, — iškvėpė Tornvaldas Eriksonas, pasukdamas galvą į ap- 
link jį susibūrusius vyrus. 

Čia buvo visi — kriviai, Strangulis su savo žmonėmis, broliai Žy- 
bartaičiai, Merkus, pora kretingiškių. Visi stovėjo užgniaužę kvapą, 
laukdami Eriksono prabylant. 

Laukdami — nuo pat tos akimirkos, kai iš ilgos kelionės grįžę vy- 
rai nusiropštė nuo žirgų Kretingoje ir pateko į sutinkančiųjų glėbius. 
Visi, išskyrus Eriksoną, kuris minioje liko vienišas ir smalsiai apžiū- 
rinėjo kretingiškius. 

Pasirodė, kad žinia apie keliautojų „žūtį“ jau buvo pasiekusi pilį. 
Strangulio nebuvo. Paaiškėjo, kad jis net ir nepasirodė. Pasiekęs Kuršą 
iš Grobinės patrauke į savo pilį, iš kur atsiuntė žygūną su bloga žinia. 
Ir dar pridėjo, kad veikiai atvyks ir perims pilį. Laikinai, kol Uvio ir 
jo žmonos sūnus dar negali reikšti teisių į Kretingą, savo senelių pa- 
likimą. O gal jam ir neteks, nes Strangulis žadėjo pasirūpinti rasti, 
kas perskaitys runas. 

Uvis manė siųsti žygūną pas Strangulį pranešti, jog pasiskubino 
pagarsinti apie jų mirtį. O dar - jog Eriksonas pasirengęs perskaityti 
runas, tik palauks, kol atvyks Strangulis. Be to, ketino žadėti iki tol 
neįleisti Tornvaldo į alką. Girdi, kad nebūtų kalbų, jog tik kretingiš- 
kiams perskaitė, o paskui, jų priprašytas, prie Strangulio perskaitė 
taip, kaip reikėjo Uviui. 

Tačiau žygūnu neteko rūpintis. Kretingoje šeimininko likęs laukti 
Strangulio žygūnas per sutikimo sumaištį nepastebėtas išslydo iš pi- 
lies. Tik kitą rytą jo susigriebė. Uvis nusistebėjo, ko kaip vagis pa- 
spruko, bet veikiai nusiramino. Net apsidžiaugė, jog nereikės siųsti 

savo žmogaus. Teliko laukti Strangulio pasirodant, ilsėtis po kelio- 
nės ir dar rūpintis Eriksonu. 

Einius vel pasiėmė jį į savo globą. Kaip pradėjo „Sakale“, taip 
Kretingoje toliau Eriksonui pasakojo apie karus su vokiečiais. Šne- 
kėjo ir šnekėjo, ir vis aplinkomis stengėsi nuteikti, kaip svarbu, kad 
pilis liktų Uvio šeimar. Uvio — Vygandui ištikimo rikiui. Tada tas 
žemaitiškas, Vygando suburtas kumštis, į kurį vis atsitrenkia Ordi- 
nas, bus dar stipresnis. O jeigu Kretinga teks Stranguliui, tai - Ei- 
nius' nenori nieko blogo apie jį sakyti - galop gali lengvai atitekti 
Ordinui. Girdi, beveik visi kuršiai jam pasidavę, o kurie dar laisvais 
vadinasi, iš tikro viską daro dairydamiesi į Ordiną. O kad prieš jį 
atvirai stotų — tai vargu. Ateis laikas - suvis jam pasiduos, kad išlai- 
kytų savo pilis, tapę Ordino vasalais. Nepanašu, kad Stranguliui drą- 
sos užtektų, tik šneka, kaip svarbu savo valdomis rūpintis. 

Einius vis stengėsi ilgam nuo savęs nepaleisti Eriksono. Tiesa, 
tas jo rūpestis ne tiek jau ilgai ir tęsėsi. Baigiantis antrai dienai po 
Strangulio žygūno išnykimo, į pilies vartus pasibeldė kitas — apdul- 
kėjęs, suplukęs, ant kone nuvaryto, virpančio žirgo. Jo atnešta Stran- 
gulio žinia buvo griežta — jokiu būdu be jo Eriksono į alką neleisti. Ir 
runų neskaityti, o jis bus kitą dieną, apie vidurdienį. 

— Mat kaip nepasitiki, - piktai nusiviepė Uvis, dirstelėjęs į menė- 
je susirinkusius vyrus, kurie su juo išklausė žygūną. 

Tie irgi nusiviepė susižvalgę. Žygūnas, jausdamas nuo jų sklidusį 
šaltuką, susigūžė viduje, bet iš paskutiniųjų stengėsi laikytis oriai. Jis 
nudavė, jog neišgirdo Uvio replikos, girdi, nereikėjo ankstesniam žy- 
gūnui lakstyti kaip vanago vaikomam zuikiui. Būtų nunešęs Stran- 
guliui žinią ir šiam nebūtų reikėję kito žygūno varginti. 

Vyrai nusiviepė ir išsiskirstė laukti Strangulio pasirodant. Regis, 
būta ko, bet vyrai niekuo dorai neįstengė užsiimti. Kasdieniai dar- 
bai, ir tie, regis, iš rankų krito. Reikdavo susiimti, kad pabaigtų, re- 
gis, patį paprasčiausią darbą. 

Laukė, o laikas lyg koks senis, juo toliau, tuo lėčiau kojas vilko, 
tos tarsi viena už kitos kliuvo. Ryto sulaukė, o vidurdienio - niekaip. 
Saulė lyg užstrigo, vis niekaip nepasiekdama zenito. Kreringiškiai kas 

po kiemą slankiojo, kas ant pilies sienų, užsikniaubę ant nusmailintų 
rąstų, dairėsi į Kuršo pusę, kol pagaliau nuo aukščiausio kuoro at- 
sklido šauksmas: 

— Atjoja! 

Ir tikrai — iš tolimo miško išniro keliolika mažyčių raitelių figūrė- 
lių ir emė šuoliais artėti. 

— Atverkit vartus! — šūktelėjo Uvis, eidamas per kiemą. 

Raiteliai taip lėkė, kad kretingiškiai vos spėjo atlapoti sunkius 
vartus ir nuleisti tiltą, kai tas sudundeno po žirgų kanopomis. 

— Galėjote taip ir neskubėti, — vėl nusiviepė Uvis, lygiai kaip va- 
kar žygūnui, pasitikdamas nuo žirgo kone nukritusį Strangulį. - Ak- 
muo su runomis niekur nepabėgs. 

— Tu čia man daug neaiškink! - Strangulis irgi nebuvo gerai nusi- 
teikęs. 

— Tu mane dar mokysi?! — įsitempė Uvis. - Geriau pasakyk, kaip 
ten tas užgriuvęs urvas atrodė. Girdėjau, visiems pasakoji, kad iki pat 
išėjimo buvo užverstas. Girdi, visa uola užvirto. Matai, kokie aštrūs 
mūsų nagai, pro uolą prasigraužėme! — Ventės rikis staigiu judesiu 
lyg katinas nagus išskėtė prieš kuršio akis pirštus ir tas instinktyviai 
atšlijo. 

— Tu čia man akių nedraskyk! — Strangulis irgi ėmė šiaušti šerį. — 
Jeigu tas žioplys Gaveidis nesuprato, kas jam sakoma, tai aš nekaltas. 
Sakiau, kad įgriuvo lubos urvo viduje. Bet taip, kad nieko negalėjo- 
me padaryti. Bandėme užgriūvą ardyti, bet iškart pradėjo nauji ak- 
menys kristi. Ir tokie dideli, kad vienas vieną mano vyrų taip užgavo, 
Jog iki šiol susirietęs vaikšto. 

— Ir kiek gi ant jo akmenų užvirto?! 

— Vienas. Bet toks didelis... 

— Didelis! Jeigu būtų buvęs didelis, tas tavo žmogus būtų likęs 
gulėti urve, kaip aš vos nelikau. Ačiū vyrams, išgelbėjo, o tu mus 
metei ir pabėgai. 

— Atsargiau su žodžiais! Nieko aš nemečiau! 

— Ne?! O kaip tada mus tie plėšikai surado? Žadėjai juos nuvilio- 
ti, o mes tik sulindome — jie ir prisistatė. Kaip tai galėjo nutikti?! 

— Taip ir nutiko! — Strangulis it gaidelis rietė krūtinę. — Iš kur 
galiu žinoti, kaip nutiko? Tie plėšikai mus ilgai vaikėsi. Pasisekė, kad 
nė vieno iš mūsų rimčiau nesužeidė. Visai nuo kojų nusivarėme, kol 
pagaliau atsiplėšėme. O kai atėjome prie kasyklos, plėšikų pėdsakai 
seniai buvo ataušę. 

— O paskui jie ir nemėgino jūsų vėl gaudyti? 

— O paskui mes sutikome vokiečių pirklių būrį. Jeigu ir bandė, 
tai jų išsigando. Nebedrįso. 

— Kažkokie įdomūs tie plėšikai. Kaip alkani vilkai lakstė paskui 
jus. Visai nepasirūpino susirinkti mūsų arklius ir daiktus? 

— Kodėl „įdomūs“? Dalį daiktų jie spėjo pasiimti. 

— Kodėl tik dalį? O arklius paliko, patys nešė, kokie stipruoliai... 

„ — Arklius paliko. Ir, aplamai, ko tu čia puoli, lyg aš tau koks plė- 
šikas būčiau?! — Strangulis net paraudonavo ir apgniaužė kalavijo ran- 
keną. 

— Gerai jau gerai, — Einius žengė tarp vienas prieš kitą grėsmingai 
sustingusių vyrų. — Kas buvo, tai jau buvo. Dabar reikia eiti skaityti 
Sveno Raudonveidžio palikimo. 

— Ne! — vis dar įsitempęs ir neatplėšdamas akių nuo Uvio kirste 
nukirto Strangulis. Visi nustėrę taip ir sustingo. 

— Kaip tai „ne“? — pirmas atsitokėjo Uvis, vis dar kurstomas įtū- 
žio. — Tavęs jau nebedomina Sveno palikimas? 

— Domina. Bet tą galima padaryti ir rytoj. Dabar aš noriu pailsė- 
ti, — ir Strangulis, patvirtindamas savo žodžius, pasistengė nusižio- 
vauti. 

— Va tai tau, vargšelis... Tokią tolybę turėjai nukeliauti. Ne kiek- 
vienas gali tokį sunkumą pakelti, — jau atvirai tyčiojosi Uvis. Kiek 
atslūgęs Strangulio raudonumas ėmė vėl grįžti, ir dar tirštesnis, o pirštai 
ant kalavijo - blykšti. Tik kai vienas jo žmonių, prisėlinęs iš už nuga- 
ros, uždėjo Stranguliui ant peties ranką, tas, žvilgtelėjęs, kas čia toks 
įžūlus, kiek atsipalaidavo. 

— Pasakiau — rytoj, - kietai ištarė jis. - Niekur tas akmuo nedings. 
Tiek laukė, dar dieną palauks. 

— Kaip nori, — vėl nusiviepė Uvis ir, pasisukęs, mostelėjo kretin- 
giškiams skirstytis. 

Bet Einius nesiskubino palikti kiemo. Jis vis sekė akimis Strangu- 
lį sutramdžiusį kuršį. Tas buvo vienodo amžiaus kaip kuršių rikis, 
vidutinio ūgio ir kresnas, bet kažkas jo išvaizdoje labai stebino Einių. 
Tačiau ne tai, kas iškart krito į akis — kuršis ir aną kartą, ir dabar 
buvo apsirišęs kaklą. Iš pradžių Einius pamanė, kad gal persišaldė. 
Tačiau vėliau pastebėjo, kad kai kažkuris iš kretingiškių jį užšneki- 
no, ėmė mygti ir ženklais rodyti, kad negali kalbėti. Iš to spėjo, jog 
gal buvo sužeistas ir prarado balsą. 

Bet ne, ne tai stebino. Tačiau suvokė tik po geros valandos. Šne- 
kėdamasis su Eriksonu, žvilgtelėjo į šio akinantį melsvumą, nežiū- 
rint amžiaus, išlaikiusias akis ir atsigodo — kuršio akys buvo tamsiai 
rudos. Einius, pamąstęs, taip ir neįstengė atminti, ar matė dar kokį 
rudakį kuršį. Tačiau Eriksonas kažko jo paklausė ir Einius užsikalbė- 
jęs vel pamiršo. Ne tas rūpėjo — jis, kaip ir visi Kretingoje, laukė 
rytdienos. 

Atrodė, visi pilyje lyg medžioklėje kuždėjosi, baimindamiesi iš- 
baidyti medžiojamą žvėrį. Ir lyg medžioklėje vaikščiojo, nepasitikė- 
dami žeme ar grindimis, kuriomis žengė. Didžiojoje menėje, susėdę 
už vieno stalo vakarienės visi, ir kretingiškiai, ir Strangulis su savo 
žmonėmis, beveik nesikalbėjo. Regis, kiekvienas rūpinosi vien tik 
maistu ir gėrimu. O pasisotinę tylomis kilo nuo stalo ir skirstėsi po 
savo kambarius. 

Ber, kaip vėliau išsiaiškino, atsimindami tą metą, retas lengvai 
užmigo. Daugelis vartėsi nuo šono ant šono arba gulėjo ant nugarų. 
Jie budriai klausėsi nakties garsų. Suklusdavo, išgirdę žingsnius ar 
durų girgždesį, spėliodami, kas čia nemiega. Kam rūpi tamsoje bas- 
tytis? Jautėsi lyg būtų buvusi naktis prieš mūšį. Sunkiai migo, o ir 
pats miegas buvo budrus. Nuolat pakirsdavo nuo menkiausio šnare- 
sio ir sunkiai grimzdavo atgal į neramaus miego klampynę. 

Ir užmigdavo, ir prabusdavo su mintimi, ką perskaitys Eriksonas. 
O rytą, nuo tos akimirkos, kai vėl susirinko menėje pusryčių, visi ne- 
nuleido akių nuo Tornvaldo. Tam, regis, net buvo nejauku nuo tokio 

dėmesio. Be to, atrodė, ir jį graužė kažkoks rūpestis. Tik su niekuo juo 
nepasidalijo. Kartais Tornvaldas primindavo užvaikytą žvėrį ir jo bū- 
seną išduodavo pikti žvilgsniai, kuriais žuvėdas karts nuo karto varstė 
kažką. Bet tie žvilgsniai buvo greiti ir trumpi. Ir jeigu vyrai ir pastebė- 
davo juos, nespėdavo suvokti, kam būdavo skirti. 

Kai pakilo nuo stalo — visi vienu metu, — bendru sutarimu pa- 
traukė tiesiai į alką. Ėjo beveik visi tie patys, kaip ir pirmą kartą. 
Tiesa, tik Strangulis vedėsi visus dešimt su juo atjojusių vyrų, bet per 
tą susijaudinimą tik Einius tuo nusistebėjo. 

Tačiau ir jo mintis netrukus pasigavo vien tik runos. Iš to nekan- 
trumo, pasiekę akmenį, vyrai net kvėpuoti stengėsi kuo tyliau, kad 
tik neišblaškytų Eriksono. O šis, žvilgtelėjęs į akmenį, nusileido prie- 
šais jį ant kelių. Taip klūpojo, pirštais braukdamas per akmens pa- 
viršių, pakeliui nurinkdamas Žybartaičių paliktus, kai perpiešinėjo 
ženklus, samanų kuokštelius ir be garso judindamas lūpas. 

Laikas vyrams vėl sustingo. Įtampa augo su kiekvienu Tornvaldo 
pirštų krustelėjimu. Ypač jam artėjant prie ženklų pabaigos. Atrodė, 
jeigu kas atsikosės ar garsiau atsidus, kiti griebsis ginklų, kad jį nutil- 
dytų. 

Artėjo Kretingos pilies likimo sprendimas, 

Artėjo ir — atėjo: 

— Aš galiu perskaityti, — ištarė žuvėdas, ir visi iš susijaudinimo 


nepastebėjo, kad jo balsas skambėjo keistai. 

Eriksonui juo toliau, tuo labiau patiko broliai Žybartaičiai. Iš pra- 
džių, kai sutiko keliauti, jam terūpėjo ištrūkti iš savo trobelės. Nors 
kažkada ją savanoriškai pasirinko, bet, metams bėgant, vis labiau lyg 
kalėjime jautėsi. O sutikus padėti Žybartaičiams, laukė kelionė jūra. 
Jūra! — o jis jau porą dešimčių metų nebuvo įkėlęs kojos ant laivo 
denio. Tornvaldas seniai buvo pavargęs tik žiūrėti į jūrą ir atsiminti 
savo laivą. Patiko jam kaip broliai ir jų žmonės elgėsi užgriuvus olai. 
Nepuolė, kaip krikščionys, melstis savo dievui ir laukti, kada jis iš- 

gelbės. O kai atrodė, kad mirties nepavyks išvengti, ramiai norėjo ją 
sutikti. 

Dar žuvėdą žavėjo Einiaus pasakojimai apie kovas su Ordinu. Jis 
atminė senelio porinimus apie vikingų žygius į Kuršą, kur gyveno 
panašius dievus kaip ir jie garbinusios gentys. Tačiau manė, jog ir jos 
jau seniai buvo nusilenkusios krikščionių kryžiui. Einiaus šnekos, 
jog jie lyg berserksai kaunasi su vokiečiais gindami savo dievus, tarp 
jų - ir į Torą panašų Perkūną, jam skambėjo kaip senosios vikingų 
sagos. Klausėsi, vis pagalvodamas, kad Žybartaitis taip dilino liežuvį 
norėdamas prisigerinti, kad tik perskaitytų runas kaip jo broliui rei- 
kėjo. 

Tačiau, perplaukus jūrą, pasirode, kad viskas tiesa — nuo Palan- 
gos iki Kretingos nematė nė vienos bažnyčios. O kretingiškiai į jį 
žiūrėjo kitaip negu svejų krante. Jų akyse nebuvo baimės, tik smalsu- 
mas. Bet ir Tornvaldas, kai keliautojai pasiekė Kretingos pilies kie- 
mą, irgi jautėsi kitaip, negu savo krante. Nesijautė kažkoks išskirti- 
nis ar pavojingas, su kuriuo pavojinga pasisveikinti, kad neužsitrauk- 
tum ant savęs Tornvaldo lydėjusio nemalonės debesies kraštelio. 

Abi pusės apžiūrinėjo viena kitą, kol ūmai iš kretingiškių minios 
išniro moteriškė. Eriksonui iš jo aukštybės ji pasirodė pusamžė, tvir- 
tai suręsta, netgi apkūnoka, tačiau vikri kaip žaibas. Regis, tik tik 
Eriksonas akies kraštu pagavo pro minią besibraunančią moteriškę, 
o kitą akimirką ji jau stovėjo prieš jo žirgą. Ji pagavo žirgą už kama- 
nų ir ėmė kažką aiškinti, mojuodama viena ranka. Iš jos judesių Erik- 
sonas sumojo, kad ragino lipti nuo žirgo. Jis pakluso, ir moteriškė, 
įbrukusi žirgą kažkuriam iš kretingiškių, nusivedė žuvėdą prie kubilo 
su vandeniu. Pati pasėmė ir vėl daugiau ženklais nei žodžiais išaiški- 
nusi, kad reikia nuplauti kelionės dulkes, pylė ant jo klusniai riešku- 
čiomis sudėtų rankų. Kol jis triukšmingai turškėsi, girdėjo, kaip kre- 
tingiškiai kažką šaukė moteriškei, o šiai atsikirtus nuaidėdavo griaus- 
mingas kvatojimas. 

Klausydamasis Tornvaldas kaito lyg ką iškrėtęs ir įkliuvęs vaikas. 
Jis taikė kuo ilgiau užtęsti savo prausimąsi ir lengviau atsiduso, paju- 
tęs ant peties kažkieno ranką ir išgirdęs Einiaus balsą: 

— Užteks, dar odą nugramdysi. Eime, parodysiu, kur gyvensi. 

Pusiau susilenkęs, paėmęs moters paduotą rankšluostį, o vėliau 
grąžinęs jį Tornvaldas taip ir neišdrįso atidžiau pasižiūrėti į moterį, 
nors ir rūpėjo. Manė, taip - nepamačius jos — lengviau pamirš savo 
pasimetimą. 

Bet apsiriko. Tą dieną dar porą kartų iš tolo matė ją ir tuoj pajus- 
davo, kaip viduje ima kilti sumišimo karštis. O vakare tarsi ant žarijų 
atsisėdo. 

Gulbis sugrįžusiųjų keliautojų garbei iškėlė puotą. Tornvaldą pa- 
sodino pačioje garbingiausioje vietoje, tarp brolių Žybartaičių. Žu- 
vėdas pasijuto tarsi grįžęs į tuos retus pokylius senelio pilyje, kur jis 
sukviesdavo bondus. Tiksliau, tuos, kurie drįsdavo peržengti senuo- 
sius dievus tebegarbinusio atsiskyrėlio pilies slenkstį ir sėstis prie jo 
stalo. Tačiau kretingiškiai, lyginant su jais, elgėsi daug laisviau. Jų 
nekaustė nerimas, kad kada nors pasisėdėjimas su senuoju Tornval- 
du Eriksonu gali atsirūgti. Čia liejosi nevaržomos linksmybės. Visi 
klegėjo, sykiu rankomis plešydami į gabalus keptus paukščius ir pei- 
liais pjaustydami mėsą bei abiem rankomis kimšdami į burną. Jie 
nesirūpino per smakrus bėgusiais taukais ir užgėrinėjo didžiulėmis 
midaus taurėmis. Toks godumas jiems netrukdė nuo šnekų pereiti 
prie dainų. 

Tornvaldas sėdėjo apstulbęs ir kone apkurtęs. Pamažu ėmęs atsi- 
gauti ir brolių Žybartaičių raginamas užkandžiauti ir gerti, sulaukė 
naujo smūgio. Vėl nepastebėjo, iš kur ir kaip atsirado moteriškė. Pa- 
matė, kaip ji, stumtelėjusi šalin Einių, įsitaisė šalia, kažką atsikirtinė- 
dama jai šaukusiems kretingiškiams. Ji vėl ėmė rūpintis žuvėdu: at- 
rinkinėjo ir krovė į jo lėkštę skaniausius gabaliukus bei žiūrėjo, kad 
jo taurė neištuštėtų. Ir vis kurtinančiai kažką šaukė, tiek jam, tiek 
kretingiškiams. Sutrikęs Tornvaldas vėlgi nepastebėjo, kaip, jai atsi- 
lošus, prie jo palinko Einius ir ėmė šaukti, stengdamasis perrėkti puo- 
taujančių keltą triukšmą. 

— Ji sako, kad tu neklausytumei, ką jie šneka, — Einius linktelėjo 
galva į besikvatojusius kretingiškius. — Ji nekepa ir nevalgo vyrų. Tu- 
rėjo tik vieną. Patį nuostabiausią. Bet jis žuvo. Vokiečiai užmušė. 

Kaip ir du jos sūnus. Dabar jinai visai viena ir rūpinasi visais pilies 
vyrais — ji čia virėja. Ji sako, kad tu labai panašus į jos vyrą ir kad jis 
labai mėgo jos keptą žąsį, — Einius parodė į paukštienos gabalus žu- 
vėdo lekštėje ir tas tesugebėjo išsunkti porą žodžių: 

— Labai skanu, — o kol Einius vertė moteriškei, skubėjo kimšti 
žąsieną, kad nereikėtų daugiau šnekėti ir vėl tiktai mandagiai sulink- 
sėjo, kai Einius išvertė moters žodžius, kad jos vardas Dangė. 

Taip ir ištempė iki puotos pabaigos: vis su pilna burna ir manda- 
giu linksėjimu Einiui išvertus Dangės žodžius. Ir į savo kambarį ke- 
liavo švino pilnomis kojomis ne tiek nuo išgerto midaus, kiek nuvar- 
gintas Dangės sukeltos įtampos. Jis kaip pakirstas krito į patalą ir, 
regis, vos galva palietė pagalvę, užmigo kaip užmuštas. 

Ir viskas, kas nutiko toliau, tegalėjo būti sapnas. Sapnavo, jog 
pabudo ir šalia pajuto karščiu nutvilkusį moters kūną, jos - Dangės. 
Tai turėjo būti sapnas, nes taip gerai jis niekada nesijautė. Ir ta nuo- 
trupa — regis, rytas, pro duris išslystančios moters siluetas — irgi tega- 
lėjo būti paskutinė sapno nuotrupa. 

Sapno, kurį buvo malonu atsiminti leidžiant dieną su Einiumi ir 
trumpam pamiršti paskutinę Sveno Raudonveidžio valią. Jis nuošir- 
džiai tikėjo, kad Sveno Raudonveidžio valia bus tokia, kokios norėjo 
Žybartaičiai. Ypač po to, kas nutiko paskutinę naktį prieš runų skai- 
tymą. 

To jis tikrai nelaukė. Ne kartą ir ne du buvo girdėjęs apie pana- 
šius nutikimus. Visko būdavo giminėms susiėmus del palikimo, tad 
nesistebėjo Strangulio elgesiu svejų krante. Tai, kad šis nemėgino 
prasibrauti pro užvartą urve ir įsitikinti, gyvi jie ar mirę, buvo menk- 
niekis, palyginus su tuo, ką Eriksonas ir matė, ir girdėjo. Net jeigu 
protėvių valia ir būdavo išdėstyta ant pergamento, aiškiai nurodant, 
kam kas tenka, kiek kartų buvo, jog palikuonis, nutaręs, jog per ma- 
žai gavo, pasirūpindavo patyliukais susitvarkyti su konkurentais. Pa- 
sistengdavo, kad jie kur miške susitiktų su nežinia kieno paleista strėle 
ar ietimi arba kad drauge su vynu gurkšteltų nuodų. O jeigu nesiryž- 
davo nei vienam, nei kitam dalykui ar nerasdavo galimybės, eidavo 
mažiausiai pavojingu keliu. Lyg ir nieko nedarydavo, bet karaliaus 

ausis pasiekdavo žinia, kad konkurentas miega ir sapnuoja, kaip per- 
rėžti valdovui gerklę. Arba vyskupas iš kažkur sužinodavo, jog vienas 
ar kitas patyliukais garbina senus dievus. Galų gale, ir jo šeima taip 
galėjo padaryti. Sūnus tiesiai pasakė — arba, tėvai, geruoju viską ati- 
duodi, arba... Sugadino žmones tas krikščionių dievas. Tas pars, ku- 
ris ragino mylėti savo artimą kaip save patį. Žinoma, daugelis tebuvo 
gerai išmokę tik vieną šio mokymo dalį — mylėti save, o artimą... 
Na, kaip bus patogiau. 

Tad Eriksono nestebino Strangulio karštumas, bet tai, kas nutiko 
naktį, vis tiktai apstulbino jį. 

Tiksliau, du dalykai. 

Iš pradžių atradimas, jog praeitos nakties sapnas buvo ne sapnas. 
Jis atsigulė, užsimerke, bet tikrai dar nebuvo užmigęs, kai išgirdo 
sucypiant duris. Tornvaldas, stengdamasis nekelti triukšmo, atsar- 
giai ištraukė iš makščių po pagalve pakištą durklą (ne kartą gyvybę 
gelbėjusį ginklą visuomet ten laikė) ir sugniaužė jį delne, pasirengęs 
smogti, kai nežinomas įsibrovėlis prisėlins prie lovos. Tačiau kai ša- 
lia lovos išdygo baltas siluetas, jis paskutinę akimirką atpažino, kad 
tai moteris. Bet paslėpti ginklą — ne. Taip ir laikė jį paruoštą smū- 
giui, ir moteris, šmurkštelėjusi po antklode, atsirėmė į jį. Jinai kažką 
pasakė ir Eriksonas, iš balso atpažinęs Dangę, sumišęs paslepė dur- 
klą. Įkišo, iš kur buvo ištraukęs ir, vis dar neatsitokėjęs, nesipriešino 
jos glamonėms, juoba, vėl ėmė grįžti vakarykštis gerumas. 

Tačiau jis neįveikė budrumo. Tornvaldas kone instinktyviai pa- 
juto, kad kažkas vėl braižosi palei duris. Jis atstūmė Dangę ir pri- 
spaudė jai prie lūpų pirštą. Iš pradžių moteris, nesupratusi, kas nuti- 
ko, mėgino muistytis. Tačiau paskui irgi išgirdo brazdesį palei duris 
ir pirma, nei žuvėdas sumojo, ką daryti, tyliai šlumštelėjo į tarpą tarp 
lovos ir sienos, ir prapuolė po lova. 

Pačiu laiku - Tornvaldas, iš nuostabos sumirksėjęs, vėl instinkty- 
viai čiupo durklą. Durys vėl prasivėrė ir į kambarį šiuokart prasmu- 
ko ne vienas, bet trys šešėliai. Jeigu jie ir norėjo užpulti, jų buvo kiek 
daugoka nužudyti miegantį žmogų. Tiek lengvai galėjo pastebėti ne- 
pageidaujami liudininkai. Be to, vienas iš įsibrovėlių nešėsi žvakę. 

Maryrt, slėpė už skverno ir atidengė tik kambaryje. Tą akimirką, kai 
jis tai padare, Eriksonas instinktyviai prisidengė akis nuo plykstelė- 
jusios šviesos, ir įsibrovėliai suprato, kad jis pabudo, tad stabtelėjo, 
kur tą akimirką buvo, juoba, pastebėjo blykstelint durklą jo rankoje. 

— Mes nieko blogo jums nenorime, — Tornvaldas išgirdo vieno iš 
jų balsą ir dar labiau nusistebėjo: žmogus kalbėjo vokiškai. Švariai, 
be jokio akcento, lyg tai būtų jo gimtoji kalba. 

Eriksonas nuėmė ranką nuo akių ir prisimerkęs įsižiūrėjo. Jis ne- 
apsiriko: nekviestų svečių buvo trys — Strangulis, jo karys aprištu kaklu 
ir dar vienas iš jo palydos vyrų. Šis ir laikė žvakę, o kalbėjo — dar 
didesnei Eriksono nuostabai - aprištagerklis. Iš jo laikysenos ir kal- 
bos tono Eriksonui pasirodė, jog tas jaučiasi ne tik lygiu, bet ir aukš- 
tesniu nei Strangulis. 

— Mes norėjome pasikalbėti dėl akmens. Mes norime, kad teisingai 
perskaitytum tuos rašmenis, - kalbėjęs ypač pabrėžė žodį „teisingai“. 

— Kaip „teisingai ? — apsimetė nesuprantąs žuvėdas. Jis puikiai 
nutuokė, kur lenkia įsibrovėlis, bet norėjo, kad tas pasakytų aiškiai. 

Žuvėdas gulėjo, patogiai įsitaisęs lovoje, kad geriau matytų pu- 
siaukelėje tarp durų ir jo lovos stovėjusią trijulę. Du iš jų ten ir liko. 
Tik aprištagerklis žengė arčiau ir pasilenkė virš Eriksono, lyg bai- 
mindamasis, kad jį gali išgirsti pašalinė ausis. 

— Reikia perskaityti taip, kaip parašyta, - kad pilis priklauso Stran- 
guliui. Mes neliksime skolingi. O jeigu kas, tai pats supranti... O 
jeigu ir blogai perskaitysi, tai ši pilis vis vien Strangulio bus. Taip 
Dievas nori. 

Pasakyta buvo taip aiškiai, kad Tornvaldas vos ne vos susilaikė 
nesuvaręs peilio aprištagerkliui į kaklą, nes tas vilkėjo šarvinius marš- 
kinius. Nebe tie metai, kad po to dar su dviem stipriais vyrais susi- 
tvarkytų. Nukentė ir nutylėjo, o aprištagerklis jo tylėjimą savaip išsi- 
aiškino: 

— Tai gerai, kad mes vienas kitą supratome. Sakiau — mes neliksi- 
me skolingi, - jis patenkintas šyptelėjo. Paskui, pasisukęs, mostelėjo 
vyrui, laikiusiam žvakę, ir tas ją užpūtė, o tada įsibrovėliai vėl kaip 
šešėliai išsmuko pro duris. 

Vos šios užsivėrė, iš po lovos iššliauže Dangė. Eriksonas, pamatęs 
ją, vos neprunkštelėjo - moteris rankoje spaudė apnuogintą Blodige- 
lį. Tačiau tuojau pajuto jai pagarbą, supratęs, kad jeigu kas, ji būtų 
puolusi jam į pagalbą. Dangė, atrėmusi kalaviją į sieną, vėl nėrė į 
lovą, tačiau šiuokart jos glamonės jau nebejįstengė visai susukti žuvė- 
dui galvą. Kai ji užmigo, jis dar ilgai gulėjo atmerktomis akimis, nes 
miegas be pėdsako išgaravo. Kaip čia galėjo taip nutikti, kad krikš- 
čionių dievas nutarė, kuriam iš pagonių turi tekti pilis? Ir tai perduo- 
ti atsiuntė vokietį (Tornvaldas neabejojo, kad kalbėjo vokietis), ir 
kaip atsitiko, kad krikščionis tarnauja pagoniui? 

Kažkas buvo ne taip. Tik Eriksonas neišmanė, ko jam griebuis. 
Pasakysi kitiems — Strangulis užginčys. O kaip jis įrodys savo žo- 
džius? Kas jo žodis prieš Strangulio? Jis — svetimšalis. 

"Taip ir prasivartė nenutaręs iki ryto. Ir per pusryčius dėl to galvą 
laužė, kąsnis burnoje strigo. Bet nutarė kol kas pakentėti. Palaikyti 
liežuvį už dantų. Aprištagerklis norėjo, kad praneštų pagonims, ką 
krikščionių dievas liepė pagoniui Svenui Raudonveidžiui surašyti! Ką 
kol, vyrų apsuptas, keliavo iki alkos. 

Kas yra alka, jam Einius buvo išaiškinęs dar plaukiant per Baltiją. 
Nekantriai laukė tos akimirkos, kada galės į ją įžengti. Senuką, kuris 
pasitiko juos prie alkos krašto, su dviem jaunais vyrais (vieną - Dab- 
rį — iš kelionės atminė), irgi pažino iš Žybartaičio pasakojimų — kri- 
vis. Senolis jam pasirodė be galo panašus į jo senelį, koks šis buvo 
prieš pat mirtį. Akimirkai net pasivaideno, jog sapnuoja. 

Būrys akimirkai stabtelėjo prie krivių ir Eriksonas atsidūrė kaip 
tik prieš senolį. Jis nusilenkė kriviui, o šis irgi nulenkė prieš jį galvą. 
Kai Tornvaldas susitiko akimis su senojo krivio akimis, jis staiga pa- 
sijuto labai gerai. Perskaitysiu, oi, aš jiems perskaitysiu, kaip jie nori, 
ėmė viduje kvatoti žuvėdas. Jis žengė paskui apsisukusius eiti krivius, 
kaip ir visi, taikydamasis prie lėto senolio žingsnio. Eriksonas jautė, 
kaip kiti nerimauja, trokšdami kuo greičiau atsidurti prie akmens. 
Tačiau jis dar pasinaudojo proga ir dairėsi po alką, kartu patirdamas 
keistą ramybės jausmą. 

Tornvaldas Eriksonas pasijuto lyg grįžęs namo. 

Jis net neįtarė, kaip arti tiesos jis buvo. 

Tą suprato skaitydamas runas. Su kiekvienu ženklu jo nuostaba 
augo. Regis, Tornvaldas buvo viskam pasirengęs, bet tik ne tam. Jam 
prireikė visų jėgų, kad, regis, ramiai atsisuktų į laukusius vyrus. 

— Aš galiu pasakyti, kas čia parašyta. 

— Sakyk, sakyk, — pamojo broliai Žybartaičiai, net pamiršę ki- 
tiems išversti. Tik po to, kai Strangulis piktai subruzdo, o ir kriviai 
pasakė, jog nesuprato, Einius paprašė Eriksono lėtai skaityti, kad spėtų 
kitiems versti. 

Bet ir jam kuo toliau, tuo labiau versti buvo vis sunkiau, nors 
žuvėdas ir lėtai skaitė. 

Buvo dėl ko. 

— Aš, — skaite Eriksonas, - konungas Svenas, atplaukiau su pen- 
kiais savo lagduno laivais į kuršių žemę. Aš įveikiau jų konungą Dor- 
ną ir ėmiau valdyti jo karalystę. Aš vedžiau jo žmoną Eimę, kaip savo 
užauginau jo sūnų Dorną ir savo su Eime sūnų Sveiną. Aš nugyve- 
nau ilgus metus ir Toras greitai pašauks mane pas save, ir aš skelbiu 
savo valią: konungo Dorno sūnui Dornui ir jo palikuonims palieku 
Sausugalės pilį. Savo sūnui Sveinui ir jo palikuonims palieku Kretin- 
gą ir jos žemę. Jei Toras kada nors pašauks paskutinį mano sūnaus 
palikuonį, Kretinga ir jos žemė turės tekti mano sesers Brunhildos, 
ištekėjusios už Tornvaldo Baltojo iš Smolando, palikuonims. 

Kai jis baigė skaityti, o Einius — versti, visi stovėjo kaip vandeniu 
perlieti. Jie žvalgėsi, bet nė vienas nesumojo ko griebtis, kol pagaliau 
Uvis pralemeno: 

— Brunhilda... Kas ta Brunhilda?.. Kur dabar mes rasime jos pa- 
likuonis? Ką mums dabar daryti?.. 

Bet niekas nesumojo, ką jam atsakyti. 

Tyla darėsi jau nebepakenčiama, kai Eriksonas, atkreipdamas ki- 
tų dėmesį, atsikrenkštė ir tarė: 

— A... Šita... Aš žinau apie Brunhildą ir jos palikuonis. 

— Tu? Žinai? Ir ką? Ką žinai? — vienas per kitą subruzdo vyrai. 

— Ką tu gali žinoti? — užriaumojo Stragulis. Į jo skruostus vel kopė 
įniršio raudonis. 

— O kodėl negaliu? Juk aiškiai pasakyta — Tornvaldo Baltojo iš 
Smolando žmona, — Eriksonas stengėsi, kad jo balsas skambėtų ra- 
miai. 

— O kuo čia tas Erikas dėtas? — tebepūtojo Strangulis, bet Uvis 
užstojo Eriksoną: 

— Nėra ko triukšmauti. Jeigu žino — lai sako. 

Tornvaldas dėkingai žvilgrelėjo į Žybartaitį, bet pradėjo nuo pa- 
aiškinimo: 

— Brunhilda su Tornvaldu turėjo tris sūnus. Vyriausias - Torn- 
valdas Baltasis jaunesnysis — irgi turėjo tris sūnus. Vyriausias iš jų, 
Tornvaldas Eriksonas, irgi turėjo tris sūnus. Vyriausiu iš jų buvo mano 
senelis - Tornvaldas Siaubūnas Eriksonas. Jis turėjo vieną sūnų — 
mano tėvą, o aš — vienintelis savo tėvo sūnus. 

Iki tol dar gan ramiai jo klausę vyrai po paskutiniųjų žodžių vel 
lyg po liūtimi papuolė. Jie dairėsi vieni į kitus išpūstomis akimis. 
Keli net žioptelėjo, bet taip ir neįstengė nors žodį išsunkti. 

Galop Uvis pirmas suvoke, ką reiškė Eriksono žodžiai: 

— Tai taip išeina, kad dabar Sveno Raudonveidžio palikimas turi 
tau tekti? 

Tornvaldas iš pradžių sutrikęs skėstelėjo rankomis, bet paskui, 
jausdamas, kad visi laukia jo žodžio, tarė: 

— Tai taip išeina... Pas mus įprasta, kad palikimas eina vyriausio- 
jo sūnaus linija. Tik jeigu ji nutrūksta, tada tenka kitam sūnui ar jo 
palikuonims. 

— Tai ką dabar tai reiškia? — Uvis, Einiui išvertus Eriksono žo- 
džius, pasisuko į senąjį krivį. Jis paliko jam pasakyti tai, ką visi jau 
patys nutuokė, bet tam reikėjo krivio, kaip svarbiausio tarp susirin- 
kusiųjų žmogaus, žodžio. 

— Tai tą ir reiškia, — visiškoje tyloje prabilo krivis. Atrodė, žodžių 
svarba jį lenkė prie žemės ir jis kone kabėjo ant savo padėjėjų rankų. 
— Sveno Raudonveidžio palikimas dabar priklauso Eriksonui. Jis Kre- 


tingos pilies ir Mėguvos žemės valdovas. 

Tornvaldui, kuris nors ir nesuprato, bet nujautė, ką pasakė krivis, 
atrodė, jog visi tik į Preikų žiūri. Tik jo klausosi ir nieko daugiau, bet 
apsiriko: 

— Ne! To tai nebus! 

Žodžiai krito kaip kirčiai. 

Šaukė Strangulis. Iš pradžių žemaičiai bei kretingiškiai dar mėgi- 
no susigaudyti, kas jam nutiko. Tačiau tuojau, pasidavę metų metus 
ugdytam instinktui, bandydami išvengti nelaukto, dar nesuvokto pa- 
vojaus, sukosi į kuršį, sykiu traukdamiesi iš vietų, kur stovėjo. Kartu 
jie siekė kalavijų, nes pagavo iš makščių plėšiamų ginklų žvangesį. 

Tačiau ne visi suspėjo. Pirmasis, apsiliejęs krauju, susmuko sena- 
sis krivis. Beveik tuo pat metu ant jo kūno parkrito jo jaunasis padė- 
jejas Kabrelis. Jis pavėlavo uždengti senolį, ir kalavijas jį pervėrė, kai 
pamėgino plikomis rankomis sugriebti Preikaus žudiką už gerklės. 
Krito ir abu į alką Gulbio atsiųsti Kretingos kariai. 

Kitiems pasisekė išsisukti nuo pirmųjų kirčių. Žybartaičiai aki- 
moju atsistojo vienas į kitą nugara. Merkus užėmė vietą iš vieno jų 
šono, Dabris ir Trakys — iš kito, ir jie, atmušinėdami naujus kirčius 
bei akies kraštu sekdami, kas darosi aplinkui, skubėjo susivokti, kas 
nutiko. 

Vaizdas buvo grėsmingas - juos iš visų pusių spaudė Strangulis ir 
jo Žmonės, tačiau atrodė, jog vadovavo aprištagerklis. 

— Žudykit juos, žudykit! — šaukė jis vokiškai kuršiams. Einius 
nustebo nuo jo balso skardumo — skambėjo taip, lyg vadovavimas 
kariams būtų jam buvęs įprastas dalykas: 

— Šneka! O sakė - nebylys! 

„ Iš tos nuostabos jis pražiopsojo vieno kuršio kirtį. Išgelbėjo Mer- 
kus — paskutinę akimirką, atbloškęs jį puolusį užpuoliką, stipruolis 
spėjo pakišti savo kalaviją po ant Einiaus kritusiu kirčiu. Jis šiek tiek 
nukreipė kirtį, bet kuršio kalavijas vis vien kiek grybštelėjo Einiaus 
šoną. Žybartaičiui beliko džiaugtis, kad pilyje paskutinę akimirką, 
pastebėjęs, jog kuršiai susiruošė į alką užsidėję šarvinius marškinius, 


irgi neužmiršo savųjų. 

Tiktai nebuvo kada labai džiūgauti — reikėjo iš paskutiniųjų sku- 
bintis kelti kalaviją atmušti naują kuršio kirtį. Tiesa, Merkus, neleis- 
damas kuršiui atsitokėti, kad, regis, jau į rankas kritęs grobis ištrūko, 
riaumodamas nukirto jį. Taip Einius gavo kelias akimirkas atsikvėp- 
ti, kol prieš jį vel išdygo naujas užpuolikas. 

Pirkliui šių akimirkų pakako įsitikinti, kad jų likimas nepavydė- 
tinas. Kiekvienam iš užpultųjų teko beveik po porą kuršių. Juos gel- 
bėjo tik tai, kad užpuolikai arba nebuvo susitarę, kas ką puls, arba 
užpultųjų sustojimas ratu neleido kuršiams pasiekti aukų, nes besi- 
stengdami jie neretai kliudė vieni kitiems. 

Tačiau kuršių pranašumas davė vaisių — tuoj po pirmo Merkaus 
nukirsto kuršio ant žolės suklupo sužeistas Dabris. Jis viena ranka 
bandė užspausti žaizdą dešiniajame šone, o kita mėgino sugraibyti 
iškritusį kalaviją. Atrodė, jį tuoj kaip pesliai užkapos kuršiai. Išgel- 
bėjo Uvis, prie kurio kojų Dabris suklupo. Jis peršoko per krivį, 
užstodamas jį nuo kirčių iš vienos pusės, o kiti irgi spėjo pasitrauk- 
ti iš savo ankstesnių vietų. Taip jie sudarė kvadratą, kurio viduryje 
atsidūręs krivis pagaliau surado kalaviją ir pamėgino atsistoti rem- 
damasis į jį. 

Kautynės įsisiautėjo. Merkui pasisekė nukirsti dar vieną kuršį, o 
Uviui — sužeisti vieną iš dviejų jį puolusių priešų. Tačiau Einius, 
vargais negalais išsisukinėdamas nuo užpuolikų kirčių ar juos atrem- 
damas, suvokė, jog tai tik laiko klausimas, kada kris paskutinis iš 
užpultųjų. O kad jis bus pirmas — neabejojo. 

Vaikystėje, kad ir nusileisdamas savo amžiaus vaikams stiprumu 
ir vikrumu, Einius Uviui ir Daubarui padedant buvo neblogai įgu- 
dęs valdyti ginklą. Tuo labiau, tik toks meistriškumas galėjo padėti 
nors kiek kitiems prilygti. Tačiau per paskutinius, daugiausia kelio- 
nėse praleistus metus retai bepaimdavo į rankas kalaviją. Patikimiau 
buvo samdyti apsaugą arba gelbėdavo žemių, per kurias keliaudavo, 
valdovų rūpestis pirklių saugumu - nes kas pjaus vištą, dedančią auk- 
sinius kiaušinius. Kitąsyk valdovai, imdami iš prakeliaujančių pir- 
klių mokestį, surinkdavo daugiau aukso nei karo žygyje. Ber dabar 
Einiui tai atsirūgo. Jis vis jautė, kaip kalavijas vis labiau sveria jo 

ranką, bet kėlė ir kelė sukandęs dantis, taikydamas bent jau sužeisti 
nors vieną užpuoliką. 

Nors vieną, kad paskui tiems, prisimenant niekšingą užpuolimą, 
būtų mažiau džiaugsmo. Nors vieną, o dar geriau - du! Einius kėlė ir 
kėlė kalaviją, pamatęs, kad vienas jo smūgis pasiekė kuršio petį ir tas 
atšoko, mėgindama ranka užspausti žaizdą. Bet jo vietą tuoj užėmė 
kitas, ir Einius mintyse atsiduso — tik laiko klausimas, kada kris pas- 
kutinis iš užpultųjų. 

Tačiau ūmai jų žūtis kiek atitolo — iki tol visų užmirštas ir nuoša- 
lyje likęs Eriksonas vienu ypu išlupo iš makščių kalaviją ir, riaumo- 
damas it sužeistas lokys, puolė į patį kirstynių sūkurį. Jis suko virš 
galvos savo Blodigelį ir netikėtai užklupo kuršius — vienas iškart krito 
negyvas. Kitas nusirito žole sunkiai sužeistas ir liko gulėti dejuoda- 
mas bei akimoju krauju užlietomis rankomis susiėmęs už pilvo. 

Tornvaldas įsitaisė šalia Einiaus, ir jėgos beveik išsilygino. Prieš 
šešis sveikus likusius kuršius stojo penkiese, iš kurių keturi gerai val- 
dė kalaviją. Kuršiai kaip mat įvertino pasikeitusią situaciją — aprišta- 
gerklis kažką riktelėjo (užpultieji iš jo tirados tespėjo suprasti „Don- 
ner veter“Š ) ir kuršiai atšoko per kelis žingsnius nuo užpultųjų. Jie 
išsirikiavo linija, užstodami taką iš alkos, o aprištagerklis nėrė už jų 
nugaros. Kol užpultieji, sunkiai alsuodami, bandė susivokti, kas vyks- 
ta, aprištagerklis išsitraukė iš po apsiausto ragą ir kelis kartus sutri- 
mitavo. 

— Pagalbos šaukiasi! — pirmas atsitokėjo Uvis. — Jų čia daugiau 
yra. Veržiamės pro šituos! Į pilį! 

— Ne! Stok! — Einius už rankos pagavo į priekį pasinešusį brolį ir 
iš visų jėgų timptelėjo atgal. 

— Tu ką?! Išprotėjai?! Jie čia mus išskers! — veržėsi Uvis, bet jau- 
nesnysis brolis nepasidavė: 

— Neprasiveršim! Nespėsim! Jie tą savo pasalą kur nors netoli pa- 
slepe. Nespėsime iki pilies nubėgti! 

— Tai kas, reikia mėginti! — vis dar veržėsi Uvis. 

„Velniai griebtų“ (vok.). 


131 


— Aš sakau — nereikia! — šaukė Einius, prisikišęs prie brolio tokiu 
užtikrintu balsu, kad tas pasidavė, nujausdamas, kad jaunesnysis brolis 
nutuokė kažką, ko jis nežinojo. 

Tačiau nebuvo kada aiškinti, tik: 

— Tai ką siūlai daryti?! — o brolis, lyg laukęs tokio klausimo, iškart 
išpyškino: 

— Prie šventojo ąžuolo! Traukiamės prie jo ir sustojam ratu. Ne- 
reikės nugarų saugoti. 

Uvis nebesiginčijo. 

— Padek! — jis šūktelėjo broliui ir jiedu, griebę už pažastų vis dar 
viena koja į žemę atsirėmusį ir abiem rankomis į kalaviją įsikirtusį 
krivį Dabrį, nutempė jį prie ąžuolo. Jiems įkandin, grėsmingais vei- 
dais žvelgdami į kuršius, atatupsti traukėsi Merkus, Eriksonas ir Tra- 
kys. 

— Ne! — užprotestavo krivis, kai broliai norėjo pasodinti jį po 
ąžuolu. 

Jis atsirėmė į medį. Lyg stiprybės iš jo pasisėmė ir, vis dar tebe- 
spausdamas kruvinais pirštais žaizdą, kita ranka įstengė kilstelti kala- 
viją. Broliai pavedėjo jį į kitą nuo artėjančios kuršių grandinės ąžuo- 
lo pusę, ir Dabris ten liko sustingęs. Likusieji, sekdami akimis kur- 
šius, irgi išsirikiavo viena linija, pasiruošę juos atremti. 

Tačiau kuršiai nesiskubino. Žengę kelis žingsnius įkandin besi- 
traukusiųjų jie sustojo, pasirengę užkirsti kelią, jei tie mėgintų verž- 
tis, ir laukė. O ko — netrukus paaiškėjo: tarp medžių šmeėkštelėjo pra- 
džioj viena, paskui antra, trečia figūra. Jų vis daugėjo ir daugėjo. Grei- 
tai užpultieji suskaičiavo prieš juos išsirikiavusias tris dešimtis pilnai 
ginkluotų ir apsišarvavusių karių. Vienas jų padavė su savim atsineš- 
tus skydą bei šalmą aprištagerkliui. O šis skubinosi nurodinėti ką 
daryti, ir kariai, paklusdami jam, ėmė pusračiu siausti ąžuolą. 

Užpultieji budriai sekė pagausėjusį priešą, bet pirmasis jo užma- 
čias perprato Eriksonas. Jis vėl, riaumodamas ir sukdamas virš galvos 
kalaviją, puolė į patį kuršių tirštumą. Ir tie, ir Žybartaičiai su Mer- 
kum bei Trakiu iš pradžių sutriko, nesuvokdami, ką tas sumanė. Kur- 
šiai atsigodo, kai Eriksonas nukirto du iš jų, o Uvis, pastebėjęs, kad 

kai kurie iš kuršių turi lankus, suprato tai, ką anksčiau už juos suvokė 
žuvėdas. 

— Jie nori mus kaip kurapkas iššaudyti! — riktelėjo jis ir, taipogi 
iškėlęs kalaviją, puolė kuršius. Jam iš paskos, negailėdami gerklių, 
metėsi likusieji. Net ir krivis atšlubčiojo iš savo ąžuolo pusės. Tačiau 
atrodė, kad tie keli žingsniai atėmė kone visas jo jėgas, ir Dabris liko 
stovėti, vėl atsirėmęs petimi į medį. 

Bet besiginantys ir be jo išsivertė. Eriksonas ir jam į pagalbą at- 
skubėję vyrai neilgai švaistėsi kalavijais, verždamiesi į priekį. Atvirkš- 
čiai, jie veikiai sustojo ir iš lėto, nuduodami, jog nebeatsilaiko, ėmė 
trauktis prie ąžuolo. Sykiu jie taip skleidėsi, kad galop apstojo jį ratu. 
Merkus su Uviu taikė taip sustoti, kad tarp jų atsirastų sužeistas kri- 
vis. Be to, Merkus pagelbėdavo ir į dešinę nuo jo buvusiam Einiui, 
matydamas, kad tas vis labiau ilsta. 

Iš kitos pusės pirkliui karts nuo karto padėdavo Eriksonas. Atro- 
dė, šis visai pamiršo savo amžių. Jis taip švaistėsi kalaviju, kad tą 
kitąsyk buvo sunku ir pastebėti. Skriedavo ir skriedavo, tik akimirkai 
sustingdavęs, kai atšokdavo nuo kuršio kalavijo ar skydo. Toks žuvė- 
do siautulys buvo lyg priekaištas daug jaunesniam Einiui. Jis irgi sten- 
gėsi kuo aršiau švaistytis savo kalaviju. Kartu jis mintyse prisiekinė- 
jo, kad jeigu sėkmingai išsikapstys iš šios sumaišties, būtinai daug 
laiko skirs mankštai su ginklais. 

Jeigu tik išsikapstys, ir Einius, keldamas ir keldamas kalaviją, vis 
akies kraštu stengėsi pagauti, kas vyko už jį puolusių kuršių nugarų. 
Jis nekantravo, nes jėgos seko. Galop Einius čiupo kalaviją abiem 
rankomis. Jis irgi, kaip Eriksonas, leido garsams veržtis iš krūtinės 
gilumos, nesirūpindamas kaip ir ką šaukia. 

Ber ne tik jis vienas — visa laukymė buvo užtvindyta riksmų, keiks- 
mų, skausmingų aimanų, geležies kirčių į geležį. Atrodė, tokioje gar- 
sų ir žmonių sumaištyje nieko nesuprasi. Gali rūpintis tik vienu da- 
lyku — kaip atremti daugybės prie tavęs besiveržiančių priešų kirčius 
ir pačiam spėti taikliai kirsti. 

Nieko, bet vis tik galima, ypač jeigu ir lauki. Ir Einius pirmas 
pastebėjo permainų ženklus. Bemojuodamas kalaviju jis, kad įsiti- 

kintų neapsirikęs, trumpam nėrė už Merkaus nugaros ir skubiai ap- 
sidairė. 

— Uvi! — šūktelėjo šokdamas į savo vietą ir „nusivesdamas“ savo 
užpuolikų dalį. - Būk pasiruošęs! Strangulis tuoj pasiųs dalį savo vy- 
rų kitur. 

— Nesuprantu?! Ką čia šneki? — atsiliepė pro kirčius Uvis, neati- 
traukdamas akių nuo jį puolusių kuršių. 

— Aš sakau, kad Strangulis dalį savo vyrų siunčia į pamiškę, — 
pakartojo Einius. - Gulbis atveda karius iš pilies. 

— Iš kur žinai? 

— Žinau, — atkirto Einius, nesileisdamas į smulkmenas. — Žiūrė- 
kim, kad jie vėl nemėgintų mūsų iššaudyti. Nepaleiskim jų! 

Einius neapsiriko. Kol jis su broliu šūkčiojo vienas kitam, puolu- 
sių kuršių būrys sumažėjo daugiau nei perpus. Mat dalis jų, paklus- 
dami aprištagerklio įsakymams, vienas po kito palikdavo savo vietas 
puolančiųjų grandinėje ir prapuldavo tarp alkos medžių. Kiti susi- 
glaudė ir, kaip greitai pajuto užpultieji, ėmė mėginti atsiplėšti nuo 
jų, kad atsirastų erdvė iššauti keliems laukymės pakraštyje išsirikia- 
vusiems lankininkams. Tačiau ir Uvis, ir Merkus, ir Tornvaldas lai- 
ku pastebėjo šį pavojų. 

— Žudyk! - suriko Uvis. Žuvėdas vėl užriaumojo ir ėmė sukti virš 
galvos kalaviją. Merkus irgi įniko dar aršiau švaistytis savuoju, ir jie 
visi rėžėsi į kuršių būrį. Staigumas ir aršumas padėjo nublokšti juos 
prie lankininkų ir suplakti kuršius į vieną krūvą. 

Jie nepaliovė spaudę ir galop susimaišė su kuršiais. Užpultiesiems 
sekėsi geriau, nes matėsi, kad kuršiai lyg nugara klausėsi. Jie mėgino 
išgirsti ir suprasti, kas dėjosi alkos pakraštyje, kur nuskubėjo jų drau- 
gai. Užtat užpultųjų ketvertukas, nugirdęs iš ten sklidusį mūšio triukš- 
mą, lyg ant sparnų jautėsi ir vis aršiau spaudė kuršius. 

Kad svarstyklės galutinai pakrypo ne kuršių naudai, ketveriukė 
suvokė išvydusi tarp medžių šmekščiojant besikaunančias figūras. 

— Atgal! - šūktelėjo Uvis. — Traukiamės atgal! — pakartojo ir vo- 
kiškai, kad suprastų Eriksonas. Šis, linktelėjęs, kartu su kitais ėmė 
žengti atgal, traukdami paskui save kuršius. Jie taip atlaisvino aikšte- 

lės kraštą, kad kretingiškiams būtų kur išstumti kuršius ir, čia juos 
apsupus, sutriuškinti. 

Sumanymas pavyko — veikiai aikštelės pakraštyje pasirodė pir- 
mieji iš alkos besitraukiantys kuršiai. Paskui pabiro ir kiti. Jiems įkan- 
din išniro ir kretingiškiai. Šie pusračiu spaudė kuršius į krūvą ir stū- 
mė juos, kol galop susijungė su Uvio vyrais. Tą akimirką Ventės rikis 
gavo progą žengti porą žingsnių atgal ir kiek ramiau apsidairyti. Jam 
užteko kelių akimirkų suprasti, kad kretingiškiai savo skaičiumi len- 
kia Strangulio karius kone dvigubai. 

— Pasiduok! — riktelėjo Uvis Stranguliui, suradęs jį žvilgsniu kur- 
šių būrio viduryje. Tačiau tas neatsiliepė, tik kažką šūkčiojo savo žmo- 
nėms, rodydamas ranka. 

Uviui vėlgi neprireikė daug laiko, kad atspėtų, ką tas sumanė. 

— Spauskite juos, spauskite! — riktelėjo savo vyrams. — Jie bandys 
veržtis. Nepaleiskit nė vieno! 

Jis riktelėjo ir vėl šoko į kirstynes, vis šūkčiodamas, kad kariai 
labiau saugotų tą pusę, kur buvo iš alkos vedęs takas. 

Atspėjo — Strangulis sugebėjo mūšio įkarštyje perrikiuoti savo žmo- 
nes ir smogti ten, kur Uvis ir laukė. Tačiau jo vyrai nespėjo laiku 
susispausti ir daliai kuršių pasisekė prasilaužti. Jie mėgino išplėšti 
pralaužą, tačiau tarp jų buvęs Strangulis su aprištagerkliu veikiai su- 
mojo, kad nepavyks. Aprištagerklis pirmas spruko tako pusėn, o po 
kelių akimirkų juo pasekė ir Strangulis su keliais prasiveržusiais savo 
vyrais. 

— Laikykit juos! — šūktelėjo Uvis ir su dalimi vyrų metėsi įkandin, 
riktelėjęs Merkui baigti tvarkytis su apsuptyje likusiais kuršiais. 

Tačiau kol vyrai atsirinkinėjo, kas lekia paskui Uvį, o kas lieka su 
Merkumi, kuršiai susimaišė su kretingiškiais. Visi lyg sniego kamuo- 
lys rėžėsi į aikštelę supusius ąžuolus ir subyrėjo, ištirpdami tarp jų. 

Einius kartu su visais įlėkė į mišką, bet kai tarp medžių prapuolė 
jo nužiūrėtas kuršis, jis ėmė dairytis kito. Tačiau nepastebėjo nė vie- 
no, su kuriuo nebūtų susiėmęs vienas ar du kretingiškiai. Jis dar mė- 
gino ieškoti, kaire ranka atsirėmęs į medį, bet taip ir nerado. Tik 
pajuto, kaip sunkiai kilnojasi jo krūtinė ir beprotiškai daužosi širdis, 

atrodė, tuoj tuoj iššoks. Einius apsisuko ir, vilkdamas koją už kojos, 
grįžo į aikštelę, prie šventojo ąžuolo, nutaręs, kad kretingiškiai ir be 
jo pribaigs kuršius, o jis su savo raiša koja tik trukdys jiems. 

Taip nutaręs pirklys nušlubčiojo prie šventojo ąžuolo, prie kurio, 
atsirėmęs į kamieną, sėdėjo Dabris. Prisiartinęs Einius bejėgiškai 1š- 
leido iš rankų kalaviją, atsiklaupė šalia krivio ir - duok, pažiūrėsiu — 
pasakęs ėmė tvarstyti jo žaizdą, kartas nuo karto pakeldamas galvą ir 
įsiklausydamas į mūšio garsus. 

O-tie jau tilo, tik garsėjo sužeistųjų aimanos ir dejonės aikštelėje. 

7 skyrius 


PASKUTINIOJI TORNVALDO 
ERIKSONO VALIA 


Žuvėdas stovėjo alkos pakraštyje ir svaigo, jausdamas kaip virš pa- 
miškės sklando Toras, susirinkdamas žuvusiųjų dvasias. 

Eriksonas stūksojo, abiem rankomis remdamasis į žemėn įsmeig- 
tą kalaviją. Šalia jo, atsirėmusi į didžiulį Tornvaldo kovos kirvį, ry- 
mojo Dangė. Tornvaldas, į ją paslapčia pažvairuodamas, vis atsimin- 
davo, kaip pamatė ją po mūšio. Išėjo iš alkos, o nuo pilies bėgo visas 
būrys, daugiausia moterų ir vaikų, o prieky - Dangė. Su jo kirviu. 
Dar nusistebėjo, kur rado, ir pamiršo. Nebuvo kada galvoti - Dangė 
pamatė jį ir balsu raudodama pripuolė. Iš pradžių taip ant kaklo pa- 
kibo, kad vos iš kojų neišvertė. Paskui, atšlijusi, ėmė čiupinėti, ieško- 
dama žaizdų ir vis braukdamas akis. Tik įsitikinusi, kad sveikas, pra- 
žydo plačiausia šypsena. Ir nuo tos akimirkos nė per žingsnį nepalei- 
do. Vis šalia laikėsi. Bet kirvio iš rankų nepaleido. 

Jie stovėjo ir žiūrėjo, kaip kretingiškiai bei keli į nelaisvę paimti 
kuršiai neša iš alkos ir guldo pievoje žuvusiųjų kūnus. Sykiu pievoje 
rinkosi sužeistieji, kurie patys įstengė paeiti. Tuos, kurie nebesilaikė 
ant kojų, nešė sveikieji, prieš tai, pilies moterų padedami, aptvarstę 
žaizdas. 

Darbą baigus, paaiškėjo, jog žuvo dvi dešimtys kuršių, įskaitant 
ir Strangulį, ir devyni kretingiškiai. Dar aštuoni buvo sužeisti, kaip ir 
keturi į nelaisvę paimti kuršiai. Kiek jų prasiveržė, niekas negalėjo 

pasakyti. Mat niekas nežinojo, kiek kuršių buvo pasaloje. Tebuvo 
aišku, kad pasisekė pasprukti ir aprištagerkliui. 

— O gaila, labai norėjau su juo pasikalbėti, — atsiduso Uvis, apžiū- 
rėjęs suguldytus žuvusius ir į būrelį suvarytus kuršius. 

— Gal kuris iš jų viską paaiškins, — Einius mostelėjo į kuršius. — 
Nes ir aš turiu daug klausimų. 

— Ir aš, — pritarė brolis, tačiau metė apžiūrinėjęs belaisvius. — Ber 
tu man pasakyk, iš kur tu žinojai, kad mus išgelbės pilies vyrai. 

— Aš pasakiau Gulbiui, kad neužremtų vartų. Kad laikytų vyrus 
pasiruošusius, apsiginklavusius, kad klausytų ausis ištempę ir žiūrėtų 
akis išpūtę. 

— Aš bokšte stovėjau ir išgirdau ragą. Kažkaip keista pasidarė: al- 
koje — ragas? Tai ir puolėme pažiūrėti. O čia, pasirodo, kuršiai. Jie 
buvo palikę alkos pakraštyje kelis sargus. Pirmiausia ant jų ir užlėkė- 
me, paskui ir kiti pasirodė, — pridėjo Gulbis. 

— Gerai, bet kodel tu taip liepei Gulbiui? — Uvis neatstojo nuo 
Einiaus, kol šis paaiškino: 

— Man pasirodė įtartina, kad kuršiai į alką eina apsišarvavę. O 


dar visa kita... — numojo, neketindamas visko pasakoti, bet Uvis 
užsispyrė: 
— Kas „kita“? Sakyk viską. 


— Gerai. Vienas dalykas — „Sakalo“ burės virvė, kuri trūko, kai 
mus jūroje buvo užpuolęs tas laivas. Kitas dalykas — visas tas Stran- 
gulio aiškinimas del urvo kasykloje. O dar tas vokiečių pirklių būrys. 
Taip laiku ir taip vietoje ieškojęs plėšikų... Viskas buvo įtartina, bet 
nieko negalėjome daryti, kol neturėjome įrodymų. Tik klausytis au- 
sis išplėtus ir žiūrėti akis išpūtus, baisi kupeta. Ir būti be galo atsar- 
giais. O dabar reikia mėginti viską iki galo išsiaiškinti, - Einius mos- 
telėjo į belaisvius ir žengė prie jų, nebelaukdamas, kol brolis dar ko 
nors paklaus. 

— Žiūrėk, atrodo, mums pasisekė, — Einius šūktelėjo broliui ir, 
nėręs į belaisvių būrelį, ištempė iš jo vieną, aprišta galva ir išsitepusį 


krauju. 

Uvis žvilgtelėjo į belaisvį ir, nieko nesuprasdamas, gūžtelėjo pe- 
čiais, atsisukęs į brolį. 

— Na, pasižiūrėk geriau, — tas juokdamasis paėmė belaisvį už smak- 
ro ir pasuko pradžioj jį profiliu prieš Uvį, o paskui veidu į jį. — Na, 
negi neatsimeni? Jis gi buvo su Stranguliu, kai jis čia buvo pirmą 
kartą, neatsimeni? O paskui plaukė su mumis į žuvėdų žemę. 

— Tikrai, teisybę sakai, — pagaliau ir Uvis atpažino belaisvį, kai 
prisikišęs įsižiūrėjo ir iki pusės timptelėjo iš makščių kalaviją. — Na, 
kalbėsi geruoju ar... 

— Kalbėsiu, — iškvėpė belaisvis ir krauju spjovė ant žemės. — Bet 
tik su viena sąlyga. 

— Na, tu dar sąlygas kelsi? - linksmai nusistebėjo Uvis ir dar la- 
biau timptelėjo kalaviją. 

— Aš labai prašau — negrąžinkite manęs į Strangulio pilį. 

Broliai nusistebėję susižvalgė: paprastai belaisviai laukdavo nesu- 
laukdavo, kol juos išpirkdavo, pats ieškodavo tokios galimybės. 

— O kodėl? — pasmalsavo Uvis, o Einius paaiškino, kas dedasi, 
Eriksonui, nes tas pasmalsavo, prisigretinęs prie jo. 

— Nenoriu gyventi po Ordino letena. Aš visai vienas. Visi maniš- 
kiai žuvo karuose su vokiečiais. 

— Palauk, aš kažko nesuprantu. Strangulis sakė, kad turi taikos 
sutartį su Ordinu, bet nėra jo valdžioje, — susirūpino Uvis. 

— Jis tik taip sakė. Iš tikrųjų Ordinas uždėjo leteną kaip reikalas. 
Pilyje nuolat sėdi Ordino brolis su keliais knechtais. 

— Ir dabar sėdi? — pasitikslino Uvis. 

— Nežinau. Jis buvo čia. 

— Čia? — vienu metu išsižiojo Žybartaičiai ir ėmė akimis naršyti 
suguldytus žuvusiuosius bei belaisvių būrelį. 

— Čia aš jo nematau, — pasekęs jų žvilgsnius paaiškino belaisvis. — 
Tai tas, kuris buvo su aprišta gerkle. Jo vardas brolis Hermanas Brandė. 

— Tas? — vel sykiu aiktelėjo brolis, kartu mintyse save keiksnoda- 
mi, kaip tokio paprasto dalyko nesuprato. — Kas jį matė? — jie atsisu- 
ko į kretingiškius, bet nė vienas negalėjo nieko tikro pasakyti. 

Taip nieko doro neišpešęs, Uvis liepė Gulbiui pasirūpinti dar kartą 
peršukuoti alką ir apylinkes. Kai tas su keliais kretingiškiais šoko ant 
žirgų, broliai vėl atsiminė belaisvį. 

— Tai jis dėl to apsimetinėjo, kad jam gerklė sužeista, kad nereikė- 
tų kalbėti? Juk jis tik vokiškai kalba? 

— Jis supranta mūsų.kalbą. Net šiek tiek sugeba šnekėti, bet tada 
gali iškart pažinti, kad jis — vokietis. 

— Gerai, aišku, — Uviui labiau rūpėjo kiti dalykai. — Tai visa šita 
istorija del Strangulio teisių į pilį — to riterio sumanymas? 

— Jo, — patvirtino belaisvis. 

— Tai Strangulis prikišo nagus prie Sareikos nužudymo? 

— Kodel prikišo? Jis pats ten buvo. Jis ir riteris. 

Žybartaičiai nujautė tokį atsakymą, bet vis vien pasijuto pritrenkti. 
Atrodė, buvo laikas priprasti, matant, ką išdarinėja Mindaugas, plės- 
damas savo valdas. Tačiau kad taip būtų daroma su Ordino pagalba 
— pirmąsyk girdėjo. 

— O kam Stranguliui to prireikė? 

— Ne jam. Čia viską riteris sugalvojo. Kai tik pasirodė mūsų pily- 
je, tai tuojau ėmė domėtis kaimyninių žemių rikiais. O kai sužinojo 
apie Strangulio giminystę su Sareikos žmona, ir kad tas, girdi, prie 
žemaičių šliejasi, viską sugalvojo. O mes turėjome išsiaiškinti, kaip 
būtų galima išžudyti Sareikos šeimą. Mes pradėjome jį sekti ir išgir- 
dome apie vestuves. Paskui viskas buvo paprasta, — atsiduso belaisvis 
ir žengtelėjo atgal, pastebėjęs kaip pasikeitė Uvio veidas. Tačiau rikis 
tuojau susitvardė ir liepė belaisviui toliau pasakoti. 

— Aš sakiau — Strangulis ir riteris patys vedė tris dešimtis karių. 
Patys parinko pasalos vietą, patys šaudė, o Strangulis... Kai mes iš- 
lindome iš savo slėptuvių, Sareika dar buvo gyvas. Jis pažino Stran- 
gulį, ištiesė ranką, prašydamas pagalbos, o Strangulis... Jis suvarė 
jam į gerklę durklą, o paskui liepė ištraukti iš kūnų strėles ir juos 
sukapoti, kad nebūtų galima pažinti, kokiomis strėlėmis šaudyta, nes 
vokiečiai šaudė savomis iš arbaletų. Tai galėjo sukelti įtarimą. 

— O kaip krivis Gaudrus sutiko jam talkinti? — atsiminė Einius, 
skubiai išvertęs Eriksonui belaisvio žodžius. 

— Gaudrus — buvęs krivis. Visi mes pakrikštyti. Ugnis alkoje už- 
pilta tuo jų šventu vandeniu, o pati alka iškirsta. Krivis visą laiką 
buvo labai ištikimas Stranguliui. Kai tas pasakė, kad reikia krikštytis, 
pats užpylė vandeniu šventą ugnį. Jis sugalvojo, kaip aiškinti Sveno 
Raudonveidžio palikimą. 

— O kaip buvo, kai paaiškėjo, kad reikės plaukti į žuvėdų žemę? 

— Riteris liepė mums plaukti, o pats nulėkė į Grobinę. Ten buvo 
keli Ordino karo laivai ir su vienu puolė vytis. Jis sakė, kad plaukios 
netoli Palangos ir tikrins kiekvieną iš jos išplaukiantį laivą. Jis mums 
liepė neleisti pasprukti pirklio laivui, kai jis mus užtiks. Jis galvojo 
užgrobti laivą, išžudyti visus plaukusius, o laivą paskandinti. Paskui 
Strangulis turėjo visiems pasakoti, kad palei žuvėdų krantą audra su- 
daužė laivą ir tiktai mes išsigelbėjome. Atseit, mus paėmė prošal plau- 
kęs vokiečių pirklių laivas. Kai Ordino laivas ėmė vytis „Sakalą“, vie- 
nas iš mūsų, paliepus Stranguliui, įpjovė burės virvę, bet Gaveidis 
spėjo sutvarkyti ją. O kai išplaukėme iš Gotlando, tai Ordino laivas 
šiek tiek pavėlavo atplaukti. Į Sigtūnę jis atplaukė dieną vėliau nei 
„Sakalas“. Riterio laimei, Sigtūnės uostas toks didelis, kad jam pavy- 
ko rasti vietą kuo toliau nuo „Sakalo“. Riteris sekiojo mums iš pas- 
kos po miestą vaikščiojant. Kai paaiškėjo, jog reikės keliauti pas Erik- 
soną, riteris slapta susitiko su Stranguliu ir sutarė dėl pasalos prie 
kasyklos. Mat riteris iš vokiečių pirklių išsiaiškino, koks kelias veda 
pas Eriksoną. Viską ir apie kasyklą sužinojo ir nutarė, kad nakvynės 
vieta prie jos — geriausia vieta pasalai. Jie sugalvojo suvaidinti užpuo- 
limą, o Strangulis turėjo pasiūlyti jums pasislėpti urve kasykloje, o 
mes, atseit, pridengti jūsų atsitraukimą ir nuvilioti užpuolikus. Jie 
sutarė, kad pasala bus surengta grįžtant. Mat riteriui dar reikėjo laiko 
surinkti būrį vokiečių pirklių. Paskui riteris sakė, kad jie toliau nei 
kasykla ir nebuvo nukeliavę, ten laukė. O kai sulaukė, tai buvo taip, 
kaip jie sutarė — mes vaidinome, kad pridengiame jus, kol jūs pasislė- 
pėte urve, tada dar truputį palaukėme, kol jūs apsiraminote. Paskui, 
liepus riteriui, pradėjome tempti malkas laužui. Riteris sakė, kad jei- 
gu jūs ten neuždusite, tai mėginsite išsiveržti, nes kito išėjimo nėra. 
Jis tą buvo anksčiau išsiaiškinęs. Ber kai jūs pradėjote ardyti laužą, 

urvas užgriuvo. Mes tikrai bandėme ardyti užvartą. Riteris liepe. Jis 
norėjo įsitikinti, ar jūs tikrai žuvote po akmenimis, o jeigu kuris išli- 
ko gyvas — tai pribaigti. Bet akmenys tikrai, kaip sakė Strangulis, 
pradėjo pavojingai kristi. Tada riteris nutarė, kad jeigu kuris iš jūsų 
ir liko gyvas, tai tikrai neišsikapstys. Mes grįžome namo su Ordino 
laivu. Strangulis jau galvojo keliauti perimti Kretingą, kai pasirodė 
žygūnas. Tada riteris pasakė, kad užteks tų žaidimų. Pasakė paban- 
dysiąs susitarti su Eriksonu, kad perskaitytų akmenį taip, kaip reikia, 
bet vis vien turime vestis karius. Atseit, jeigu Eriksonas persigalvos, 
tai visus turėsime išžudyti alkoje. Paskui jis galvojo pulti ir užimti 
pilį, čia visus išžudyti ir atsiųsti Ordino įgulą. 

— Taip, neblogai sumanyta. Nedaug trūko ir būtų pavykę, — nu- 
rmykė Uvis ir atsisuko į alkos pusę, iš kur vesdamas karius išniro Gul- 
bis. * 

— Neradome, - jis kaltai skėstelėjo rankomis, atsakydamas į Uvio 
klausimą, bet dar pasiūlė. — Gal reiktų pamėginti plačiau paieškoti? 

— Vargu, ar pavyks, — pirmiau nei Uvis atsakė belaisvis. — Mes čia 
netoli buvome paslėpę žirgus. Greičiausiai jis spėjo iki jų nusigauti, o 
jeigu taip, tai... — ir belaisvis išraiškingai mostelėjo, leisdamas su- 
prasti, kad tai tas pats, kas vėją laukuose gaudyti. 

Tačiau Uvis jo nepaisė: 

— Kur tie žirgai? 

Kai belaisvis ranka parodė į mišką už alkos, Uvis liepė Gulbiui 
patikrinti. Bet belaisvis buvo teisus — veikiai Gulbis grįžo su būreliu 
karių, vedinų žirgais. 

— Trūksta trijų, — suskaičiavęs tarė belaisvis. 

— Ką gi, jie tikrai jau toli, - nusiminė Uvis. 

— Nieko, tu dar jį pagausi, - pamėgino guosti Einius, neįtardamas, 
kad ne Uvį, bet jį likimas dar suves su riteriu Hermanu Brande“. 

Atrodė, kad vyresnysis brolis jo neišgirdo. Uvis kurį laiką tylėjo 
nuleidęs galvą, kol galop pajuto, kad visi, kas buvo pievoje, susirinko 
aplinkui. Jie laukė, ką jis pasakys. 


2 Kaip tai nutiko, skaitykite knygoje „Du kalavijai“. 

O pasakyti jis galėjo nedaug ką: 

— Kraukite laužą. 

— Visiems? — pasitikslino Gulbis ir Uvis žvilgtelėjo į belaisvį. 

— Mes nė vienas savo noru nepriėmėme to jų krikšto. Tik Stran- 
guliui liepus. Mes visą laiką slapta aukojome savo dievams, — tarė 
tas. 

— Visiems, — nutarė Uvis ir Gulbis linktelėjo. 

Kretingiškiai ėmėsi darbo. Visi, kas tik buvo sveikas. Prisidėjo ir 
belaisviai. Net ir Eriksonas, kurį laiką stebėjęs jų triūsą, prisijungė 
prie visų, lydimas Dangės. 

Į pavakarę jų pastangomis palei alkos kraštą išaugo laidotuvių 
laužas. Jau temo, kai aplink jį susirinko visi kretingiškiai. Vyrai ir 
moterys, seniai ir vaikai, ir sužeistas Dabris, paėmęs kažkurio kario 
paduotą deglą, padegė laužą. 

Kai laužas užgeso, kretingiškiai grįžo į pilį, susėdo menėje už stalų 
paminėti išėjusių. Sedėjo ilgai kone kurtinančioje tyloje. Jeigu ko 
prireikdavo, kalbėdavosi pašnibždomis. 

Kai jau rengėsi skirstytis, pirmasis atsistojo Eriksonas. 

— Išversk, — paprašė netoliese sėdėjusio Einiaus ir atsisuko į jį 
sužiurusius kretingiškius. — Aš noriu pasakyti dėl Sveno Raudonvei- 
džo palikimo. Aš jį priimu ir lieku čia. Bet po manęs ši pilis grįš 
Sveno tiesioginiam palikuoniui — Uvio sūnui. Tokia mano valia, ir ji 


bus iškalta alkos akmenyje. 


+ 44 


Broliai Žybartaičiai paliko Kretingą po poros dienų. Per tą laiką jie 
sutarė, kad Eriksonas valdys pilį kaip vietininkas ir, Uviui pakilus į 
žygį ar jei kur jį pašauks žemaičių valdovas, eis kartu, vesdamas Kre- 
tingos karius. 

Tornvaldas su lyg šešėlis jį sekusią Dange ir Kretingos kariais iš- 
lydėjo brolius pro vartus. Kai Žybartaičiai su savo palyda prapuolė iš 
akių, žuvėdas negrįžo į pilį. Lydimas Dangės ir poros vyrų, kurie 

nešė reikalingus įrankius, patraukė į alką, kur jo laukė krivis Dabris 
bei akmuo. | 


Žuvėdo laukė nelengvas darbas — runų kalimas. 


„Aš, Tornvaldas Eriksonas, Brunhildos palikuonis, perėmiau Sve- 
no palikimą ir globosiu jį, kol Toras pašauks mane pas save, o tada 
jis atiteks Uvio sūnui ir jo palikuonims.“ 


1 skyrius. 
2 skyrius. 
3 skyrius. 
4 skyrius. 
5 skyrius. 
6 skyrius. 


7 skyrius. 


8 skyrius. 

